
INICIJALI I NASLOV T, KRIZMANA, 
TISAK DIONIČKE TISKARE U ZAGREBU. 


BUDE BUDISAVLJEVIĆ. 


vaš i naš! — kliče braći Sloven¬ 
cima o sedamdesetgodišnjici Stanka 
Vraza slavni hrvatski pjesnik August 
Senoa. Sličan poklič mogu Hrvati upra¬ 
viti braći Srbima o ljetošnjoj sedam¬ 
desetgodišnjici Bude Budisavljevića Pri- 
jedorskog. I doista u životu i radu te dvojice ima više 
sličnih crta i dodirnih točaka. Ako je jedan rodom 
Slovenac, a drugi Srbin, radom su od veće česti obo¬ 
jica Hrvati. No razlika je medju njima u tom, što je 
Vraz u mladosti pisao slovenske pjesme, a kasnije, na 
pragu muževne dobi, prigrlio hrvatski književni jezik 
i zauvijek se pridružio Hrvatima ; dok je Budisavljević 
i u mladosti i u muževnoj dobi radio gotovo jedino 
medju Hrvatima, a tek od* god. 1890. (,,Javor", ,,Zadnji 
lički harambaša"), kad je već bio na domaku pedesetoj, 
stao se češće javljati i medju Srbima. Obadva se od 
mladosti oduševljavaju za narodnu pjesmu. Ako Stanko 
Vraz u rodnom kraju revno kupi slovenske narodne 
pjesme, to B u d i s 1 a v Budisavljević kao poručnik 
krajiške uprave u Primišlju izdaje g. 1868. zanosan 
proglas ,,svoj gospodi prijateljem pjesamstva narod¬ 
noga, prečastnoj gospodi sveštenikom, vele čtovanoj 
gospodi častnikom i činovnikom, trgovcem i zanat- 
lijam, obrtnikom i ratarom" s pozivom, da skupljaju 
i njemu šalju narodne pjesme, poslovice, zagonetke 
i pripovijetke, da ih može u zbirci na svijet izdati. 

U tom proglasu sokoli Budisavljević krajišnike na 
rad ovim snažnim riječima : „Oduži se rodu, pleme¬ 
niti sine, pod šiljastim Klekom i timor-Kapelom, kraj 
sinjega mora, tik turskijeh gora ; zavičaj na zemlji 
raj, dug duguješ postojbini svojoj !“ Jedan i drugi pri¬ 
padaju u jednakoj mjeri obojima : Vraz Slovencima i 
Hrvatima, a Budisavljević Srbima i Hrvatima. Na Bu- 
disavljevića pristaju riječi, što ih Šenoa pjeva o Vrazu : 

,,Za oba nas je bilo čisto srce, vruće, 

Za oba jednak plamtio mu plamen ; 


Da, on je znao, jedan drugog treba, 

Da, ćutio je, jedna da smo krv!“ 

Doista, oni nam obadvojica svojom pojavom i 
radom rječito svjedoče, da smo u suštini jedan narod 
sa tri imena ! 

Bude Budisavljević Prijedorski rodio se 29. (17) 
julija 1843. u Bjelopolju, kraj Korenice, od oca 
Bude, krajiškog časnika, i matere Sofije iz plemena 
Marića. Oboje bijahu junačkoga srca, naročito mati. 
0 ocu svome veli u lijepoj svojoj spomen-slici ,,Per- 
kovac u Beču“ (Ilustrovani ,,Obzor" g. 1907. br. 1.), 
da je s junačkim kapetanom Stipetićem, ocem poto¬ 
njega župana Gjure Stipetića, ,,g. 1836. na Izačiću 
za posljednji put Turcima isprašio kožun ili potpalio 
pete." Junaštvu pak matere svoje podiže trajan spo¬ 
menik u značajnoj crtici „Jakota žena". Ona je nadbi¬ 
jala muškarce i u dizanju teškog kaluna i u rvanju. 
Da je u toj graničarskoj junakinji opisao svoju mater, 
vidi se iz završnih riječi crtice : ,,Da ne bješe nje, jedva 
bi se rodile, a kamo li ikad pisale skromne sličice iz 
negdašnje Krajine". Njezinu odvažnost pominje i u 


slici „Perkovac u Beču", gdje živo crta, kako je 
g. 1860. riječka navrkana i pomamna svjetina napa¬ 
dala na Hrvate, pa dodaje : ,,Ta i majku moju ličku 
hćahu napastovati, ali je „tvrda gora ispod Velebita", 
pa kad tresne ili zatutnji grom s visoke glavice, 
plaha zvijer u kraj bježi." 

Budisavljević je osnovnu školu i sedam gimna¬ 
zijskih razreda svršio u Senju. Tu se upoznao i sklo¬ 
pio vjerno prijateljstvo sa starijim školskim drugom 
Lavom Vukelićem, kasnijim pjesnikom hrvatskim. 
U ono je vrijeme bio na senjskoj gimnaziji njemački 
nastavni jezik, te se ondje mnogo „njemčalo i na 
njemački natezalo", kako veli Budisavljević u Vukeli- 
ćevu vjekopisu („Vijenac' - , 1880.). Prijatelj se Lav kao 
stariji drug u školi „znao na njega ljuto okositi, što 
tobože jače prianja uz njemačku knjigu". Budisav¬ 
ljević iskreno priznaje, da su se ti prijekori njega duboko 
kosnuli. Kao vjeran Kurelčev učenik veli on to ovim 
riječima : „Njegova me je s r d a v i kadšto ujedljiva 
r u g a v pekla do srca". Iz toga se vidi, da je Vukelić 
snažno utjecao na mladjega druga u rodoljubnom 
smislu i u njem nijetio ljubav za rodjeni jezik i knjigu. 

Ta se ljubav u Budisavljevića još jače rasplam¬ 
sala na Rijeci, kamo je g. 1860. prešao, da svrši 8. 
gimnazijski razred. Ondje se dakako svi učevni pred¬ 
meti predavali narodnim jezikom. Tu je pod očinskim 
nadzorom _ vrsnih učitelja Frana Kurelca, Vinka Pa- 
cela i Ivana Trdine „uzeo upijati ljepotu i pravilnost 
našega jezika." Upravo u to je vrijeme opet osvanuo 
ustav, a rodoljubni zanos zahvati i školu. Profesor 
Ivan Trdina, kako priča Budisavljević u crtici „Per¬ 
kovac u Beču", znao je u školu donijeti „Pozor", 
taj tada jedini list u zemlji na braniku narodne svijesti, 

narodnoga ponosa i prava, pa bi potkraj sata iz 
grčkoga jezika ili iz povijesti pročitao djacima uvodni 
članak Perkovčev. ,,On čita, a lice mu se žari, i ono 
mu se tanka brka zatreskoli, a ispod brka oštri se 
koljači zabijele. Janez dočita, a mi vatreni mladenci 
slušači trgnemo klicati u sav glas : ,,Živio Perkovac !“ 
Posve je prirodno, da se je živahni i pregnutljivi 
mladić počeo živo zanimati i za javne prilike na Rijeci 
i u Hrvatskoj. Tada je s nova uskrsla riječka županija, 
i Budisavljević je s ostalim mladencima stao zalaziti 
na županijske skupštine, da ,,vidi — kako veli u pome- 
nutoj crtici — blagu dušu, a otmjeni lik župana 
Bartola Zmajića, da čuje ognjenu riječ zmajeva krila, 
podžupana Ivana Vončinej da motri kremenjaka- 
poštenjaka, a suhorjekoga sveca, velikog bilježnika 
Antu Starčevića, da se ogrije i o zanosnoj besjedi 
blagoustoga vragoljana, mladjahnoga podbilježnika 
Marijana Derenčina”. 

Najsnažnije ga se dakako dojmio njegov zemljak 
Kurelac, koji je uopće bio miljenik rodoljubne 
riječke mladeži. Njegovu knjižicu ,,Recimo koju” 
,»tadanji su riječki djaci sa slašću čitali i svaku joj 
znatniju rečenicu gotovo zobali i naizust znali”. 
Kurelcu bilo je tada 49 godina, a bio mu već znatno 
oslabio vid. U toj nevolji bio je svome učitelju desna 
ruka Budisavljević, koji je gotovo dnevice k njemu 
u stan dolazio, s njim šetao i za nj omanje poslove 
i narudžbe izvršivao punu godinu dana. Slične je 
usluge vršio Vuku Kurelac u mladosti svojoj, kako 
je sam češće kazivao Budisavljeviću : ,,E bio sam 
ja, sinko, u Beču Vukovim kancelirom i svako sam 
se toliko bavio kod njega, s njim i oko njega, baš kao 
eto ti oko mene”. Stoga Budisavljević zove Kurelca 


svojim „dnevnim učiteljem” i „poočimom”, a Kure¬ 
lac opet njega „posinkom” i „duhovnim čedom” svo¬ 
jim. Tada se oko Kurelca stala kupiti odabrana četa 
njegovih učenika, koji su poput vjerskih sljedbenika 
prisizali gotovo na svaku njegovu riječ. Medju njima 
bijahu osim Budisavljevića dva Riječanina, Ivan 
Dežman i Fran Pilepić, nadalje Fran Jelačić, daroviti 
slušač filozofije ; a g. 1862. ponuka Budisavljević 
svoga pobratima, Lava Vukelića, da se upiše u Ku- 
relčeve „junoše”. Kurelac je ljubio učenike svoje kao 
rodjenu djecu, ali je od njih strogo tražio, da se vjerno 
drže njegovih osebina u jeziku i stilu. Vazda je budno 
pazio, da li oni vrše položeni zavjet i tvrdo obećanje. 
Tako u pismu iz Djakova g. 1862. („Recimo koju o 
Franu Kurelcu”, str. 12) Kurelac upozoruje Buđisav- 
ljevića, neka poruči novomu „posinku” Lavu Vuke- 
liću, da „zakon ugovorena jezika drži”, pa se usput 
ovako jada: ,,I tvojoj i njegovoj pisariji i vsakoj, 
čto je od koga učenika moga, tako trag zameću, u 
Karlovcu i u Zagrebu, da ja svojih sinak odmah 
ni razpoznat ne mogu, a muka mi ih je gledat onom 
krabuljom ahavačkom na nosu. Kad uzpišete, vi zabra¬ 
nite : da vam u pisanje ne diraju”. Na osnovu tih 
riječi Veber je u vjekopisu Kurelčevu („Rad” 29.) 
ustvrdio, da je Kurelac učenike svoje privezao uza se 
svečanim „zavjetom”, pače je izrekao slutnju, da je 
od njih „tražio i primao i prisegu”. No tu slutnju 
pobija Budisavljević u pomenutom spisu „Recimo 
koju o Franu Kurelcu” (str. 20) ovako : „Ugovorena 
jezika” moglo se je samo tako razumjeti, da je Vu- 
kelić prekof-mene tvrdo obećao, kao da bi se zavje¬ 
tovao, e će biti vjernim privrženikom Franbve (ri¬ 
ječke) škole”. ^ 



Kurelac je ljubomorno pratio svaki korak svojih 
,,sinak”. Znao bi se rasplakati pred cijelim društvom, 
kad bi čuo, da mu se je koje „dijete” iznevjerilo, ili, 
kako veli u pomenutom pismu iz Djakova, ,,na zle 
pute sašlo i mene se odvrglo” : ,,er kad se to u životu 
pojavi, onda čovjeka nije volja ni ^a koga”. No ri¬ 
jetki su mu trajno ostali vjerni. Već g. 1862. sav 
razočaran jadikuje, da se je Derenčin već prije odvrgao 
njegova pravila u pisanju, a Dežman i Pilepić u no¬ 
vije vrijeme, pa s gorčinom opaža : „Nisam dakle 
ni jednoga Riječanina na svoju ruku dobio, a pisarija 
se moja Riječkom školom prozvala!” Ipak je melem 
njegovu srcu, što ga tvrdo i vjerno slijedi Fran Je- 
lačić : „Ali znaš, da mi je na srcu odlahnulo, kad ga 
u „Glasonoši” dočuh govorivša”. Čini se, da mu je 
samo taj učenik u svemu ostao vjeran sve do kraja 
svoga života. To se ne može reći o Benjaminu medju 
njegovim učenicima, Budisavljeviću, za kojega Ku¬ 
relac već g. 1862. s bolom naslućuje, da će mu se 
skoro odmetnuti : „Za koje ljeto bude mi možebit i 
nad tobom jadikovat, i onda mi bude žao, što sam 
ikada i živio”. U svome prvom novinskom dopisu u 
„Pozoru” g. 1863. (8. V.) pod natpisom „Bečki Ka- 
merad” o hrvatskoj Krajini” Budisavljević se još 
svojski napreže, da što bolje pogodi glavne osebine 
jezika Kurelčeva. Tako ondje ima sva sila njegovih 
genitiva plurala: bojev, sinov, momak, godin, stvarij, 
graničarov ; nadalje starinskih oblika : se (godine) 
u bojevih, u legijah, člankom (dat. pl.) ; ovdje piše : 
počteno, krajičnik, krajički, srdačce, koi, učilišće ; 
ovdje je čista etimologija : srdce, sbori^ francuzki. 
Ali ipak ne prihvaća svih osebina, jer u tom prvijencu 
piše „što”, a ne ,,čto”, a uzato nema one Kurelčeve 


kvačice nad e-om, jer piše ovako : „sviet”, „čovjek”, 
„rieč”. Stoga ga je Kurelac prekorio u drugom pismu 
g. 1862.: ,,A gle! začto ti ne pišeš kvačice nad e-om? 
Okani se sinko, tih tolikih jotačkih kolac”. Naprotiv 
u stilu i u mislima posve se približio svome uzoru. 
Ovdje se kao u Kurelca nižu kratke epigramatičke 
rečenice, tu je onaj retorički patos i umjetni poredak 
riječi, koji u Kurelca tako živo podsjeća na stare 
klasike ; tu je obilje tropa i figura, napose usklika i 
apostrofa ; ovdje je svečani ton i rodoljubni zanos, 
koji rese Kurelčeve spise. Zanimljivo je, da se Budi¬ 
savljević ovdje poput Kurelca gorljivo zanosi za 
slavno hrvatsko ime, koje nebrojeno puta s uznositim 
ponosom ističe : „Evo ti, Pozore, plemenko naš mili, 
i koji redak o krvavoj košulji hrvatskoj, o Krajini 
našoj” ; ili : „Što li ga vremena još proteče, dok 
sviet zagleda Hrvata, kako počtenka i plemen- 
kovića ide” ; ili: ,,A ima li naroda, koga je sam Bog 
ljepšim darom obdario, što uprav hrvaski?” 
ili: „piše o Krajini, da se hrvatsko srdce liepo 
ogrijati može” ; ili : ,,A nije to jednom bilo, gdje je 
s Krajine i njena junačtva hrvatska slava još 
bolje se dizala i Evropom razliegala”, ili : „Koliko 
je jada i zla trio i morilo mili taj dijelak hrvatske 
zemlje ; velik je Bog a jak narod hrvatski!” 
To su citati iz uvoda, a sličnim je duhom napisan 
cijeli članak. Na osnovi toga članka moglo se tada 
misliti, da se Bude Budisavljević osjećao Hrvatom. U 
tome je dopisu Budisavljević uz ostalo istaknuo 
imena krajiških sinova, koji su se perom proslavili, 
hvaleći poimence tadašnjega poočima svoga Frana 
Kurelca, a i potonjega poočima Ivana Trnskoga. 
Evo toga kićenog slavospjeva : „Digni glavu, milo 

naše Bruvno, ti nam ostade i na umu i na srcu, dok 
je harna hrvatskoga roda. Liko ravna i 
Krbavo slavna, takov biser ne gine nikada ! A 
i ti Raco gjurgjevačka, gdje je Trnskomu prvo 
sunce ogranulo, i k tvomu smilju hrvatsko 
šrdačce do vieka rado pridahne”. Na ovo se mjesto 
u dopisu odnosi ono, što Kurelac g. 1863. piše Bu- 
disavljeviću iz Djakova : „Nije mi bilo težko na- 
njuškat, tko je, er t a k o me nitko na svetu 
ne ljubi, kako moj Bude. K tomu se hoće 
naše Ličko č u s t v o, da tko onako uzklikne, 
kako si ti kliknuo”. 

Medjutim je Budisavljević u pisanju pošao tragom 
„odmetnika” Derenčina i Dežmana i stao se odricati i 
drugih jezičnih osebina Kurelčevih, a ostao mu vjeran 
iz prvine samo u stilu i retoričkom nakitu. Tako u 
pomenutom proglasu iz g. 1868. ne nahodimo više 
ni traga Kurelčevu genitivu plurala, jer ovdje piše : 
„muževa , „turskieh gora”, ako i ima još nekoliko 
starijih kraćih oblika i pravopisnih osebina. Budisav¬ 
ljević se sada u pisanju posve priklonio zagrebačkoj 
Školi. Ispunila se proročka slutnja Kurelčeva : „Za 
koje ljeto bude mi možebit i nad tobom jadikovat”. 

Na pragu muževne dobi Budisavljević je stao na 
svoje noge i stvorio posebni genre književnog jezika i 
stila, u kojem se sretno prepleće čisti lički govor 
š retorikom i jedrinom Kurelčevom. Taj mu je jezik 
i stil tako samosvojan i izrazit, da Budu možeš odmah 
prepoznati, čim pročitaš dva tri njegova retka. Stoga 
nije bilo teško Mollinariju i njegovim ljudima pogoditi, 
tko je ono početkom godina sedamdesetih „drljao” 
u novinama o Krajini i „raspredao niti velike poli¬ 
tike , premda pod člancima nije bilo njegova imena. 


(Bude Budisavljević, „Nekolike uspomene na Augusta 
Šenou”, „Hrv. Kolo”, 1907. str. 12). 

Dalji Budisavljevićev život i književni rad usko 
je svezan sa životom i radom cijele plejade hrvatskih 
književnika, poimence sa životom i radom Lavoslava 
Vukelića, Ivana Dežmana, Ivana Perkovca, Augusta 
Šenoe, Ivana Trnskoga, tako da on i s te strane više 
nego polovinom pripada Hrvatima. Napose njegovo 
iđejalno probratimstvo s Lavoslavom Vukelićem pri¬ 
pada medju rijetke svijetle pojave u hrvatskoj i srpskoj 
knjizi i podsjeća na uzore vjernoga bratstva u na¬ 
rodnoj pjesmi. Taj odnošaj slika Bude ovim riječima : 
„Zajedno smo odrasli i od mladenačkih godina pa do 
posljednjega mu dana neprekidce si dopisivali, saopću- 
jući drug drugu osjećaje, misli, sanove i osnove, nade 
i brige 0 lijepoj knjizi i lijepoj budućnosti domovine”. 

Jednoga i drugoga odbije oskudica od odabrana 
zvanja. Vukelić je želio, da uči pravo, a Bude slavi¬ 
stiku. Prvi je najprije bio pošao u Zagreb na pravo¬ 
slovnu akademiju. Ali je tu kuburio i gladovao po 
godine, vratio se u Senj i tako izgubio cijelu godinu. 
Nije bilo druge, nego da zatraži, da ga prime u tadanji 
učevni tečaj za krajišku upravu u Beču. U isti zavod 
primiše u jesen g. 1861. i Budisavljevića, koji tu 
promjenu zvanja prikazuje u pomenutom članku 
„Perkovac u Beču” kao neizbježivu posljedicu osku¬ 
dice : ,,da kamo smo u ono vrijeme znali pustoruki 
sinovi- nižih časnika rodom iz vojne Krajine !” Lav i 
Bude iste su godine u Beč zajedno putovali, ondje 
se u jednoj sobi nastanili i proveli godinu dana drug 
uz druga : „Bilo nam je — priča Bude -- dosta puta 
tijesno, Vukelić se ukaza tvrdji na svakoj oskudici” ; 
ili na drugom mjestu: „Iskreni, uzdatljivi ovaj 




XII 

izljev bolne mu duše (u pismu Vukelićevu) razumjeti 
je, kad se naš odnošaj od malih nogu uzme na oko, 
pogotovu naš boravak u Beču, gdje smo kao brat uz 
brata godinovali, a zalažući često žuhka kruha i po¬ 
čivajući mučno na tvrdu uzglavlju srodan udes snosili 
i srodnom se željom zanosili”. God. 1862. Vukelić je 
postao poručnikom krajiške uprave u zavičajnoj 
ličkoj pukovniji i vratio se iz Beča u Senj k svojim 
roditeljima. „Iz prvine i još podugo — priznaje 
Bude — bilo mi je bez njega nesamo osamno, pusto, 
već nekud nelagodno, premda se je u zavodu tekom 
godine našlo još braće suplemenika, sumišljenika”. 

Bude je s Vukelićem revno dopisivao iza njegova 
odlaska iz Beča. Potkraj g. 1862. pisao je Vukelić 
iz Gospića šest pisama Budi u Beč, a ovaj je pobratima 
pjesnika sokolio, kad je vidio, da mu ladje tonu. 

I kasnije mu je Bude vazda bio vjeran pobratim 
i pazio ga kao oko u glavi, premda ga je od njega 
služba rastavljala. Ponovo se približiše g. 1871., kadno 
ih je obadvojicu Trnski poveo u bjelovarsku župa¬ 
niju, da mu kao upravni činovnici pomažu kod ci¬ 
vilnog uredjenja .razvojačene bjelovarske krajine. 
No kad su Trnskoga za godinu dana dignuli sa žu- 
panstva, proglasi se 17 upravnih činovnika solidarnim 
s njime i zahvali se na službi, a medju njima u 
prvom redu Bude i Vukelić. 

Čini se, da je ćutljivi i idealni Vukelić teže snosio 
breme službe i nedaće života, negoli njegov pobratim 
i zemljak Bude, koji se odlikovao i tjelesnom krep- 
činom i realnim shvaćanjem. Značajna je izjava Vu- 
kelićeva u pismu Budi iz g. 1874. : „Bježim ti opet 
u naše planine, jer za me nema života, van u brdih. 
Velebit mi i otac i majka !“ Potkraj života nesretnoga 

je pjesnika spopao očaj, a Bude ga je tješio, što je 
najbolje znao. Kad je pjesnik prerano ostavio ovaj 
svijet u proljeću g. 1879., pala je teška tuga na Bu¬ 
dino srce. „Kao da me polovicu nema bez njega, 
tako mi se činilo, a i danas mi se čini” — veli godinu 
dana kasnije u vjekopisu Vukelićevu („Vijenac” 
g. 1880). Da pokojnikova siročad ne ostane bez po¬ 
moći, sabrao je Bude na ponuku Trnskoga njegove 
spise i pod natpisom „Književno cvijeće Lavoslava 
Vukelića” izdao ih zajedno s vjekopisom na svijet 
u dva maha, g. 1882. i 1883. Ujedno mu je g. 1887. 
podigao nadgrobni spomenik, nešto otkinuvši od pri¬ 
hoda drugoga izdanja knjiga, a drugo namaknuvši 
pozivom na dobrovoljne prinose. Tim je plemenitim 
činom i preko groba zasvjedočio hrvatskomu pjesniku 
svoje vjerno pobratimstvo. 

Nježne su veze spajale Budu i s drugim hrvatskim 
prosvjetnim radnicima. To se jasno vidi iz njegovih 
dirljivih spomen-slika „Perkovac u Beču” i „Nekolike 
uspomene na Augusta Šenou”. U Beču se kao djak 
krajiškog upravnog tečaja oduševljavao za Šenou i 
Perkovca, živom pažnjom pratio po „Pozoru” poli¬ 
tičke i prosvjetne prilike u Hrvatskoj i vrelom simpa¬ 
tijom pristajao uz hrvatske narodne prvake. Profesori 
toga tečaja prijekim su okom gledali, što on i njegova 
tri druga drže i dnevice čitaju „Pozor”, pa su im 
i zaprijetili, da će ih isključiti, ako se ne okane toga 
lista ; no oni su „dašto dnevno i dalje čitali „Pozor” 
ma do ižice”. 

Sa Šenoom se upoznao u Beču početkom g. 1862., 
kada se ovaj iz Zagreba vraćao na pravničke nauke 
u Zlatni Prag, a Perkovca je vidio prvi put g. 1863., 
kad je stigao u Beč s prvim zabavnim vlakom južne 

željeznice. Perkovac je 19-godišnjega mladenca na 
svečanom sastanku vrlo lijepo primio, zahvalio mu 
se za dopis o hrvatskoj vojničkoj krajini i ohrabrio 
ga, da vazda ima na umu rodoljubne misli svoga 
učitelja i poočima Frana Kurelca. Kad je Bude sedam 
godina poslije toga (1870.) premješten u Zagreb 
k upravnom odjelu generalkomande, opet se sastao 
sa Šenoom i gotovo dnevice zalazio k Perkovcu, a 
ovaj je „najljubaznije susretao" njega i sve mlade 
ljude i ,,mnogo im razlagao o pravim zadaćama na¬ 
predne beletristike". Već prije toga, potkraj g. 1868., 
upoznao se sa svojim kasnijim zagovornikom i po- 
očimom Ivanom Trnskim. Seleći iz Primišlja u Berek 
u varaždinskoj krajini, navrati se u Zagrebu Ivanu 
Trnskomu, tada pukovniku krajiške uprave i glavaru 
upravnoga odjela kod generalkomande. Trnski se sjeti 
Budina proglasa o skupljanju narodnoga blaga, primi 
ga vrlo ljubazno i pozove, neka što napiše za ,,Vijenac", 
koji je imao da počne izlaziti početkom g. 1869. Taj 
je poziv Trnski ponovio i u pismu, što ga je pisao 
Budi 21. prosinca 1868., dakle uoči početka „Vijen- 
čeva" : ,,Sramota bi bila, da nas ostavite na cjedilu, 
osobito u prvi mah. Dakle ako koju pričicu imate ili 
za nju doznati možete, vi ju namah napišite i što brže 
pošaljite. Znate dobro, da se radi o tom* da spasimo 
ženskad od tudjinstva. Treba dakle našemu radu za¬ 
čine i poslastice, uz lijepe misli što ljepšega jezika. 
Dakle, Bude, gledaj, da bude". \ , 

Bude se spremno odazove i pošlje iz Bereka prvu 
svoju crticu iz krajiškoga života: „Petar Gavran 
mrke šreć e”, koja je izišla pod pseudonimom 
Milutinov u 21. broju „Vijenca” g. 1869. Već jedar i 
slikovit opis jeseni u početku crtice jasno je odavao 


rodjena i vješta pripovjedača : „Jesensko se doba 
primaklo i ono se zeleni pomalo gubi, što je preko 
ljeta oku godilo i nježnije ćuti budilo. Ubogi narod 
pokosio, požeo, pokopao, počupao, što mu je ljetna 
suša na hridovitu, vododernu zemljištu golotna i 
suhušna lica ostavila. Ovr’li, omlatili, oplijevli, ovijali 
ljudi ono nešto žita, ječma, pšenice, proje, kukuruza, 
i žene već konoplje počupale i u vodu pometale. Požu- 
tjela gora, ponestalo lista, zamukle i ptice : obamr’o 
život”, — Poslije toga vjernog opisa, koji bi mogao 
biti na diku svakomu realistu, prelazi pisac posve 
prirodno na stvar : ukratko razlaže povod sastanku 
Petra Gavrana sa kapetanom i s nekoliko markantnih 
poteza karakterizira ta dva glavna lica, U Gavranu je 
majstorski ocrtao tip stare ličke korjenike : ... „starcu 
već bila malne sedamdeseta. Još i danas dosta je 
jak, a ovisok, plećat, nešto malo pošinut, ali sijed 
ko ovca, debelih još i sad brkova a crnih očiju, koje 
ispod zavojitih obrva, kad ih nadigne, čudno sijevaju. 
Inače starac čist i pristao, na lice mu polegla zbilja 
i neka tajna kao mukla bola ; ali je on u svem raz¬ 
borit, dobar i uljudan”* Kad čitamo taj živi opis, pred 
očima nam se nehotice pomalja klasičan Mašićev 
portret „Ličanina”. I kapetana zgodno slika kao pri¬ 
jatelja pučkoga : „nazire u graničarima ljude i haje 
im za bijedno živovanje”. Stoga lijepo prima Gavrana 
i ljubaznim ga načinom navodi, da mu priča svoje 
doživljaje, A to pričanje kako teče prirodno i glatko ! 
Rekao bi : fotografija čistoga narodnoga * govora, 
Kao da čitaš pravu narodnu pripovijetku iz Vukove 
zbirke. Evo na pr. kratkog opisa bojeva iz talijanskog 
r ata : „Kvrcnuli se naši nekoliko puti živo s Talijanom 
1 ljudski se počešljugali. Bježi digan ko i danas. 

Ma gdje bi on pred našim čovjekom obastao ! Slabe 
je petlje i odviše škakljiv, a gdje se graničari pomole, 
nestane mu traga . . . Talijani navrnuli na naše i pu¬ 
škom i lumbardom ; još stali bacati i nekakve kotliće 
ognjene. Vrag se perio, gdje je takav kotlić pao ; 
pobi ljudstvo kan’ da bi ga kosom pokosio. Stojao 
naš bataljun do nekakva zida, al’ ti opet kotlić kao iz 
oblaka baš sred naših. On na zemlju, a moj Vjisilj ni 
pet ni šest, već s njim u šaku, pa preko zida. Raz- 
letje se i rasprši onamo, a da toga ne bi, tri sta jada 
počini od naših. Skoče gospoda i eto ti mom Vasilju 
srebrene kolajne”. Evo uzora, kako treba jasno i na 
narodnu pisati ! Ne mogu premučati dirljivi opis po¬ 
vratka Gavranova iz tamnice : ,,Lijepa dana na do- 
maku, istom sunce na počitak — ja pred kuću banem. 
Bože, lijepo li mi, strašno li mi tada oko duše bilo. 
Ne mogoh se nagledati slatkih onih prodolica, što 
onako pukle ispod kuće naše. Činilo mi se, kao da je 
vas svijet moj. Gdjegod ptica zapjevala, meni je pje¬ 
vala ; gdje potočić žuborio, meni žuborio i sunašce nad 
goricom meni je sjajilo”. A opis Gavranova sastanka 
sa sinom živo podsjeća na homersku jednostavnost : 
,,Ja pred kuću, a momak preda me. E ga ljepšega 
smislio ne bi i pristalijega. Nazovem mu dobar večer, 
a on se nešto smete, prihvati mi Boga i po vodu krene 
s bremom na ramenu. Ustavim ga : ,,Hrano, čiji^LH’ 

— Reče junoš napola zlovoljan : ,,Što te briga, stari ?” 

— ,,A ma, Čovječe, briga me dašto ; čij si, kako ti je 
ime ?” Pogleda me pa uzdahnu : ,,Ničij, djede, kako 
se ovako na samštini ’ranim”. I suza mu se obori 
niz lice. — „Ta gdje ti je otac, mati ?“ — umiljatim 
glasom nastavim, a u meni srce hoće da pukne. — 
,,Mati davno već u grobu, a otac —kamo sreće, da za nj 


i ne znam”. — ,,Ao, dijete moje, ti li si to, Malešu 
moj !” — vrisnem i k sebi ga vinem ne znajući, gdje 
sam ni kako mi je. U mom vijeku takve mi suze ne 
trgoše. A moj Maleš sav se okvasio i dijete se ustaviti 
ne dalo” . . . Taj sjajni prizor nalik je doduše po sadr¬ 
žaju na Homerovo pričanje u 16. pjevanju „Odiseje”, 
kako Telemak prepoznaje oca, ali je po obliku i na¬ 
činu prikazivanja posve izvoran i samonikao : pravo 
remek-djelo Budina pripovjedačkog stila. Ali pored 
vrlina opažaju se već ovdje u klici sve glavnije osebine 
Budina stila. Bira neobične riječi : nebesito (se nadi¬ 
mati), trma, svednevica, gugoliti (govorkati), sijaset 
(zlo), bolovište (bolnica), golotan, suhušan itd. ; voli 
apstraktne riječi i kovanice : siromaš, odgoja (majka), 
bodritelj (vino), nadalje trope, naročito metafore i 
metonimije : ,,puno je toga preko mene pregrmjelo, 
biti u listu i gdje koso viče sude (haj duko vati), u pri¬ 
čanju pogadja pučki humor (pripovijedanje o Tali¬ 
janima) i nasljeduje narodnu pjesmu : prebirala kao 
sinja kukavica, ljepota djevojka, maza materina ; 
upleće poslovične rečenice : „Vjera tvrda i od suhoga 
zlata bolja je i ljepša” ; uopće povodi se za Kurelcem 
u stilu i retoričkom ukrasu. Više ili manje te se osebine 
zamjećuju i u kasnijim njegovim radovima. No unatoč 
toj umjetnoj napravi provijava iz crtice „Petar Gavran” 
čisti dah ličke grude i u njoj se jasno i bistro zrcali 
narodna duša. To nije imitacija tudjine, već samoniklo 
čedo naše rodjene krvi i srca. A vrijedno je spomenuti, 
da je to uopće najranija pripovijetka takvoga pravca 
u hrvatskoj i srpskoj književnosti. Ona se u „Vijencu” 
pojavila deset godina prije Milićevićevih „Zimnjih ve¬ 
čeri” (1879.) i u vrijeme, kad se u nas još nije ni znalo 
za Ljubišine „Pripovijesti crnogorske i primorske” ; 


U. Budisavljević: S ličke grude. 

pojavila se i prije pučkoga izdanja (1871.) glasovitih 
Auerbachovih ,,Schvarzwalđer Dorfgeschichten”, koje 
su udarile osnov toj književnoj vrsti kod Nijemaca i 
drugih evropskih naroda. 

A treba uzeti na um, da je tada naša beletristika 
bila dosta oskudna i rekao bi u povojima. Iste su go¬ 
dine u ,,Vijencu" izišle izvorne crtice i novele Perkov- 
čeve, Dežmanove i Lorkovićeve uz pretežni broj 
prijevoda od Kosinjskoga (,,Bandit"), Marka Vovcka 
i dr. Bude nam zgodno opisuje u „Nekolikim uspo¬ 
menama na A. Šenou" uredničke muke u to prvo 
doba „Vijenčeva" života. Kad je Perkovac preuzeo 
od Deželića uredništvo, sastajali se mladi suradnici, 
medju njima i Bude, kod njega ; no „izvornih 
pripovijedaka znalo je nerijetko po- 
nestati". „A onda eto ti Dežmana, pa ti se oprti 
na vrat, da popne ti se na golu dušu neodoljivom 
snagom zgodne, kadšto pecavom šalom začinjene 
riječi. I govorio ti šta mu drago, on se nije dao upu¬ 
titi, da se što ne bi moglo, kad mora da bude ; on se 
nije dao odbiti niti je htio otići, dokle ne bi po što po 
to iskamčio tvrdo obećanje, e će ta iz oka ta iz boka 
prinos stići za naredni ili za drugi broj lista. A kako 
je tek kasnije bivalo i moralo biti, kad je Dežman 
glavom preuzeo uredništvo!" 

Dok je Budisavljević boravio u Zagrebu, nago¬ 
vore ga Rački i Dežman, da prevede s ruskoga neko¬ 
liko boljih stvaraca za „Pozor" i da preuzme jezično 
ispravljanje i štamparsku korekturu nekih prozaičkih 
prinosa, osobito iz Bosne. Kod tih prijevoda pomagao 
se rječnikom, jer je ruski jezik slabo poznavao. God. ' 
1871. napisao je za „Vijenac" pripovijesti „Bjegu- 
nica Draga" i „Od duga časa", god. 1872. za „Obzor" 


„Pomenke", a g. 1873. za „Vijenac" pripovijest 
„Dvobračnica Mara". Kad je g. 1871. krenuo s Trn- 
skim u Bjelovar kao privremeni veliki županijski 
bilježnik, a odanle za godinu dana bio premješten u 
Vinkovce, pošto se zahvalio na službi radi političkih 
nesuglasica, službeni su ga poslovi tako zaokupili, 
da se je gotovo posve odbio od književničkog rada. 
Ovdje ga je, kako veli u „Brankovu Kolu" g. 1909., 
,,prvi put oblaznula jača zraka srpske svijesti" ; 
tada je on „napisao prvo slovo" u srpski list ,,Po- 
zorište". 

G. 1874. nema u „Vijencu" nikakva prinosa iz 
njegova pera. No mjesto toga on je te godine izvršio 
jedno drugo zaslužno i znatno kulturno djelo. Kad je 
u proljeću godine 1874. služio u Ogulinu, kamo je iz 
Vinkovaca premješten, pohodi ga slučajno glasoviti nje¬ 
mački planinar dr. Joh. Frischauf. Taj ga nagovori, 
da medju Hrvatima pokrene misao o osnutku plani¬ 
narskog društva. Budisavljević je odmah shvatio 
kulturnu zadaću takova udruženja i dao se na posao, 
da izvede tu lijepu namisao. Obratio se na svoga pri¬ 
jatelja i poznatoga prirodnoga naučnjaka dra. Gjuru 
Pilara u Zagrebu, neka poradi, da se osnuje hrvatsko 
planinarsko društvo. Dr. Pilar je smjesta pristao na 
prijedlog Budisavljevićev, stupio na čelo pokretu 
oko osnutka društva i sazvao u tu svrhu sastanak pla¬ 
ninara i prijatelja prirode u vrijeme svečanog otvo¬ 
renja hrvatskog sveučilišta god. 1874. Na tom je 
dogovoru to društvo doista i osnovano. 

Kako se vidi, Budisavljević je igrao važnu ulogu 
kod toga osnutka. No on je i kasnije radio za hrvatsko 
planinarsko društvo, napose kao lički veliki župan, 
a istaknuo se i kao planinarski pisac. 

Potkraj godine 1874. napisao je Budisavljević 
drugu od svojih najboljih pripovijesti : ,,Očajnik 
Milivoj”, i to na pobudu pjesnika Augusta Šenoe. 
Ovaj je koncem listopada pohodio prijatelja Budu u 
Ogulinu i s njime se zaputio po novoj cesti do No¬ 
voga. Taj je put Šenoa opisao u putopisu ,,Preko 
Jasenka” (,,Vijenac” 1880.'). Kada su se vraćali, 
saleti Šenoa Budu, da mu za „Vijenac” napiše pri¬ 
povijest. „Putem onamo (iz Novoga u Kraljevicu) 
— priča Bude — vragometno me je ispreskakivao 
(Šenoa), rad šta već malo ne dvije godine za „Vi¬ 
jenac” ne napisah ništa. Na posljetku moradoh mu 
vjeru zadati, da ću što to nacrtati i priču mu za 
nedugo poslati .... Kako sam za vožnje . . . Šenoi 
obećao i obećati uprav morao, napišem te mu negdje 
o Božiću 1874. pošaljem za „Vijenac” crticu „Očajnik 
Milivoj”. — Ta pošiljka ponuka Šenou, da mu je 
pisao poveće pismo, u kojem ga medju ostalim ša¬ 
ljivo sokoli na dalji rad : . . . . „prije svega pazi, da 
Ti se tintarnica ne osuši, jer znam, da si nabavio dvije 
oke crnila za buduće radnje u „Vijencu”. Piši Vuke- 
liću, neka zaoštri pero”; 

Pripovijest „Očajnik Milivoj” izidje u 4., 5. i 6. 
broju „Vijenca” g. 1875. i duboko se dojmi čitalaca. 
U njoj je prikazana vjerna i potresna slika kobne 
godine 1848. U riječima Milivojevim : „Živerkamo : . . 
ubiše nas ratni grijesi. Osamilo, osirotjelo, dašto, da 
nije pravih branitelja. Izgiboše naši ljudi, ostaše 
na domku jadne udovice i sirote sire, a teško siroti i 
na carevu dvoru” —- iskazana je ukratko sva golema 
bijeda Krajine poslije te strašne godine. U toj je pri¬ 
povijesti vjerno i sa živom simpatijom ocrtan ban 
Jelačić, i to, čini se, po prvi put u beletrističnom ruhu. 

Sigurnu ruku i nemalu realističku snagu poka¬ 
zuje pisac u slikanju ratnih strahota i potresnih pri¬ 
zora u opustjeloj Krajini poslije rata. S tom je dirlji¬ 
vom pripovijesti u tijesnoj svezi crtica „Na vojsku“, 
što ju je Budisavljević priopćio g. 1909. u „Savreme- 
niku“. U njoj se prikazuje opća slika hrvatske Kra¬ 
jine u oči rata : Likom zaorio glas vojnih teklića : 
Na vojsku ! „Pošto, zašto, kuda, kamo, na koga — 
niti ko pita, niti kazuje." Na taj poklič pohrle momci 
k sjedištu satnije, odanle k stopu i onda dalje. Za 
njima nagrnu rodjaci, da se pozdrave na rastanku. 
Svrstaju ih u četu i major reskim glasom poviče : 
,,U dvoredove desno —Marsch! Bataljun podje „tiho 
i gluho" nekoliko časa, a onda uze pritjecati svojta. 
„Ljudi, žene djeca : sve se ispreplelo i s vojnicima u 
bojnom redu ispremiješalo". Kad se rastanu, neki 
rodjaci počnu uprepašćeni pitati : „Kamo odoše ? 
Na koga će ? Rad šta ?" A njima odgovara oštar 
dotrajali vojnik : „Na vojsku, nevoljni brate, odoše 
na vojsku, a na koga, rad šta, za koju, za čiju vajdu, 
korist : ni dosad se pitalo nije, van : Graničari, fertig, 
pa rechtsum, marschiren, Marsch !" U tom se lapi¬ 
darnom odgovoru kao i u potresnim slikama te crtice 
vjerno zrcali tužna tragika vojničke Krajine, te 
hrvatske „krvave košulje". S pravom se može reći, 
da su pripovijesti „Na vojsku" i ,,Očajnik Milivoj" 
krajiška „Vojna i mir" u malom. 

Šteta je, što se je Budisavljević poslije tako 
uspjajih prvih beletrističkih radova morao pod teretom 
službe posve ostaviti književna rada, kada je god. 
1875. postao podžupanom u Rumi. Odanle je g. 1881. 
dospio u Požegu na upravu županije, a g. 1884. 
postade velikim županom bjelovarskim. Od g. 1875. 

do 1888. malo je mogao da radina književnom polju. 
Tek kad je 1889. premješten po svojoj želji na čelo 
zavičajnoj županiji ličko-krbavskoj, latio se opet 
pera i za trinaestgodišnjega županovanja u Gospiću 
napisao je preko 40 sličica, crta i priča, ponajviše 
iz narodnoga života. Te su stvari izisle u ,,Vijencu , 
„Javoru", „Brankovu Kolu", „Nadi" (sarajevskoj), 
„Domu i Svijetu", „Liječničkom Vjesniku", „Po¬ 
bratimu", „Narodnim Novinama", „Letopisu Matice 
Srpske", koja ga je g. 1894* izabrala članom književ¬ 
noga odjeljenja. A od g. 1902. napisao je opet kojih 40 
takvih sastavaka u pomenutim listovima i u „Gradji" 
Jugoslavenske akademije, u „Domaćem Ognjištu", 
Strossmayerovu koledaru, „Savremeniku", „Kolu Ma¬ 
tice Hrvatske", „Srbobranu", Ilustrovanom „Ob¬ 
zoru" i „Vijencu". U tim je pripovijestima prikazao 
Bude Budisavljević u potpunoj slici narodni život u 
gornjoj Krajini i od česti u Srijemu. One opsežu 
dugo razdoblje od prve polovine prošloga vijeka do 
današnjih dana i obradjuju ova četiri glavna perioda : 
1. vojničko doba, 2. hajdučko doba, 3- P rv0 vrijeme 
ustavnog života i 4- suvremeno doba. U našoj zbirci 
pripadaju prvom periodu „Petar Gavran", „Na voj¬ 
sku" i „Očajnik Milivoj", koje idu medju najuspjelije 
piščeve radove. Drugo hajdučko doba zastupa ovdje 
pripovijetka „Zadnji lički harambaša", u kojoj je 
prikazana cjelovita slika hajdučkoga vremena. Šteta, 
što radi prostora nijesu mogle da udju u zbirku i ove 
dvije pripovijesti iz istoga doba : „Šaša harambaša" i 
„Hajduk nevjera". Prvu je pisac slušao od svojih ro¬ 
ditelja i u njoj na kraju dodaje lijepu narodnu pjesmu, 
koja kazuje isto, što i sama pripovijest, i svjedoči o 
životu narodne pjesme u novijem vremenu. U „Haj¬ 


duku nevjeri" potanko opisuje bijedu hajdučkog ži¬ 
vota. Te su pripovijesti samo po sadržaju slične, a ne 
po obliku : u svakoj je drugačija obrada. Ta izmjena 
načina prikazivanja jasno svjedoči 0 umjetničkom 
ukusu i nemaloj vještini piščevoj. Uz pripovijesti 
prvih dvaju perioda zgodno se prislanjaju dvije 
sjajne crtice, koje obradjuju donekle sličan predmet: 
„Kobna zamjena" i „Maksimova draga". Prva nam 
slika krvnu osvetu i izmirenje dvaju susjednih ple¬ 
mena na tromedji ličko-bosansko-dalmatinskoj i po¬ 
kazuje, da su još prije pola vijeka u onim krajevima 
vladali isti običaji, kao u nepristupnim planinama 
Crne Gore i Albanije. U drugoj se klasičkom kratko¬ 
ćom crta potresna tragična zgoda iz ličkog porodičnog 
života. Obje se pripovijesti odlikuju jedrim jezikom i 
živim realističkim slikanjem i pripadaju medju naj¬ 
bolja djela piščeva. Treće ustavno doba crtaju nam 
pripovijesti „Na ličkoj stepi" i „Bijeda", pak donekle 
crtice „Nadro", „Vagni dušom" i „Već jednom s po¬ 
štenim obrazom". U prvoj ima zdrava humora i blage 
satire na ukočene navike naših ljudi, koji se u domo¬ 
vini tako teško prilagodjuju novim prilikama, a na¬ 
protiv u tudjini tako se brzo preobražavaju. Crtica 
„Bijeda" duboko se doima svakoga svojom potre¬ 
snom tragikom i realističkim slikanjem. Ta je crtica 
pravi biser medju djelima Budinim i bez sumnje 
pripada medju najbolje tvorevine ove ruke u 
hrvatskoj i srpskoj književnosti. Uz ovu crticu 
zgodno pristaje pripovijest „Vražja pećina", u kojoj 
pisac snažnim crtama riše kobne posljedice pučkog 
sujevjerja i neprosvjećenosti narodne inteligencije; 
Tu je pripovijest pisac završio ovim značajnim 
uzdahom : ,,Vaj, Liko moja, zavičaju stari, kad 

li će se razdaniti pravo u tvom surom a ve¬ 
lebnom gorju!" 

Iz najnovijega doba radi ograničena prostora uvr¬ 
šteni su u našu zbirku samo ,,Susjedi", zgodna satira na 
slijepi šovinizam na srpskoj i hrvatskoj strani. Daje bilo 
mjesta, ovamo bi pripadala u prvom redu oveća pripovi¬ 
jetka ,,Mučni dani", u kojoj se vjerno opisuje odnošaj 
medju Hrvatima i Srbima u Lici u duhu bratske sloge 
i ljubavi. Iz tih se pripovijesti jasno razbira, da pisac 
jednakom ljubavlju grli Srbe i Hrvate, pa da nastoji, 
da izgladi opreke, rasprši predrasude i rodjenu braću 
sjedini u bratskoj pažnji i ljubavi. Pored toga pisac 
u „Mučnim danima" prikazuje zanimljiv ljubavni 
roman sa sela, koji donekle podsjeća na poznatu 
razmiricu izmedju Monteccha i Capuletta, samo što 
se ovdje ljubavno stradanje sretno i pobjedonosno 
završuje. U njoj ima i humoristična začina, a za¬ 
nimljiva je i folkloristička ilustracija bunjevačke 
ikavštine i senjske makaronštine. Hrvatske bi či¬ 
taoce naročito mogao zanimati vjeran i živ opis po¬ 
bune ličkih Hrvata protiv glagolice potkraj prošloga 
vijeka. Ovomu periodu nadalje pripadaju medju os¬ 
talim pripovijesti „Pred osvitak", u kojoj se dirljivo 
slika tragična Sjeničačka pobuna, pak „Ujak Pane‘‘ 
i „Kalugjerica Jeka", značajne ilustracije krajiške 
inteligencije. Da se dobije što potpunija slika i na¬ 
rodnog života u Krajini i piščeve književne indivi¬ 
dualnosti, uvrštene^ su u zbirku crtice, u kojima su 
žene glavne junakinje, napose „Jakota žena" i „Dvo- 
bračnica Mara". Ovamo idu i „Bjegunica Draga" i 
„Hajdučica Sava". Ti ženski tipovi isto su tako zna¬ 
čajni po narodni život u bivšoj Krajini, kao i „Šaša 
harambaša", „Hajduk nevjera" i „Zadnji lički ha- 

rambaša." Takve su herojske žene radjale ličke ju¬ 
nake i hajduke. S istih su razloga uvrštene i neke 
humorističke crtice. Poznato je, da su piscu pored 
prvih crtica i hajdučkih pripovijesti najbolje uspjele 
one sličice, u kojima ima humorističke i satiričke 
žice, kao što je djelomice pripovijest,,Na ličkoj stepi" 
i crtice „Jakota žena", „Nadro" i dvije sličice sa 
mirovnog suda. Slika Krajine bez tih vedrih i na- 
smješljivih crtica bila bi odviše mračna i žalosna. 

U pripovijesti „Bijeda", što je izišla u sarajevskoj 
„Nadi" (g. 1899.), pisac je ovim riječima označio 
svoju misao vodilju : „Naš je pučki život bogat svake 
ruke gradjom za naše pričaoce ; nije im potreba po¬ 
sezati za tudjim izvorima ; obilne prilike ima na rod- 
noj grudi, da slikama iz domaćega života zabave či¬ 
taoca . Vjeran toj misli Budisavljević je naslikao u 
dugom nizu svojih pripovijesti (oko 80) cijelu gale¬ 
riju likova i tipova s rodjene ličke grude. On je lički 
Bret Harte, i što je Gjalski za Hrvatsko Zagorje, Tor- 
dinac 1 Kozarac za Slavoniju, Novak i Kumičić za 
Hrvatsko primorje i Istru, Vodopić i Vojnović za donju 
Dalmaciju i Dubrovnik, Milićević za Srbiju i Ljubiša 
za Crnu Goru i Boku Kotorsku : to je Budisavljević 
za našu Krajinu i kršnu Liku. On je Liku zapravo 
otkrio našemu svijetu i time potaknuo druge pisce, 
da podju njegovim stopama i da crpu iz istoga živog 
i bogatoga domaćeg izvora. I doista za njim se niže 
cijela plejada pisaca, kao Devčić, Turić, Stipac, Pe- 
trović, koji vole slikati zgode i ljude iz krajiškoga, 
napose iz ličkoga života. 

No pored pripovijesti imaju nemalu književnu 
vrijednost Budine lične spomen-slike o mnogim hr¬ 
vatskim i nekim srpskim piscima. U njima se slika 

intimni život tih književnih radnika, rasvjetljuje 
njihov uzajamni odnošaj i otkrivaju mnoge do sada 
nepoznate strane naše novije književne povijesti. 
Napose treba priznati, da bez takvih njegovih ra¬ 
dova ne bismo imali jasne i cjelovite slike o Kurelcu 
i Vukeliću. Vrlo je zanimljiv ,,Mali spomenak A. S. 
Budiloviću" (Ilustrovani ,,Obzor" br. 12. g. 1909.). 
Taj je držao, da su svi štokavci redom zgoljni Srbi. 
Bude mu je u Plaškom ad oculos dokazao, da nije 
tomu tako. Upitao pred Rusom štokavca graničara, 
kojim jezikom govori; a on mu odsiječe: ,,Hm, a 
ma ’rvacki ka’ i t i". 

S jezične strane sve su crtice zanimljive i vrijedne, 
a upravo su uzorne neke ličke, kao ,,Petar Gavran", 
,,Maksimova draga", „Bijeda" i „Kobna zamjena". 
U prvim se crticama opaža prizvuk Kurelčeve žice, 
kako sam Bude iskreno priznaje u autobiografiji (u 
„Brankovu Kolu", br. 44. 1911.). kasnije je pretegao 
utjecaj njegova poočima Ivana Trnskoga, a u trećem 
periodu, otkad je došao u Liku, piše čistim jezikom 
svoje majke i naroda, iz koga su oboje nikli. U tom 
jeziku ima doduše nepoznatih i neobičnih riječi, pa 
i kovanica, ali to kod čitanja ne smeta, jer se iz sa¬ 
veza može lako razabrati smisao. 

Pored lijepoga i čistog narodnog ruha rese njegova 
djela plemenite i rodoljubne misli. Poput crvene niti 
njegove spise proniče evangjeoska misao o bratskoj lju¬ 
bavi i slozi, što je u obliku molitve izriče u klanjalici 
poočimu Ivanu Trnskomu o njegovoj 8 o-godišnjici: 

„Gospod svemilostivi da umudri i ujedini ne¬ 
skladnu braću u jedinstvu lijepe knjige na korist i 
slavu ta knjizi ta rodu". 

J. Pasarić. 


S LIČKE GRUDE. 


PETAR GAVRAN. 

eserisko se doba primaklo i ono se 
zeleni pomalo gubi, što je preko ljeta 
oku godilo i nježnije ćuti budilo. Ubogi 
narod pokosio, požeo, pokopao, po¬ 
čupao, što mu je ljetna suša na hri- 
dovitu, vododernu zemljištu golotna i 
suhušna lica ostavila. Ovr’li, omlatili, oplijevli, ovijali 
ljudi ono nešto žita, ječma, pšenice, proje, kukuruza, 
i žene već konoplje počupale i u vodu pometale. 
Požutjela gora, ponestalo lista, zamukle i ptice : 
obamr’o život. 

Do podne se u satniji brala zemljarina. Težak 
je to namet siromaši, koja jedva da se na Božić omrsi. 
Ako i nije velika, ali je žalost smagati je. Dobri ka¬ 
petan dosta vec čekao i čekao, ali mu ,,odozgo” mira 
ne dadu. Lako se je nebesito nadimati i ljutito porez 
izgoniti onom, koji ne vidi nevolje ili za nju ne mari. — 
Stroge zapovijesti opet satniji došle, pune prijetnje 
i još koješta. Nije druge, pritegnuti valja gospodare. 
Starješinama trista neprilika, i ona malica, što bi još 
voljna bila, suhotna i na svaku ruku oskudna, šupljih 
opanaka, a prazna želuca, po vazdan službu vršiti 
i poreze izgoniti, — i ona malica ove godine slabo se 
nekud otiskuje. „Potreba je, gospodine, i neimaština 
do Boga!” — svaki taj odabranik pučki javlja. Ali 
druge ne bi, svi gospodari zadruga, što ne podmiriše 

duga, danas morahu doći, jer bi se inače dostali zla 
još i gorega. Pa došli bijedni ljudi, ma da bješe okre¬ 
nula kiša, vlaga, moč, te što ko smogao, to i donesao ; 
oko podne kući se razišli. Desetak njih, imućnika 
tobož, u krčmi se ustavilo, da što založe i kapljicom 
blagotvorna bodritelja dnevnu brigu bar za koji časak 
da utole. Medju njima je i Petar Gavran, stari vuk, 
kako su ga u selu zvali. 

Ovoga Petra sve je selo dobro pazilo i lijepo dr¬ 
žalo, a starcu već bila malne sedamdeseta. Još i danas 
dosta je jak, a ovisok, plećat, nešto malo pošinut, 
ali sijed ko ovca, debelih još i sad brkova, a crnih 
očiju, koje ispod zavojitih obrva, kad ih nadigne, 
čudno sijevaju. Inače starac čist i pristao, na licu 
mu polegla zbilja i neka tajna kao mukla bola ; 
ali je on u svem razborit, dobar i uljudan. 

Njega je i kapetan rado gledao, rado slušao i kad 
bi išta vedre ćudi bio, sebi dozivao, da mu Gavran 
priča, pripovijeda, gdje je sve bio, što je sve doživio, 
čuo i vidio. No danas mu ne trebaše slati po Gavrana, 
jer se starac, plativši ostatak zemljarine, pučki prirez 
i svoju godišnju dimnicu, malo dulje zabavio i mr¬ 
vicu nakitio bio u „svačijoj kući”, pa ga želja i sama 
ponijela baš do kapetana. 

Sjedi kapetan — neženja — u čitaćoj sobi do 
prozora, i motri na dvoru po žut jelo lišće, a nekud se 
poklopio i snuždio. Na pogledu mrtve jeseni kao da 
ga je i jače podbila trma gluhe svednevice ! 

Uto momak njegov u sobu stupi i javi, da je 
došao Petran Gavran. 

— Reci mu, neka udje, — odvrne satnik i k vra¬ 
tima gledne. 


Eto Petra čedno i uljudno, kako to naši graničari 
znadu, kad im gospoda nijesu odveć na gospodsku, 
već i u njih ljude naziru, još im i za bijedno živo- 
vanje haju. 

— Pomozi Bog, gospodine kapetane ! 

— Bog pomog’o, stari moj Perine, — odvrnu 
umiljato satnik. — Baš pravo, da si došao, a već si 
nekud na me kanda po zaboravio. 

— Nijesam, Boga mi, gospodine, van ne dali 
poslovi kućni, a sad, Bogu hvala, pospremio, što sam 
imao, i danas sve daće namirio, pa došao, da vidim, 
što radite. 

— Hvala, moj Perine, hvala ; eto tako ; hajde 
sjedi, pa bi li da kapljicu donesemo? 

— Lijepa hvala, dosta sam danas, ne bi valjalo 
preko mjere. 

No kapetan nikad Petra otpravio nije, a da mu 
ne ponudi čašicu vina. 

Uzeše govoriti o ljetini i o nerodici, o solici, što 
im puno kvara nanijela, o paljevini, što cijelo selo 
ponedavno gole duše u prosjake vrgla, pa se djedoše 
i na hajduke, što se baš tada vrzli u listu : dva Sta- 
nića, a rad male stvari. Riječ po riječ uze Petar ku¬ 
diti bjegunce, što su rdje pobježali, kad su umjeli 
crno zlodjelo počiniti. Kapetanu nikad bolje zgode, 
da dozna koju već jednom i o prošlosti Petrovoj, o 
kojoj je svijet svašta gugolio. Valja znati, da je Petar 
proživio trinaest dugih godina „na vabrici”, kako 
bi jedni rekli, — „na pisariji”, kako bi se drugi 
narugali, — uistinu pak — ne žacaj se ! — zbog 
umorstva u tvrdom ih Z . . . otamnovao. 

Već nekoliko puti kapetan se nalijetao, da ga 
izmudri, da ga navede, kako bi mu jednom prozborio 

koju o svom tamnovanju. Još više mu do toga bilo, 
što je svijet — ta sav okoliš — i danas tvrdio, a stari 
ljudi vijekom prisizali, da je Petar ni kriv ni dužan, 
kao od majke rodjen, postradao. Danas mu se vidje 
zgoda baš prikladna, da starca Petra, i onako nešto 
zbornijega, na pripovijest, ispovijest li skani, da iz- 
vabi iskru iz kremena. 

Ma, Petre, i tebi je bilo tamo negdje davno 
vrludati, gdjeno kosovice sude, je T da? 

— E, gospodine, drugi su to divani, nijesam se 
ja verao s kakova nedjela ; ali zla usta zlo rekoše, 
zli ljudi u zlo upletoše i najpravednijega. Šarena ima 
svijeta, ništa je đjetao. Nu sad je sve prošlo, neka 
bude ; ali vjeruj, nije u Petra zvjerske ćudi ni kamena 
srca ikada bivalo. Ta čudo bi vam znao kazivati ; 
nu, ostavimo to ! Na tijesna vrata duša izlazi : evo 
me stara groba, ali kad bilo bilo, pred Boga se izići 
ne bojim. Vjera tvrda i od suhoga zlata bolja je i 
ljepša, a nevjeru i Bog je prokleo i ljudi se je boje. 
Nevjera me ljudska ii’ neljudska na zlo nagnala i sto 
mi jada zadala. — Pukla na me puška, pa eto, još 
i danas jeka joj se razliježe 

— Nije tako, Petre. Evo treća godina, što te ja 
znam, nijesam li ti uvijek dobar bio, a ti vidiš, da se 
i ja s nečovjekom drukčije gledam. Pa sav te narod 
lijepo pazi, a ako si što nekad i zagazio bio : mla¬ 
dost — ludost. I tako svako veli, da s tvoje ruke ni¬ 
kada naš čovjek zabugario nije. Ako je, moj nebore, 
što s Mujom i bilo, to će i Bog oprostiti. Ma kaži mi 
jednom, kako se je to dogodilo ; evo ti je vjera, da 
živu stvoru nikada o tom ni pisnuti ne ću. 

— E, moj gospodine dobri, imao bih vam što 
dugi ljetni dan kazivati ; puno je toga preko mene 

pregrmjelo. Da mi je pobro moj Radoš živ, u’vano ga 
ni on ne bi Petra okaljao. A ovako pomislit ćete možda, 
da sam pod starost šarati uzeo ; sakloni, Bože 1 

— Toga se ne boj ; tvoja mi je riječ staračka, 
kao da je knjiga, i nimalo me nije strah, da ’š na 
’ero ; već kazuj, čovječe, učini mi jednom tu ljubav, 
pa i ti onda zapovjedaj meni 1 

— Ali bi vam dugo bilo, jer se u mene sporo 
riječ niže, i ne umijem onako kititi? 

— Neka, Petre, sve ti po tenani ! — dovrže 
satnik sve to većma nestrpljiv i radoznao, pa pritoči 
Petru, a sebi zapali lulu i primače se starcu, kao da 
i sam ne želi, da ih iko drugi čuje. 

Nakrenu Petar čašu i na sto je praznu vrže pa 
odčepi. 

* 

— Baš kad vam je tako stalo, a vi čujte, što živ 
krst od mene nije čuo niti će. Ima tome — bome 
davno bilo — kad mi se brat Vasilj ženio. Isprosio 
curu u nekoga Maksima Milaka : ljepota djevojka 
i još maza materina, poštena roda i bogata. 

Puna nas kuća djelatne čeljadi ; svi još u snazi 
bili ili na sna'gu stupili, a što je devet puta bolje, u 
slozi živjeli. Lijepo li nam tada Bog davao ! Po dva¬ 
desetero goveda, po dvanaest konja, sto ovaca, a dosta 
i koza u nas bivalo. Lako bi se tad zemljarina pla¬ 
ćala! Ma, bio rod u klasu, plod u blagu, napredak u 
svem. Nije narod tada u diobu udarao i nekakve nove 
pravice ; ali se je, Boga mi, znalo i čulo, kad je ko 
krsno ime slavio ili djevojku dovodio ili krštenje pra- 
znovao. 

Kad došao red, pozovu mi i brata u vojnu službu, 
a ja sam već otprije služio, počeo pa doonda već i do- 

služio. Danas je to, gospodine, šala; ali.tad se je 
pitalo, ko je vrstan mušket ponijeti, a da mu se krvav 
žulj na ramenu ne nadme. U nas teklo snage prave, 
a srca smo bili žestoka. 

Plane rat, krenu, dabogme, i naša vojska na 
Talijana. I moj ti Vasilj podje, a na domu ostane 
bez svoga ojačanoga druga Ljuba, — tako je njegovoj 
ženi ime bilo. Teško li se je rastajao od svoga zlata ! 
Pa ipak je ona kako tako podnosila muku, dok joj 
mati na životu bila ; ali jedva se naša četa od doma 
otputila, obolje joj draga odgoja i umre. Od sada ne 
možeš da je gledaš, a da se nad njom ne rasplačeš. 
Prebirala kao sinja kukavica i često bolovala. Tuga 
je posve ophrvala, te bi nam samo onako ginula ispred 
očiju. Babe naklapale i o koječem nagovješćivale, do- • 
nosile lijekove i kojekako bajale, ali sve uzalud. Ski¬ 
nula bi sirota Ljuba tugu sa sebe, da je vojno njezin 
razgovara, da uz nju posjedava i da joj lice gladi ! 
Ali gdje je on ! Pa da joj bar glasovi dolaze od njega. 
Hoćeš da ! Ima njemu sad drugoga posla. Kvrcnuli 
se naši nekoliko puta živo s Talijanom i ljudski se 
počešljugali. Bježi digan ko i danas. Ma gdje bi on 
pred našim čovjekom obastao ! Slabe je petlje i odviše 
škakljiv, a gdje se graničari pomole, nestane mu traga. 
Dodju nam napokon glasovi iz Italije. Pokresale se 
vojske pošteno, a Talijani navrnuli na naše i puškom 
i lumbardom ; još stali bacati i nekakove kotliće 
ognjene. Vrag se perio, gdje je takov kotlić pao ; 
pobi ljudstvo kanda bi ga kosom pokosio. Stajao naš 
bataljun do nekakva zida, ali ti opet kotlić kao iz 
oblaka baš sred naših. On na zemlju, a moj Vasilj ni 
pet ni šest, već s njim u šaku, pa preko zida. Razleće 
se i raspršti onamo ; a da toga ne bi, trista jada počini 


od naših. Skoče gospoda i eto ti mom Vasilju srebrne 
kolajne ! 

Čula to Ljuba i sad joj se lice prvi put opet raz¬ 
vedrilo. Stane me moliti i zaklinjati, da idem u štop, 
pa da u gospode isprosim, neka bi se njezin Vasilj, 
onako dičan, kući vratio. Uzalud joj ja govorim, da 
to ne može biti, pa da je sto kolajna dobio ; uzalud 
joj kazujem, da će se on i onako vratiti, ako se je rat 
svršio, a ako nije, da ga pustiti ne će, pa da nam 
sva kuća propadne. Ali da, znate, kakva je žena, kad 
što u glavu utuvi! Ne može da miruje, već daj obilazi 
kumove i susjede, tražeći nekoga, ko će joj pismo 
sastaviti, da ga na regementu otpravi ; pa kad se 
ne mogao niko naći, uzme nešto troška i otidje, onako 
slaba i kukavna, ranom zorom od kuće — ravno u 
štop. Vratila se istom u noć, a ne isprosila ništa. Sad 
još i gore na mene navalila, htjela bi, da joj nadjem 
čovjeka, koji će samom Vasilju pisati, neka. se brže 
bolje kući vrati, jer da je inače žive zateći ne će. Gdje 
ću ja njega zvati, da bježi ispod zastave ? Znam ja, 
kakav bi se sijaset iz tog izlegao ! 

Uto se gane u selu nekakva prijeka bolest, — 
prosti Bože, davila ko kuga. Umre mi žena i stariji 
sin, — a kakvo momče, ljuta rano moja! Malo zatim 
i brata Marka pretrgne, a ja ostanem u tuzi i žalosti 
sa svojom majkom i sa sinom Malešem. Pritisnula 
me grdna bijeda i nevolja, pa i mozak pomutila. Na¬ 
piše mi pisar pismo, otpravim ga bratu, zovući ga, 
da se gleda kući iskanuti, jer, evo, propadosmo. 
Ne prošle ni tri nedjelje, al ti riipi' obnoć kriomice 
Vasilj. Kaza mi, da je, kad mu nikako ne dali, uteći 
morao. Sakrijem ga i prikričim kućanima i susjedima, 
koji su za nj pročuli, da ne bi pod živu glavu što 


rekli. Ali već sutradan, eto ti straže oko kuće. Zovnu 
me na dvor, da im kažem za brata Vasilja. Svoj je 
svoj, ta kako bih svoje meso jeo ! Stanem se otimati i 
nećkati, a oni uzmu kuću premetati. Ne nadju ništa, 
ali sa mnom u gvoždja. Pođjem u kumpaniju, to isto 
ponovim, i drugi dan puste me kući. Ali moj Vasilj 
uzeo handžar, pušku i dvije male, odjenuo se i obuo, 
pa u same ponoći rekne ženi : ,,Zbogom, Ljubo, ja 
ođoh, da se za me ne zna. Bolje da se samac gdje za¬ 
metem, nego da i brat prav zdrav za me strada. A 
volim mahom poginuti na skoku, negoli da me ko 
zločinca vežu.” — Dodjem kući, sve mi Ljuba kaže. 
Kuku meni, sad još i gore ! Osmi dan čujem, da se 
Vasilj turske medje dočepao. 

Bio neki Murat Malbaša, odavna se s našom 
kućom znao i za blago s ocem trgovao. Sto ga puta 
podvorismo, što je, hulja, na našu hinio. K njemu 
se Vasilj dokrade i pobrati š njim u nevolji, a on ga 
zbilja na vjeru i uzme — crna mu pamet ! Glasalo 
se, da svakoga bjegunca na vješala popnu. Dočeka 
Murat Vasilja i primi ga pod svoj krov, i vjeru mu 
dade, da se ništa ne boji. Ali gdje je u Turčina vjera ! 
Ne prošlo ni mjesec dana, već se Murat amo dogovorio, 
da će izdati Vasilja za petnaest dukata. Straža se naša 
obnoć odšulja onamo, a kako se moj junaković ne 
dao živ uhvatiti, ubije ga Murat svojom rukom. 

Ko crnji, ko žalosniji od mene ! Ljuba nije preži¬ 
vjela ni tri dana svoga Vasilja, a stara mi majka 
uzme kukati i bugariti, do Boga se čulo. I zakune me, 
da ne imao roda hi poroda, da se ne užio vida čovječ¬ 
jega, ako brata svoga ne osvetim. Nastupili čemerni 
dani. Dotužio mi život, zaslijepim. — Bio u mene 
kum kršteni, pokojni Radoš Samčević, pobratim 


moj davni. Njemu jedincu, — što mi Maleša na krsta 
držao, —- jade sve izjadam. Planu u meni gnjev i 
pizma. Žestoku sam muku i obdan i obnoć mučio : 
zažmirim. Sastanem se s Radošem i reknem mu : 
,,Slušaj, kume, — čuj me, pobratime, ili glava Murata, 
grdnog ubojice, ili ću svoju položiti glavu. E sam 
naumio, pa što Bog da ! Jesi li mi, druže, od pomoći ? 
Čas ne mine, da mi krvolok nije na umu. Dok zaklo¬ 
pim oko, krvav Vasilj poklečke me moli, da ga svetim, 
da Murata tražim.” 

Hoće Radoš! Uzme on pismeno, da tobož blaga 
nešto na kordunu proda, pa upiše čovjeka iz sela — 
meni nalik — za gončina. Ponesemo oružje, kre¬ 
nemo na put. Zora nas već u Turskoj zatekla. U 
grmovima nekim predanimo i sve tanko uglavimo. 
Valjalo nam pse namamiti, pa Murata kako tako na 
njihov lavež izvabiti. A čim se on u mraku zabijeli, 
da ga s crnom zemljom sastavimo. Tako i bi. Do šu¬ 
ljamo se, kad već noć primakla — a« bilo ko u rogu — 
do pod njegov čardak. Svaki prema uglu potleuške 
se dovučemo i ponamjestimo, dok nas psi ne oćutili. 
Bili to mrki vuci, nadmu se na nas, da nas razderu. 
Eto ti bijela nešto na hodaji. Sidje i uze još bolje 
huckati žeravnu paščad, bojeći se, valjda, kakove 
tadbine. Po glasu ga obadva poznasmo. Planu puška 
Muratova u mrak, a mi u njegovu vatru sažegosmo. 
Sinuše varnice, a puška regbi samo jedna puče kano 
jasni grom. Razđreča se Murat i k zemlji se sljoska. 
Sad mi srce kivno na mir dodje, umah mi lakše bi. 

Ali moja sreća davno vodom otplovila. Trgosmo 
se, da ćemo natraške, a komšiluk Muratov preda nas. 
Bilo ih više. Zadadoše iz pušaka malih, — jedva glavu 
znesosmo. Dohvati me jedan kdcem povrh veza, 

samo što me zemlji ne obori i da ne bi kuma — zlo ! 
Handžarom nekako prokrčismo put, umakosmo. U 
cik zore mi opet u grmu, gdje smo jučer danili. Kad 
ogledali puške, ali gadara moja i sad nabijena. Izdaj¬ 
nica ne dade mi utamaniti ubojice brata moga. Rađošu 
je bila bolja sreća. — Preko dana nikamo ni makac, 
a pod mrak se krenemo i našega kraja srećno doče¬ 
pamo. Kad mi namjerili kući, ali straža priječcem 
pa na nas. Već nas Turci prijavili bili. I da će nas 
patrola opkoliti, strugnemo brže u grm. Oni zapucaju. 
Zažeže i Radoš na njih, a ja ga bratimiti uzmem, da 
ne gubi svoje krvi. Ali ljutit on, što nas naši progone, 
zažeže i po drugi put, kao da mu nije žao, što je iz 
prve dobro pogodio. A zatim nagnemo u bijeg, na 
sreću. Izpucaše oni za nama, Radoš uskoči, a mene 
tane zemlji povali. Opkole me, predam se, svežu me. 
Kud sve, tud i to, u kreševu malom po nesreći pogi¬ 
nuo vodnik Sava Mrkobradić ! Radoša ne poznaše, 
uhvatiše mene, — dva prisižu, treći visi. 

Odvezu me u bolovište. Sto sam puta kugu 
kumio, — ne htjede me prijeka umoriti. Najzad 
rana na lijevoj nozi zacijeli, premjeste me u zatvor i 
vrgnu pod sud. Što li sam tu tek bijedan pretrpio ; 
ma ni vode hladne ne htjedoše dosta dati. Oj, moj 
kapetane, kakov me „avlitor” ispitivao ! Satrti me 
htio, što svedjer kaziva’, da sam Turčina ubio svojom 
rukom, a Mrkobradića da ni nazreo nijesam. Po sto 
se je puta na me zalijetao : ,,Kazuj, ko je s tobom 
bio ?” — ,,Niko, gospodine”, svaki put bi mu odgo¬ 
vorio. Naždeni se on opet i sve vrišti od jeda, ali tvrda 
je vjera u Perina bila. Zasiječem si u glavu : sjeklo 
te — peklo te, kuma svoga odati ne smiješ ! Ta duša 
bi, me boljela za Radošem ; pusta to bila ljudina 


desni moj, rekoh li već, odvajkada prijatelj, da, vjerni 
prijatelj. A i kako bih ? Ta nijesam li ga sam zvao, 
nije li on jedino radi mene glavu u torbi nosio, nije¬ 
sam li mu tvrdu vjeru dao ? — Lezi danas, lezi sjutra, 
navršim ravnu godinu dana. Sudiše me najzad, i to 
na petnaest godina s dvostruka umorstva. Učiniše me 
i ozvaše zločincem, a evo je i danas, Bog i vjera, da 
sam prav zdrav bio. Za Murata — to jest — moradoh 
uraditi, što mi ljubav bratovljeva donosila. A Radoša 
ne smjedoh ni za Boga izdati. Odvedoše me u tamnicu. 

Od kuće katkad glasovi stizali. Krvavo se pro¬ 
micalo ono siročadi moje. Niko im do Boga ni razu¬ 
mjeti niti pomoći ne mogaše. Treće godine dopane 
mi crn glas jedan, da mi je stric umr’o, a onda još 
crnji drugi, da se majka moja prestavila. Sam Maleš 
na životu, na ognjištu ostao. Ali onda njega čestiti 
kum Radoš sebi uze, da ga prehrani. Kad sam tada 
živ ostao, valjda mi već i ne vele umrijeti. 

Navršim trinaestu godinu i puste me kući; još 
priznaše i rekoše, da sam se uvijek dobro vladao, 
jadna mi sreća moja ! — — — 

Ide sada dvadeseta godina, bilo istom negdje o 
svetom Iliji. Ječam ljudi pokosili i pšenicu već ovrli. 
Sparina bila velika, ali sve na polju u poslu. Lijepa 
dana na domaku, istom sunce na počitak — ja pred 
kuću banem. Bože, voljko li mi, strašno li mi tada 
oko srca bilo ! Ne mogoh se nagledati slatkih onih 
prodolica, što onako pukle ispod kuće naše. Činilo 
mi se, kao da je sav svijet moj. Gdjegod ptica zapje¬ 
vala, meni je pjevala ; gdje potočić žuborio, meni 
žuborio i sunašce nad goricom meni je sjalo. Ali 
s druge ruke, rano moja, znadoh, da je opustio dom, 
nestalo mojih milih i dragih, a mene ne ima ko 


i 


12 


dočekati niti zagrliti izim djeteta, koje se je, dašto, 
medjuto vratilo pod svoj krov. A da mi ne bi njega, 
nikad već oči one djedovine moje ne vidješe. 

Ja pred kuću, a momak preda me. E ga ljepšega 
smislio ne bi ni pristalijega. Nazovem mu dobar večer, 
a on se nešto smete, prihvati mi Boga i po vodu krenu 
bremom na ramenu. Ustavim ga: „Hrano, čiji si ?” 

Reče junoš napola zlovoljan : „Što te briga, stari’’. 

— A ma, čovječe, briga me dašto ; čiji si, kako 
ti je ime ? 

Pogleda me pa uzdahnu : „Ničij, djede, kako 
se ovako na samštini ’ranim”. — I suza mu se obori 
niz lice. 

:— Pa gdje ti je otac, mati ? — umiljatim gla¬ 
som nastavim, a u meni srce hoće da pukne. 

— Mati davno već u grobu, a otac — kamo 
sreće da za nj i ne znam ; kamo sreće, da je i on već 
pod zemljom! 

— Ao, dijete moje, ti li si to, Malešu moj ! 
vrisnem i sebi ga vinem ne znajući, gdje sam ni kako 
mi je. U mom vijeku takove mi suze ne trgoše. A moj 
Maleš sav se okvasio i dijete se ustaviti ne dalo. — 
Odvede me u kuću i pritisne noge prati, usta mi lju¬ 
biti i ruke i noge, i kroz suzu kazivati, kako je sve 
pomrlo, a na njem ostala kuća i žitak, pa sve palo na 
bogštinu, na malicu malu. Još dovrže, kako ne bi ni 
krova, ni njega bilo, da ne bude kuma krštenoga, 
stare tetke Djeve, obudovjele mi sestre, koja ga je 
dok se bješe na svoj prag vratio, i dvorila i hranila, 
— dobra moja, rajna joj duša ! 

Prve noći okom ne trenusmo, prem me dijete 
dosta opominjalo, da si trudan mira dam. Sutradan 
svojta dođje okolna i bilo tu milošta na veliko. No prvi 

se požuri kum mi Radoš. Fobijelio i on, dašto, jedva se 
jedan drugog nagledasmo. Pao ja po njem, pa se 
vjeran pobro rasplakao kao dijete malo. 

Stare kosti moje iznemogle, isprosim djevojku 
Malešu i dobra me namjera na čeljade namjeri, da 
evo danas, Bogu hvala, opet ništa željan nijesam. 

I unučad moja lijepo raste, meni na razgovor pod 
starost suhu. Oporavismo se ; ono zamrla gospodar¬ 
stva — pošteno stečena — opet živnu. No i stara 
još me teška^ žalost saleće, ugrabi mi nemila smrt 
Radoša moga. Bog da mu prosti ! Čovjek je bio, 
pusti čovjek, — neka sam se za nj i pomučio, za 
vjeru je znao. 

* * * 

Ovo Petar reče i još dovrže : — Oprostite, moj 
dobri gospodine kapetane ! — a onda ustane starac 
duboko tronut, i sune u noć, da vrli satnik nije dospio, 
ma ni da mu stisne staračku desnicu. 






NA VOJSKU. 

roteklo trideset godina i nešto više, da 
se u Krajini Gornjoj nije znalo za 
krvavi rat, jer dnevno ono klanje s na- 
opakim ,,komšijom” na medji, — ko 
bi htio bio ratom zvati ! — Osvanula 
četrdeset osma. U zabitnom mojem 
zavičaju gore još pune snijega, vode pune leda, a 
ravnice što je, to je sve jedna tvrda, neprolomna kora, 
sve jedna debela santa. Ni orao suri ne kruži visom, 
ni srna plaha ne miče se s loga, ni lija se mudra ne 
šulja iz duplja, a u dolu i u grmu zečjega traga ama 
,,ni za lijek”. Samo gladni vujo negdje negdje doklati 
se ponajbližem toru ili oboru, ne bi 1’ kako lovak ulovio. 

— Drage i doljače, brda i uvale, sela i seoca kao da je 
poklopio mrtvi san pa i sve, što je onud živa ljud¬ 
skog stvora. 

Nije tako u Franciji, dobro znanoj gornjaku- 
krajišniku od tolikih ljutih bojeva i za nju i na nju, 

— nije. No ako je i onamo ovladao i selom i gradom, 
i kopnom i vodom mrtvi zimski mir, ali na oko samo. 
U zemlji, pod zemljom nešto vrije, kipi, ključa kao 
neka uzavrelica tajna .... Nad bogatom se državom, 
podvlaštenom kraljevskome žezlu, zgusnuo zrak, i 
svačija usta na oko ukliještio muk. — Najednom jal 
iz mraka, jali iz oblaka zastrujalo nešto i kanda 
htijaše plamen liznuti. Za tren dva uzmu bliskati 

munje, tutnjeti gromovi, a zemljom ponositih slobo¬ 
dara provali urnebesni poklič : Pod oružje za slobodu 
zlatnu, — presiti smo kraljevoga žrvna ! 

Nepobilo dugo, a ono ti mrke oblačine oštrim 
hukom prehujile niže, nad Italiju i Njemačku, pače 
nad sve zemlje zapadne, srednje i južne Evrope, 
da plahim škropcem pročiste tmušu nesklavorne 
državne uprave. Naduo se, jurnuo razornik-vjetar 
pa se u kovitlac zavitlao nad strme grede i plodne 
ravni Italije. Lombardiju i Mletačku, starom slavom 
okadjene zemlje ponosite, zahvatio pomaman urlik 
brzoplete lacmanove peče : Na noge se, na noževe, 
braćo, za slobodu zlatnu, Švabom — gadom gadno 
pogaženu ! Na noge se, rode i narode : ta siti smo 
i presiti kopita tudjinskog, u vrh siti cesarova 
Beča ! — 

Šta sad ? U Beču se uzmučili s bijesna rika i 
urlika zasukane vrtoglavi na jugu i jedno im jasno bi : 
e do stanja i čekanja nije carskom orlu, carskom 
dvoru, nije nikako. Tako sude, tako i govore stari 
doglavnici cesara i kralja, a ni u snu još ne slute, da 
bi varnica vjerolomne obijesti za nedugo vrciti mogla 
i na ravne poljane maje Ko šutove, nabusitog ma¬ 
džarskog „orszaga”. 

Iz prijestolnoga grada redovnoj se vojsci nisposla 
previša zapovijed vrhovnoga vojnog gospodara : Na 
okup ! Pozor ! Naprijed ! — I regulaši učiniše, što 
im dužnost piše, a bez huke i bez muke, jer daleko, 
od roda si i rodnoga kraja, razasuti u razna mjesta 
krunovina, vojvodina i drugih zemalja. Lako njima, 
brajne, krenuti pa poći ; ali nije tako s vojnom Kra¬ 
jinom, s ovom od tolika ratovanja očadjalom carskom 
vojarnom. I tamo stigoše, a u štopska mjesta, bojne 

poruke, stigoše i u one sure vrleti Like i Krbave, da- 
bogme kasnije nešto. 

I smjesta na sve strane potekoše teklići vojni, 
noseći oštru zapovijed samoga pukovnika: Do srijede, 
koja prva dodje, da je momčad prvoga bataljuna u 
satniji svojoj na okupu, a u petak do podne kod štopa, 
odakle će sjutradan dalje krenuti. 

Primiče se jaro proljeće. Još je Lika sva savcata 
snijegom prestrta, samo negdje negdje mrvučak 
kopnice, male prošarine. Još se blago nikamo ne 
javi, ne miče, a i kamo bi na onoj smrzli, izim da se 
po koja koza otkrade te zaklati pod ono suha gaja 
više pojate. E, zategnula je zima i ovoga puta, po- 
nestaje mrsa a i sijena, pa gospodar brojnije zadruge 
već počinje brižnije glavom klimati. Nu, sad će mu 
eto, po jednoga, po dva zadrugara skinuti s vrata 
podčasnici, što žurnimkrokom hitaju od kuće do kuće, 
izručujući zapovijed : Momčad prve čete imade do 
prve srijede biti u sjedištu satnije, otkle će u petak 
do podne k štopu, a sjutradan dalje. 

— Čuješ li, starješina ? — oštro pita pod- 
časnik. 

— Čujem, razumijem, kapurale! — mutnim 

grlom odvraća gospodar i po vratu se tarka. 

Na vojsku dakle hajd ! Pošto, zašto, kuda, kamo, 
na koga, — niti ko pita, niti kazuje, a i čemu to? Ta 
još u Lici teče premda malo, posve malo drenovine 
stare, štono je a za dužega vijeka i po pet puta 
u krvave ratove srtala na zapovijed cara-gospodara, 
a od svojih starih slušala, da su deset, dvanaest i če¬ 
trnaest puta bili na vojsci, a da nikad niko nije pitao : 
pošto, zašto, kuda, kamo, na koga ? Na zapovijed 
carsku krv su oni točili i tudju i svoju, kršni kra¬ 


jišnici, kojima je i tudjica ne jednom pripjevati znala, 
a i mogla, da su divni junaci, da su živa podumijenta 
carskom prijestolju, da su hrana i obrana carskoj 
vlasti. — — — 

U petak dopodne stigoše odjeli k štopu, da se iz 
dviju satnija, od prilike do dvjesta momaka, složi po 
jedna ratna, a iz ovih šest satnija prvi batalijun, što 
će prvi na bojište časno. Za podnevom je smotra, a 
onda svečana zakletva : da će svaki njih biti vjeran 
i pokoran, da će se junački boriti na kopnu i na moru 
i hrabro ponijeti u svakom ljutom boju, pri jurišu 
i t. d. — I tako bi. — Gole glave mladi momci, spu¬ 
stivši pušku, po tri prsta u vis digoše i zadaše vjeru 
neprelomnu. Onda progovori dični pukovnik; svaka 
riječ mu pali poput žive žere. Iza njega sijevnu soko¬ 
lovo oko majorovo i plamenim prozbori zborom četi 
svojoj stari hrabro, a potkraj mu odskoči podvoljak, 
te još većma nabuja već od sebe jaki, zvonki glas : 

— Junaci! Naši su se stari od iskoni širom svijeta 
borili kao zmajevi i slavom su ovjenčali carski barjak, 
ali i rodni dom, Liku ravnu i Krbavu slavnu. Sad je 
do vas, da hrabrom desnicom obnovite stari glas 
lavljeg srca biranih junaka. Pa kad dodje do krvava 
boja, skoči svaki kao ljuti ris na dušmana kletog, i po¬ 
bjeda će biti naša, vjera mi je tvrda. Naprijed dakle, 
djeco moja, naprijed sokolovi ! S vama nek je milo¬ 
stivi Bog, pred vama će svagdje i u svakom času 
biti major vaš, koga je kao i vas a na svojoj grudi 
othranila slatka, lička majka. Dok je meni na ra¬ 
menu glave, prisega je vojna i ostaje svetim zakonom 
meni a i vama, junaci, četo moja, krilo sokolovo, 
znam. Položivši tu prisegu ponovno i svijesno, sjetimo 
se brižnog oca, vrhovnoga narodu i vojsci gospodara, 

pa kliknimo, što nas snaga nosi: Bog da živi svijetloga 
nam cesara i kralja, živio ! 

I zaoriše po tri puta burni povici : živio ! A onda 
dozvoli zapovjednik batalijuna, da se momci i časnici u 
stanove vrate, prikričivši potkraj preko mladjih: ,,Sjutra 
zorom red je na okupu biti, da se rado dalje krene.” 

Kad se trgne regulaš-vojnik iz posade, a iz tudje 
zemlje na vojsku, ne ostavlja, otkle podje, štono 
vele — ni kučeta ni mačeta svoga ; ali graničaru red 
je ostaviti stari, dragi zavičaj, drag i mio, svakom 
dobrom sinu, a kolik ikome, — baš našem uboškom 
brdjaninu, planincu. Ondje mu je rodni dom, domaće 
ognjište, ondje stara očinska zadruga, u njoj žena, 
djeca i otac i majka, sestre, braća, štrici, stričevići, a 
do ovih bliža svojta, i kumovi, prijatelji dobri. Pa od 
ono jadne tekovine oko kuće, više kuće rodne kao da 
mu je za srce priraslo : ono gumno i pojata i niže 
njih potkućnice nešto, ono malo oranice i livade, i 
vrbika i ljeskara, i glavice i dolinjka, i mrvučak tobož’ 
gore, zelenoga gaja ; oh, ta on je sirotinja raja ! Je li 
potom čudo, bi li i moglo biti, da on krene u daleke 
zemlje i bojeve ljute, a da bar dijelak svojte, roda ro- 
djenoga, ne poteče, za njim ne priteče i s njime se ne 
pozdravi na polasku a rastanku tužnom. — Pa stoga 
se niko ne čudi, što je večerom ili u kasnu noć nagrnulo, 
naleglo stotine i stotine ljudstva izbliza i daleka. 

U tri reda povrstana stoji četa kao ukopana u cik 
zore i bijela dana. — Iz poneke okolnih kuća s prozor- 
čića mrtvo svjetluca svijeća, pa uz njenu trepetljivu 
svjetlost nekuda se još tamnijim čini predjutarnji 
mračak. — Iza fronta postranice pa i pootraga pri¬ 
vila se, pribila se svojta, i tek tihan šapat šaputa su- 
mračjem : sve u se dušu steže, a srce bolja para . . . 


Nasta tajac, tjeskobna tišina, kad na čilu hatu 
dojaha major. Jeknu komanda i šumnuše pred prsi 
puške, a bubnjari udariše u pozdrav zastavi, što je 
pratnja dopratila i onda čvrsta desnica kršnog zastav¬ 
nika usred čete zasadila. 

Istinu priča pjesnikovo pero : 

Milota je, brajne, pogledati : 

Mladi momci skoro oženjeni 
Kao da su ml’jekom nadojeni, 

Ne znaš, koji od koga je viši, 

Koji viši, koji prikladniji, 

Vite jele i bori zeleni. — 

— Pozor ! Do noge ! — oštro grmnu glas zapo- 
vjednikov. I suknu še s ramena puške i topotom pa¬ 
doše k zemlji. 

— Na molitvu ! — sjeknu isti glas. Lijeve ruke 
potekoše k obodu i bubnjevi zaoriše svoju davo¬ 
riju, a onda zamniješe na desnom krilu glazbeni 
zvuci svete molitve, tiho, krotko, dirljivo. Još tri 
udarca na poduži razmak odjeknuše s bubnja i 
gotovo je. 

— U dvoredove desno — Marsch ! — prikliče 
reskim glasom major. ,,Stupaj”, zujnu glavom četi i 
sad — zbogom, Liko, zbogom, zavičaju S 

Bataljun podje ,,tiho i gluho” nekoliko časa, a 
onda uze popritjecati svojta i u tili čas poremeti red, 
a da nikomu ni na um ne dodje, e bi što priječio. U 
životu dnevnom bolno te se dojmi, kad slučajno vidiš, 
kako se neko, polazeći na daleki put, rosna oka prašta 
od svojih dragih, a ovi ga bolnim jecajima prate. Ali 
što tek onda, kad se na stotine i stotine ljudi iz jednoga 
kraja za dugo, mnogi, dašto, i zauvijek rastaje od 
svoga, a u oči rata krvavoga 1 

Ljudi, žene, djeca : sve se ispreplelo i s vojnicima 
u bojnom redu ispremiješalo. Ovdje pritekla žena iza 
svoga vjenčanoga druga, a on s ramena skida ubo¬ 
jito oružje i dodaje vjernoj ljubi, a s naramka joj 
skida njihova maleša. Pa ga nosa, pa ga ljubi, grli — 
jedince svoje zlatno, koje i ne sanja, što to oko njega 
biva, čemu toliki ljudi, rad šta li tolika galama. Ondje 
opet sijedi djed —jer je otac ostao teško bolan u siro¬ 
tinjskoj jatarici — uprtio pušku unučeta svoga, da 
mu bar na čas kanda teret olakša. Šta misli, šta li 
osjeća sijedi borac sad, ne smije da kaže. Polegla 
ubojita sprava na već izmršalo, uleknuto rame, a 
u glavi mrmori mučna, mukla strava: Vaj, prospe li 
se smrtonosna vatra, ikada li, nikada li će više stupiti 
zorno momče i unuče preko praga svoga! A srećno 
li se vrati, vaj, da li će oca svoga, sina svoga, živa još 

zateći.-Pa ga gleda djedo, svog junoša, i na oko 

krade mu se smilak, a već njade usne boljahno ša¬ 
puću : Oh da mogu mjesto tebe, rano ! — Pa opet 
stegne srce i silom se nevješt čini zebnji i bojazni, te 
će, mislio bi — vedro prozboriti : — ,,E, i ja sam je, 

’rankiću moj, nosio daleko, ovu pustu vojničku gadaru, ? 

bogme daleko, u Vranciju i u Italiju, a ma davno, nu, 
pa me evo, slava Bogu, i sad živa gle ! I ti ćeš je tako 
nositi daleko, časno i pošteno, pa se kući svojoj vratiti 
zdrav i čio, amin !” j| 

Onamo tužna seja pristala uz brata rodjenoga 
pa ga grli, od velike tuge nijema, ukočena. Iza njih 
složno kroči sa sinovcem stric, stariji, dašto, vojnik 
te onomu vedra čela priča, kako je i on već toliko puta 
išao na Turke i svaki put s našim zemljacima dušma- 
ninu ljudski zasolio, potprašio pete, a tek stari njegov 
otac kako li je taj purlio Digane i Švabe i druge, 


kojima pravo ni za ime ne zna. — ,,Dodje li do gusta, 
samo dobro zgadjaj, sinovče, a poteče li ti nabliže, 
žokni gada, da mu rebra popucaju”. Doreče pa za¬ 
pjeva junačku pjesmu, a sinovac prihvati i dopjeva 
drugu kitu pojnim, jedrim glasom. 

Tamo dalje opet neko prati kumče, neko vjenča¬ 
noga kuma, neko desnog svoga prijatelja. I vedrom 
se šalom nabacuju ta jedan ta drugi, a onda iz tikvice 
gucnu žežene rakije pa zapjevaju složno, veselo. 

I tako se naizmjence nižu šarolike slike i 
tužne i vedre, niknu pa izniknu jedna za drugom ; 
samo jedna, jedna ti se mora duboko, trajno usjeci u 
mozak. Nu čije pero smije da posegne, e bi reci, napi¬ 
sati i smjelo i moglo : kako li je danas majci, jadnoj 
majci, koja eno prati svog mjezimca! Zalijepile se usne, 
ukočile se oči, i na njima sledile se suze, svete suze, 
što vrutaju iz dna tople, žarke materine grudi. Oh, ta 
na svom, na svom ga je srcu nosila, svojim ga je mli¬ 
jekom dojila, svojom ga je rukom nunala i ne malom, 
prem sladjahnom, i mukom i brigom na noge podigla! 

Da, da. Koje čudo, brate, što je danas jadnica 
zavezala, zamukla, premrla, a sve se busa i u kamenu 
grud potiskuje gorki uzdah : Ta da mogu barem 

zaplakati, jadna mi sreća, čini mi se, lakše bi mi bilo ! 
— Pa ga hvata oko vrata, pa ga grli, čedo svoje zlatno, 
i guta i guta gorku nametnicu-suzu. A srce ledenim 
rtom noževi bodu, a glavom studena huka vihor vi¬ 
hori. I kroza san, kroz tešku neku susnjevicu kanda 
sama sebe pita: Vaj, kamo ce, na koju će stranu ? 

A u isti mah iz čemerom zalivene grudi zahuji očajna 
kletva : Uh, zlotvore, boljela te duša ; dušmanine, 
prisjelo ti mlijeko materino ; sve se tvoje trio i za- 
trlo, i deveto koljeno, da Bog da ! 


B. Budisavljević: S ličke grude. 

— Pa opet gleda dijete svoje, miluje ga uko¬ 
čenom rukom po licu, a on je tobože sokoli, hrabri, 
ali jedva i sam smaže snage, da ne zaplače. Poput 
ropca najzad majci navre bolan jecaj do pod grlo 
samo, ali ona još i ovog puta stegne srce, pa uguši 
jecaj, suzbije ga silom i ne da mu na usta, već drh¬ 
tavom rukom, još bliže privija momče svoje, bor svoj 
viti, na grud materinu. A on s nova pozastrepi, po- 
dršće, zagrli je, poljubi je žarko, ali ne smaže više 
od tri riječi : Oh, majko moja ! 

* 

Kad već četa mimo više sela poodmakla i danak 
se k podnevu stao priklanjati, ,,na odmor i počinak” 
Čula se zapovijed. A taj odmor, počasnici izrijekom 
rekoše svojim vodovima — nek i za to služi i posluži : 
da se svojta pred rastanak može pozdraviti. Sad da 
ti je bilo pogledati, kako li se pratioci žure, pa skidaju 
na uprte torbe, da povade birane milošte. Većim 
dijelom i nijesu ono torbe obične, već cijele grani¬ 
čarske ,,brašnenice” sa dvije uprte, pune bijela kruha 
ili preške pogače i prijesnaca, pa pečene janjetine i 
škripanca sira ili base, a odozdo pljoska rakije ili to- 
varija vina, izmedju njih i oko njih po koja rumena 
jabuka i što još ko mogaše namaći. Svako vadi i do¬ 
daje svomu ratniku, a pratilac jedan drugi — samo da 
se broji — prismače mrvučak, ali teški zalogaji mučno 
mu se niz grlo spuštaju .... Kraj ceste sjeli te zalažu, 
i onda se rakijom krijepe, pa vinom-dalmatinom, 
a sve jedno drugo pogledavaj. Svojta žudnim okom go¬ 
tovo upija mladoga junaka,. nutka, draška, miluje ga 
i po glavi i po ramenima, a on se hrabro drži, on se 
smješka i vraća ljubeznom riječi milo za drago. To sve 
na oko, dašto, a ne pitaj, kako im je oko srca svima. 

Odjednom udariše bubnjevi : Na noge se, četo ! 
Ej da vidiš sad : kako jedno drugom pada oko vrata, 
a žene bugare, a i muška glava rukavom oči suši. 

U malo je časa momčad u redove poredana, 
svak na svome mjestu, i već eno bruji zadnje po- 
zdravlje : 

— Zbogom, braćo, zbogom, sokolovi ! Srećno 

pošli, srećno kući došli ! 

_ Ako Bog da i sreća junačka. Zbogom, mili 

naši. I na domu pozdravite maju, caku, baku, seju, 
braću, strinu. 

Krupno zabuba bubanj i pozaguši dalje poklike 
u zraku. 

Narod plače, a vojska pop’jeva .. . 

Proplako bi kamen gledajući, 

Gdje se prašta i milo i drago ! 

I krenuše sokolovi mladi. Nebom se gruvaju 
mrke oblačine, brode dolje k sinjemu moru, a narod 
se uzvijerio, gleda, prsi steže, dah ustavlja, pa opet 
gleda, gleda, dok na zavoj četa ne zaminu. Kad za¬ 
makla, plahim se okom obazirati stadoše oci, majke 
i ostali rod, plahim se srcem pitati uzeše jadni : Vaj, 
Bože, šta li će biti? A onda se rodjaci podjoše u rpe 
zbijati, pa da kući krenu. 

— Kamo odoše ? Na koga će ? Rad šta ? čuše 
se uprepašteni glasovi u jednoj gomili. 

— Na vojsku, nevoljni brate, odoše na vojsku, 
a na koga, rad šta, za koju, za čiju vajdu, korist : 
ni dosad se pitalo nije, van : graničari fertig, pa 
rechtsum, marschieren marsch! dreknu iz pri¬ 
krajka neki već oštar šantav svat, dotrajali vojnik, 
tarući s brka kapljice rakije. Smjelo iskolačio oči i 
onda kljakom se podbadajući odšantao na stranu. 

To je stari neki „koncivalid”, a bez patente, što je 
nekoliko puta u ratu bio i na junaštvu rana zadobio. 

— Kamo odoše ? — zabruji iz druge rpe po¬ 
više glasova. 

— Na vojsku, čo’eče, na vojsku ! — odvraća starac 
neki, a drhtavom rukom pipka na lijevoj već usahloj 
grudi srebrenu kolajnu. 

—* A ma, djede, po što, rad šta, na koga, bolan ? 
— mrmorom se ponoviše upiti, a starac će nešto 
nagluh, nešto i zlovoljan s čudne pitadbe, odbrusit 
mrko : 

— Hm ! O časni krste, pomozi! Ma ne drobi, 
tako ludo, čo’eče. 

Šta bi pitao : kamo će, kamp će ? Kamo i svaki 
put, kad zovne carstvo : Na vojsku, eto nu . . . . 



OČAJNIK MILIVOJ. 



odno starcu Kleku na sjevero-istok 
štrlji u vis glavica, što šikarjem, što 
šumom obrasla, a na vrhu joj podrte 
zidine davnoga Vitunj-grada. I ovaj je 
grad poput stotine inih duž Primorja 
i Gornje Krajine spadao nekad slavnim 


mogućnicima, našim Frankopanima. Knjiga piše, da 
je pred kakovih četiri sto petnaest godina glavom 
Ivan Frankopan ondje stanovao, a kasnije skobila 
crna kob silno i bogato pleme ... te mu danas ,,mru 
gradovi i njih plemstvo trava krije". 

Ponadesno se niže Vitunj-grada naselilo selo, 
Vitunjem ga zovu ; naselac to većinom Gomirac, 
doseliv pred potrećim vijekom iz Korenice, a stari¬ 
nom — kažu — pravi Bošnjak, ta iz naše Bosne, 
nekad ponosne. 


Med selom Vitunjem i med Vitunj-gradom na 
osojnoj strani osamice bila drvena kućica, ni velika, 
ni malena, po krajišku-gornju sagradjena : u srijedi 
ognjište, desno soba, lijevo soba ; iza lijeve sobe uz 
malo prigratka klijet. Iza kuće bila blagu staja, a oko 
nje sve do kuće plot i uz desni plot kolibica za garova, 
kućnoga čuvara. Pred kućom lipa, sveta slovjenska lipa. 

Ovuda me put nanese jednoga dana već u mrtvu 
jesen godine 1851., a što sam toga dana doživio, 
dopusti, krasna čitalice, da ti povijedam. 







27 


26 


I. 

oglo je biti nešto za podnevom, kad sam 

| n 


iz Vitunja pram Turković-selu bio udesio 

B 

1 

i uza me lugar Janko, dobar puškar, valjan 

t ii 

c 

! 1 

hodač po gori. 


_Ono vam je, gospodine, kuca pokojnoga Brace, 

ondje ćemo počinuti, jer je stari Milivoj, otac pokoj¬ 
nikov, vičan dočekivati gospodu, pa bi mu se dalo 
na žao, da se ne svratite. 

_ a ko je taj stari Milivoj ? — upitam pratioca, 
prem sam o toj porodici već nešto bio čuknuo. 

— On vam je bio kupnikom kod uprave, kad je 
naš ban u Ogulinu kapetanovao. Bio čovjek izvan 
reda vrstan, služben, vjeran, pa ga gospoda ne šćela 
ispisati, prem mu je vec skoro pedeset godina bilo. 
A volio mu ban, kolik ikomu. Ali vam kažem, bio je 
to desni čovjek, brz na posluhu, oštar na riječi, ljudi 
ga se bojali kao žive vatre, on nikoga, štono vele — 
ni vuka ni hajduka. A sad, sad je posve pao, satrla 
ga tuga i žalost, samo što se nije rastvorio. 

— Čuo sam za nj, ali bolje, da ga ovaj put mi- 
nemo, — unesem se — šta bi čovjeku možebiti u ne- 
doba dodijavali. 

— Ne, za Boga, pribrza lugar, k njemu su se, 
kažem li vam — vazda svraćala gospoda ; to mu je 
sve, što još danas jadnik užije. A zaslužio je, da mu 
se još to nekoliko dana čemernoga života čim tim 
oblakša, osladi. I njegov je Braco bio oficir, staiac 
pogibe za časnikom. Gledate me, gospodine, ko li je 
taj Braco ? Najmljadji je to bio sin staroga Milivoja, 
a sam mu ban dao oficirstvo. Brace nestalo a 
ostao otac sve pod suhe dane ko okresan dub. Povrh 


sve nesreće još i živa žalost u kući, — ali ne ću vam 
kazivati, — presiječe lugar, jer već bjesmo kući na 
domaku. 

Nije mi više ni trebalo čuti, a da po sve pute ne' 
obidjem staroga Milivoja. Mi pred kuću, a na pragu 
sjedi ženska, dosta mladih, upalijeh obraza, utonulih 
očiju ljulja glavom i tucka u krilu kamenom o kamen. 

— Zlato, makni se, Zlato, — upade nešto glasnije 
moj lugar i šapnu mi : — To je Bracina udovica. 

Izadje iz sobe čovjek srednje rasti, navorana čela, 
pognute sijede glave, ogrnuo crn haljinac, opasao 
srednje ruke čemer, na nogu mu natikače, a na njima 
domaći opanci. Gologlav stade preda me, i uze, taruci 
sijede brkove, pozivati me, da u sobu stupim, onako 
skrojeno, mirno i ponizno, kako je to staromu našemu 
krajišniku da li prirodjeno ili priučeno, ne cu odmatati. 

- Ja sam, evo, nanovo primio štaciju, — rekoh 
starcu — pa prolazeći selom, da vidim i čujem, što 
mi rade i kakvi su ljudi, došao sam i k tebi, Milivoje, 
ne da pitam : tko si, jer te svako hvali, već da vidim, 
kako si, moj dragi starino. 

— Hvala vam, gospodine, — mutno se ozva Mi¬ 
livoj i ponovi : hvala, a ja udjem u sobu i za mnom 
on pa lugar. Čista, vidna soba, obijeljena, u njoj po¬ 
stelja, bijelom plahtom prestrta, niže nje isto tako 
druga, o zidu kad mi se već tako zareklo, dvije 
slike, dvije „ikone", i to mati Božja, pa sveti Nikola ; 
med posteljom gornjom i oknom dvije jednocijevke 
i tri male puške na kremen, lovski torbak i još nešto 
sprave za mali lov. 

Sjednem na klupu do javorova stola, a stari se 
Milivoj postavi na drugi kraj stola i skrsti na prsima 
ruke. 

— Sjedi, starce, — doviknem mu — nemoj se 
zbog mene ni malo ustezati. Toliko si vrstan bio mla- 
djega svoga vijeka, da ti je zlatan glas, pa se ja vese¬ 
lim, što se mogu s tobom razgovoriti. 

— Bog vas veselio i razgovorio ! — odvrati smjerno 
starac. — A kad ste došli, gospodine, k nama ? 

— Nema ni desetak dana. — I povedem riječ 
sve izdaleka o selu i seljanima, dok se starac ne uslo- 
bodi i ne uze voljkije odgovarati. 

— Živarkamo, gospodine, ovo nas nešto gore 
više kuće hrani, a po samom polju slabo bismo prošli. 
Još bi se narod otimao nerodici, ali nas ubiše — starac 
popomuča — ratni grijesi. Osamilo, osirotjelo, dašto, 
kako nije .pravih hranitelja. Izgiboše naši ljudi, — 
uzdahnu starac — ostaše na domku jadne udovice 
i sire sirote, a teško siroti i na carevu dvoru. 

Popoklimne glavom nekoliko puta stari Milivoj, 
a brk mu se sijedi potreskuje ; ne znaš pravo, usnice 
li na molitvu strepe ili na kletvu. 

— Čuo sam, čuo, moj dobri Milivoje, i tebe je 
ljuta žalost ujela ; ali nije ti, štono rijek, tvoj niko 
poginuo ni na skoku, ni u listu, već ako je bilo mrijeti, 
a ono je bila slavna smrt na bojnom polju za našega 
cara i za bana, hrvatskoga bana. Slavom će se tvoje 
ime, tvoje pleme spominjati, a rajska će dika sjati 
našim junacima, štono su išli braniti svoj prag i sveto 
svoje pravo, — pokušam starca uznijeti. I Milivoj 
drhtnu obrvama, brk opet rukom tarnu, pa me po¬ 
gleda toplim, zahvalnim pogledom. 

— Da mi toga nije, gospodine, ništa me na svijetu 
ne bi već držalo. A 1 dodje naš ban, naše sunce žarko, 
i poviknu : „Junaci 1 Ko će sa mnom za našega cara 
i naš dom ?’’ Ta da sam imao devet glava i devet ži¬ 

vota, sve bih devet u banove mile ruke položio. Meni 
staru, obnemoglu ne dadoše, al ja dadoh tri sokola 
moja, — i Bog je valjda tako sudio. 

Dojmila me se duboko sjeta staroga Milivoja, 
zaželim baš od srca saznati svu tugu njegovu. Znam 
opet naše ljude i kako im biva pri duši, kad opaze 
u starijih prave učesti, te uzmem starinu sve nabliže 
slijetati, neka bi mi svoje jade ispripovijedao. Donekle 
je oklijevao, a kad se primakoh besjedom bodrijom, 
življom, starac zažmiri nekoliko puti očima, prekrsti 
noge, uplete na iveru prste i otpoče svoju pripovijest. 


avno je, gospodine, što su moji stari u 
ovaj kraj prešli. Moj je djed živio ka¬ 
kovih devedeset godina i on mi je pri¬ 
povijedao, da je naše pleme došlo iz 
Bosne, kadno Turci-krvopije stali da nas posve za- 
taru. Isprva bjesmo se ustavili negdje oko Plješi- 
vice, a kasnije uzmaknemo u ove strane i gore na 
Ljubošini pod nešto krova glave zaklonimo. Ondje 
su živjeli moji roditelji, i ja sam ondje odrastao. A 
živjeli smo u skladu i miru, bila kuća, a uz pošten 
rad puna blagoslova ; Angja moja rodila tri sina i 
jedinu kćerku. Kad je dika naša, ban Jelačić, u Ogu¬ 
linu kapetanovao, tad mi se je našla jedinica. Služio 
sam tada kod uprave, a ban mi volio, Bog mu na sva 
četiri kraja platio. Doznavši, da će kod moje kćeri 
biti krštenje, zovne me preda se i reče : ,,Jesi li našao 
kuma maloj curi ?” Nijesam, gospodine kapetane, 
još ništa upriličio. ,,A kad je krštenje ?” Radi bismo 
u nedjelju, odvratim. ,,Eh, u nedjelju uprav moram 

do Plaškoga, ali ništa za to, poslat ću mjesto sebe na¬ 
rednika Tomu, a moje će ime doći kao kumovsko u 
knjigu. Jesi li zadovoljan ?” — osmjehne se ban, da re¬ 
čem, kapetan. Kako ne bih, sve vam vaše pjevalo 1 - 
odgovorim radosno. I donese naš narednik Tomo 
mojoj Andji lijepih darova, a djetetu — Smilja joj 
dadosmo ime — tri dukata carska. — Tad su moja 
sva tri sina jedan bolje od drugoga bujala i rasla, da 
ih bijaše milota gledati. Najstariji, Pavao, momak 
već za svaku pomoć pri kućnom djelu ; Samac, štednji, 
podrugu godinu mladji, a najnejači Raco, koga je 
majka još za njegova djetinstva od milosna srca 
„Bracom” nazvala, pa mu tako i ja i sva kuća i cijelo 
selo govorilo. 

Bit će sad nekako petnaest, šestnaest godina, kad 
su Turci medjašani opet bili pobješnjeli. Digne se 
naš puk, skočimo na oružje i Turke Kladušane tako 
isplatimo, da će im onaj dan i deveto koljeno mrko 
spominjati. A da vam je, gospodine, tad bilo vidjeti 
našega kapetana, kako se drži na konju, kako nas vodi, 
kako nas sokoli 1 Iz početka mislio bi, da će Turadija 
naše do cigloga pozobati ; bješe ih devet puta više, 
a bijes sam u njih uletio. A 1 ne ima tu, ko bi Ogulin- 
cima odolio. „Složno, braćo, udri naši, Jelačić vas 
zove l” viknu naš kapetan, kad se najgušći oblak na 
nas zavaljao, već s drugoga konja, a naši ljudi zakri- 
latiše voljom, sjeknuše snagom, planuše junačkim 
srcem : gine Turad, kanda djetelinu kosiš ; isdiše 
jedan, vučki se vije, u smrtnoj muci pišti drugi, u krvi 
ropće treći, a četvrti daje pleći, ali opet bolan zemlju 
ljubi. Porušismo bogme i nekoliko kuća, a kud naša 
ruka ne dosegla, prisvijetliše naše „svjetlice”, kako 
im Turci rekoše, kivno prigovarajući, da se na „ra¬ 


kete” tobož nijesmo pogodili. Uspor to bješe turskomu 
bjesnilu, kakono ga znaju krajiške majke poteklići dati! • 

Pokopavši nešto malo svojih, stupimo na ovoj 
strani u redove, a kapetan Joso progovori četi, svaka 
mu riječ vrijedila zlatan grad. Još nam kasnije stigne 
pismena poruka našega pukovnika, iz koje nam li¬ 
jepo pročitaše, da su krajišnici prvi u carstvu junaci. 

Vratim se u Ogulin, nastavim službovati kod 
uprave i služio sam gotovo do pod starost. IT je bilo 
porez kupiti, ili ljude na djelo voditi u šumu ii na 
cestu, ii’ je bilo nepokornika pokoriti ili drugoga 
nečovjeka na red pritegnuti, mene su rado slali, a 
ja sam vi šio svaku volju, svaku zapovijed satnijske 
gospode. Nego tad sam bio u snazi ! A kad nam 
odazvaše Jelačića kapetana, onda sam, oprostite, 
gospodine, onda sam bogme zaplakao. I rekoh mu 
na rastanku : „Bog vam dao generaliju !” A on me 
potrepti po ramenu : Ja ne ću, kume, na te zaboraviti; 
gdje bio, da bio, ustreba li ti moje pomoći, javi se !” 

Malo zatijem umre moja Smilja i razboli se 
dobra moja Andja. Pobolijevala je negdje jače, negdje 
manje, sedam godina, i smirila se onda zauvijek. 

Sinovi ponarasli, trebalo majci zamjene. Jedne je¬ 
seni oženim Pavla i Samojla i u kući mi uza njih ostane 
sluga Primorac, desni čovjek; od oka su ljudi vrijedni 
naši Primorci, u čem mu drago bilo. Primorac držao tako 
reći polovicu kuće, a Braco se kod mene školao u Ogu¬ 
linu i onda ga uzmu u pisarnu. Postane desetnikom, po¬ 
stane kupnikom, te ga oženim, a dobra ga gospoda na 
veliku moju molbu jedva nekako premjeste za lugara i 
smjeste pod Vitunj. U Vitunju imademo nešto zemljice, 
imali smo i nekakav stan, pa taj stan lijepo presa- 
gradimo i načinimo evo ovu kuću, a staju dogradimo. 

Istupim iz službe i pribijem se i ja ondje uz 
svojega najmladjega sina i veliko se obrađujem, kad 
mu se nadju blizanci. On je hodao po vazdan za 
službom, a ja sam kod kuće nastojao u pomoć dobroj, 
plemenitoj Zlati, pravoj slici i prilici moga Brace. 
Starija su braća već imala djece, a mene je sunce 
ogrijalo, kad se našla dva najednom ptića momu 
mjezimcu, Braci momu. Vrla majka pazila ih kao 
oko u glavi, a meni se kućni posao sve u stare dane 
kao od šale motao pod rukom. U kući Brace moga 
prenesem ranu za Andjom, utješim se i za malom 
Smiljom. Lijepo mi je bilo, gospodine, prelijepo. Ej 
tugo moja 1 — uzdahne gorko starac i smrsne obrve. 

Nastane tišina, jedini se lugar samo malo pri¬ 
makao na stolcu do peci, i to tako oprezice, kano 
da je u crkvi, pa ne bi rad pomrsiti čije molitve. 

U taj mah unidje Zlata, noseći svedjer dva ka¬ 
mena u rukama i počne pitati pritomjelim, polu- 
muklim glasom, svrćući mutnim okom po sobi : 
„Ćaćo, kad će doći Braco, gdje su moji pilići ?” „Doći 
će, doći, Zlato, primiri se, i on i djeca. Hodi, dušo, 
sjedi, strpi se.” I primi je za ruku, pa je izvede k og¬ 
njištu te posadi ondje, a ona se mirno podade i okrene 
opet kamenom o kamen tući, glavom ljuljajući. 

— Evo, moj gospodine, ovo je moja žalost, 
živa žalost, živi grob. Oprostite, gospodine, ona ne zna 
za se : jadan li sam ja ! 

— Molim, dragi starče, pripovijedaj dalje, vjeruj, 
da te teško žalim ; pripovijedaj, želio bih čuti sve. 
I tebi će lakše biti. 

— Još se, gospodine, nikomu nijesam posve 
istužio, a čini mi se, da zbilja lakše snosimJool i tugu, 
kad mogu dobroj duši jade izjadati. 


III. 

ateče nas u najboljem zdravlju, u najboljem 
zadovoljstvu zima pred onom kobnom go¬ 
dinom 1848. Zahukali vjetrovi golostubom 
gorom, skorila se zemlja, smrznule še vode, 
muklom šamotom metao snijeg. U našoj kući spremna 
dosta kruha i mesa, dosta mrsna i posna smoka, 
podrum nije prazan a ni trap, za kućom ogrjeva dosta ; 
ništa nam, što se javila zubata zima. 

Moji unučići pošli već u šestu godinu, zdravi 
kao jabuke, veseli kao ptići u grmu, a jedan nam draži 
od drugoga. Sinovi moji s Ljubo šine dolazili nam 
na Nikolj-dan, naše krsno ime, dolazili pred Božić, 
donosili svakojakih milošta, a mi uzvraćali lijepim 
uzdarjem. I danas mi je živo na pameti badnji danak. 
Došao Braco ranije iz službe, a djeca se mela oko 
ognjišta. Kad položismo badnjak na vatru, hoće 
oči da im od mila poskaču iz glave. A kad Zlata naša 
stade po kući sterati slamu, zaigraju se malići kao 
janjčići. Bogu blagosiljasmo, što nam je toliku 
radost udijelio. I oni se valjali po slami do u kasnu 
noć i dok ih nije prevario tvrd ali sladak san. Na 
Božić im već u zoru ne bijaše mira. Kad ja sio dijeliti 
jabuke, kruške, orahe, lješnjake, svu mi ovu sijedu 
glavu toliko puta ižljubiše. I sav ih dan stala radosna 
vika i šala i pjesma ona stara : „Božić, božić bata, 
na oboja vrata.” 

Moj je Braco bio najsrećniji otac, gledajući svoje 
blizančiće, a Zlata tako isto, uživajući s njime i s njima. 
Mogaše li meni dobri Bogo biti milostiviji ? 

Pismen je bio moj Braco, i to dobro pismen, 
pa su me više puta korila gospoda, što sam išao 



34 


moliti, da ga za lugara prevrgnu. „Ta on bi mogao 
danas sjutra postati što i ja" - reče nu leđnom ka¬ 
petan. Ali moje želje dotle ne smjedose. Istina je, 
školao sam ga i dobro je napredovao, ta bijaše m,e- 
zimče ; vi znate, gospodine, sto ce to reci. Nego po 
koji put mi se ipak znala misao nanijeti, bi li mene 
moglo dopasti još i to blaženstvo, da mi Braco po- 

• stane časnikom. . . : 

Tako smo vam živjeli u zdravlju i veselju, 

jaro nas proljeće obradovalo svakom mladinom u 
ovci i kozi, svakoga nam bilo obilja. ^ 

Kad se gora lišćem odjenula i ječmovi klasjem 
završili, pronese se glas, da je mog nezaboravnog 
kapetana sam naš cesar banom učimo i da će ban 
doći k nama u pohode. Upute me kasnije ljudi, koji 
će dan doći, a ja se obučem, kako je trebalo i P oved ^ 
Duška i Dragutina, oba unučića, u sami Ogulin. o 
li se tu radilo od gospode i od ostaloga svijeta, oj- 
nici poredani, uz bubnje i svirale, štopovi se sjaju, 
popovi se jedni i drugi odjenuli u nove mantije. Na- 
jednom se prosu riječ: Eto bana! Zvona zvone, gru- 
vaju mužari, vojnici stoje na počast, sva gospoda 
mala i velika na poklon. A svijet se sjajio, ne mozes 
ga okom opasati, mlade i djevojke kola igraju, djeca 
srnu, turaju se naprijed, niko ne zna sebi mjesta 
naći. Obavi ban sve vojničko i zadje med narod, te 
u kolo. A naš svijet nagrne kao pčela k njemu, sva o 
voli vidjeti sokolovo oko i čuti gromku, milu mu 
riječ; u meni srce ne kuca već vrije. Izmota se ban 
iz kola i zamiješa se medju nas starije ljude i sva¬ 
koga će, što je s njim gdje služio, imenom zovnuti 
i svakoga za rod ii za kuću, ii za volj-sto dobra 
priupitati. Ljudstvu kaza, kako je red, da se svi sinovi 

jedne majke u jednom zboru nadju i o svojem dobru 
porazgovore; stoga da ćemo birati zastupnike u naš 
sabor, ali nek biramo samo ljudine, koji će znati i u 
samom gradu Zagrebu a na mudrom zboru služiti 
Krajini na korist i diku te namaknuti joj svaku po- 
lakšicu. 

Zapazi napokon i mene i mahom mi ruku vrgne 

na rame: ,,Nu, kako je, Milivoje, osijedio bogme, stari 

moj druže, sjećaš li se na me ?“ Svijetli bane, — 

♦ 

zaupim nemog pronijeti riječi kroz suzu. A ne plačem 
ja sam, do mene jedno da bi suho oko. Radost kad 
čovjeka svlada, ima, brajne, nijemu svoju suzu. ,,A 
čiji su to malići?“ zapita ban, jasno me gledajući. 
,,Moga Brace, svijetli bane, — povratim se nešto, 
— pa sam ih evo doveo, samo da vas okom svojim 
vide." — „Pravo, pravo", — kucne me opet ban, 
segne u džep i svakom malom tisne u kapicu po dva 
križaka. ,,Jesu li ti sva djeca živa?" još se osjeti. Ja 
mu kazah za sinove i za moju And ju i za Smilju 
malu. A on će nato: ,,Do Božje se ne može, žao mi je, 
što si stradao ; ali mi ostajemo kumovi. Pozdravi 
svoje sinove, i kaži im, nek budu banovi!” — „Hoću, 
gospodine generale, Bog vam dao !” I ostanem u onoj 
yrevi, jedva sam se od mila srca razabrao. Pod noć 
unučiće odvedem i sve mojoj djeci, Braci i Zlati, pri¬ 
povjedim. Kad tamo i Braco stajao pred banom, te 
ban navalice pitao kapetana za njegovo vladanje, a 
ovaj ga do vrha pohvalio. 

Za dva dana pače dodje u pohode Pavao, a bio 
je tad prostim vojnikom, i donese glas, da ga je pitao u 
samoj vrsti ban, čiji je, a zatim da je nešto s pukov¬ 
nikom njemački probesjedio, njemu pak da je rekao : 
,,Budi vrstan, kako ti je stari otac bio, dok je služio !” 

Ne prošla ni nedjelja dana, moj Pavao postane 
razvodnikom. Tako mi je sve na bolje išlo. 

Rodila ljetina i mi uz pomoć moga Samca kosa- 
nice pokosili, što je bilo žita dignuli, ovrli, pospravili, 
pa ćemo za drugim, a uto zakola od usta do usta, kako 
se naduo Madžar, pa hoće da nas poništi, da nas u svoj 
jaram upregne, a naš ban da je Budimcu otkrojio : 
„Znadu me Turci-Kladušani, znadu na Podzvizdu 
Turci, u moju banovinu ne posiži niko, jer će znati, 
što je ban i kakva mu banovina.” Ne prošla nedjelja, 
dvije, a glasovi učestali : eto bana od megdana, da nas 
kupi i na vojsku diže. Potekoše ljudi u razgovor i 
jedan im klicaj : ,,Zovne li ban, i hromica s njim na 
Košuta, ko li bio. Sa svoga se ne damo, dok je samo 
jedne duše u nas i jednoga ognja i ognjišta.” 

Naši su ljudi, gospodine, dobri, mirni, caru 
svomu vjerni, ali okrene li ko na cara i carstvo te 
se još i na nas zaždene, naši su ljudi brzi otresti 
svaku bruku i oprijeti se sve zbilje, gotovi su pro¬ 
liti krv. 

Skočiše namah i tad, da što će,: mi znamo, da 
svijetli cesar na nas ne da, a Madžar hoće, da nam 
za vrat sjeda. Bočili smo se dosta puta s krvnikom 
Turčinom, koji nam htijaše oteti našu zemlju, a sad 
se našao Madžar, da ga zamijeni; ali je ovo zemlja 
Božja i naša. Ko se za njom polakomi, tom ćemo 
suditi prijeki sud, jer naš obraz i naše slavno ime 
tako zapovijeda. Čemu nam ban, kad hoće da ba- 
nuje nekakav Prekodravac ? Kakva li bi to bila ba¬ 
novina, kakva kraljevina, da joj obijesni tudjinac 
nogom za vrat stupa ! 

Ne prestaše ljudi, već zakuhalo u nas kao u 
kotlu, a kad stigao u Ogulin ban, već zlovolja ključe 

metala : a iz toga kotla, bogme, slab pazar, još gori 
napoj tudjinu. 

— Da, dodje ban, raznijeti ga šćede od ljubavi 
svijet, smota se oko njega sve : ,,Vodi nas, bane, sve 
naše uzdanje, kamogodj ti drago, ti naš, mi tvoji do 
zadnje kapi !” Načetilo se ljudstvo u Ogulin, povrvjelo 
kao mravlje, poplinulo kao bujica. Stadoše mudri ljudi 
mirnije govoriti svijetu, o čem se radi, a mi u jedan 
vrisak : Ne damo se pod ničije kopito, u vatru ćemo, 
u boj, ko je godj za boj ! Bogoklonik manastira go- 
mirskoga zadje medju nas i progovori jasno, do šta 
je došlo : mi ponovimo tvrdu vjeru i još tvrdju volju, 
ne dati se. I potekoše ljudi, potekoše žene, da Bož¬ 
jemu ugledniku ruke izljube. Uskipjelo junačko srce, 
nabrekle ratoborne grudi, uznio se pod oblake vik : 
,,Živio Jelačić ban !” Žene i djevojke pjevaju : ,,Bog 
pozivi Jelačića bana”, a domaća djeca: ,,i njegovu 
sablju od megdana!” 

Uto grmnu glas, da se izmed gospode vraća medju 
nas ban, a narod ponovi, što je koga grlo nosilo : 
,,Živio naš ban.” Tad progovori pusti Jelačić, da sve 
na ponoru Gjule i kod stare naše kule odjekivaše, ja i 
danas pamtim, kad je zagrmio : 

„Junaci ! Digao se zbilja tudjin i hoće da mu 
budemo sluge. Niti hoće, da zna za našega cara i 
kralja, već on jedinac da bude gospodar do sinjega 
mora. Junaci ! —sijevnu banu oči — šćedoše vas 
Turci poturčiti, ali vi im odmazdiste, kako vam pri- 
stojaše. Danas hoće opet drugi, da nas skuče, da nas 
podjarme. Za mene živa, dok je ove glave na ramenu, 
dok je ove ćorde o bedrici, toga ne će biti ! 

Ko je moj, ko je krajišnik — junak, na oružje, 
pa što Bog da i sreća junačka. Ogulinci, od starine 

birani junaci, kadpodje preko Drave, zovnut će vas ban. 
Živio naš svijetli car, slava staroj našoj kraljevim . 

I ko kad bura, puna bijesa, zahuči niz golu lit 
Kleka, diže se bura, zagna se bura junačkom gru i 
svijeta našega. Nanijeli se sjedobradi starci : „ I mene 
evo, bane”; potekli golobradi mladići: ,,Ja ćustobom, 
bane”, a svakomu čovjeku odraslu iz očiju bliska 
munja, s čela bije grom. Zapadne me nekako sreća 
do banova koljena, snizim se k zemlji i zavapim . 
„Tri su vita moja bora, tri su sina moja i ja otac njihov, 
zapovijedaj, bane, na prvi poklič četiri su tvoja rato- 
borca, svaki spreman u boj ko na pir.” Kucne me ban. 

Hvala, Milivoje, ti čuvaj kuću i pazi na mladinu, 
da poraste i pušci doraste, a tvoja tri sina moja su. 

Ne znam vam reći, gospodine, kako sam do¬ 
spio kući. Obuzelo me slatko ono lice moga nekad 
kapetana, a sad carskog generala i našeg bana, u 
dušu mi se utisnule njegove riječi, a svega me obavila 
ona radost, ono klikovanje ljudstva : ja sam, valjda 
krilat, dobrzao do našega stana. U glavi mi sjekle 
misli, u prsima kano da si tri vatre zapalio. ^ 

Zaspalu čeljad pustim u miru, Brace ne bijaše 
jošte kući. Prosnim, protanjam svu noć, kano da me je 
bola obujmila ; samo što sam milo, slatko sanjao. 

I očice se zamorio stari Milivoj spominjući onaj 
dan, te kao da ga polusan hvata, poposjedi tada tiho, 
samo katkada mu trepavica odavala nutarnju uz- 

rujanost. . 

Ostanem i sam kao prikovan, motreci divni taj 

zanos. Uz takov zanos i takvo pregnuće šta nije mo¬ 
gao učiniti ban ? — Krasna li si i plemenita, krajiška 
vrla dušo ! Blago meni, Krajino, što sam tvoje orlove 
gore listak, — mine i meni u jedan mah glavom. 

vanjiva, zabijelit će dan. Ustaj srce, rodilo 
se sunce ! — tepa Zlata nejakomu Du¬ 
šanu, što ga ona i otac obično Duškom 
ili Dušićem zovu. A mali si očice protire, 
drugom rukom majku, što se sagnula postelji, oko 
vrata paše. ,,Samo još malo”, — na po ustiju šapće 
pospančić, spušta ruke s očiju i s majčina vrata i 
da će se zidu okrenuti, a Dragutin ga začne s očeva 
naramka mazno dražiti : „Ja sam već ustao, pa će 
meni Braco donijeti kolača, i prsluk i malu pušku i 
sve.” ,,I meni će Braco sve donijeti”, trgne se Dušan i 
okrene majku ručicama dragati, a na brata i ne gleda, 
jer mu se oči od sna krpe. Majka ga sada poispravi, 
a on polagano otegne, zijevajući, lakte i uspravi ruke, 
da ga se za jutrnja uranka ponamiluje. Čim ustao 
Dušan, spusti Braco zemlji Dragutina, posadi svako¬ 
ga blizančića na svoje koljeno i uzme ih po rudoj ko¬ 
šići ljubiti. Opet će Dragutin : „Meni dva kolača, 
Braco!” a Dušan zabrza : ,,I meni”; onaj „Meni 
pušku” ; ovaj : ,,I meni modar prsluk i novu obuću”. 

— Da, da, sve će vama Braco donijeti, — ozove se 
otac dragajući djecu, kojoj slatku željkovanju ne bi 
dugo kraja bilo, da im mati ne unese ručka. A tad se 
svaki radi dočepati poda i stane žurna potraga oko po¬ 
lice za ručanom posudom, za „zdijčlom”. Majka im 
utoči mlijeka, udrobi za čas ječmenoga krušca i dade 
svakom svoju obilježenu drvenu žličicu, zbog koje je 
bilo dosta puta inata i suza, dokle ne obilježismo, čija 
je koja. 

Slatkohrani malići pritisnu zalagati i ne sluteći, da 
će otac njihov danas krenuti na vojsku, pa onako ju- 

treni ne primijetiše, da je danas preodjenut na nare¬ 
dnikovi!. Spremajući večerom što je trebalo za Bracu, 
kazasmo im, da on mora sjutra u Senj, na službu 
(kamo je preko godine više puta i odilazio), pa obe¬ 
ćasmo, da će im donijeti svake milošte, kako su joj 
već navikli bili, kad bi otac u Senj odlazio. 

_ Ćaćo, —- ozva se Braco — pripazi mi, molim 

te, na puške, da ne zardjaju. Zapustiš li oružje 
mjesec dva, ode po kvaru. A kad budeš snažio, čuvaj, 
da ne bi možda na šešani pokojnoga moga djeda ošte¬ 
tio veza. — Lovskih pasa ne puštaj s lanca, mladi 
su jošte, pa bi se lako mogli gdjegod zamesti, u gori 
izgubiti ili kakvu lakomcu u ruke dopasti. 

_Pazit ću, sine, ne brini se, — nekako mu teška 

srca odvratim, a Zlata se nanese, da će zaplakana 
saviti mu ruke oko vrata. „Pamet, ženo, i pravo srce, 
ta doći ću ja, ako Bog da, opet", - muklo će Braco - 
,,i donijeti prsluk, kolača, svašta.” 

U to rupiše Pavao i Samojlo i njihove žene. So¬ 
kolovi moji ne dadoše, da ih pratimo, već se izljubi- 
smo i umalo krenuše tri vita bora moja niza stranu 
ravno k Ogulinu. Ne mogoh odoljeti, potečem za 
njima i na putu, raskršću dolje, još jednom sva tri na 
svoju grud vinem. „Ne ćemo ti, ćaćo, biti na sra¬ 
motu” _ obrekoše sinovi vedra lica i zapjevaše, a ja 
ostanem ni živ ni mrtav ; mrena mi se spusti na oči, 
sjednem do nekakva grma i tek pred samo podne opet 
kući dovrljam. Djeca se igraju. Zlata zaplakana, 
druge dvije snahe već se vratile na Ljubošinu. „Hvala 
Bogu” — reknem, prekrstim se i podjem za domaćim 

poslom. f .. 

Prve dvije čete krenule su bile već pred tijem 

u Italiju, u treću i četvrtu četu dospiju sva tri moja 


sina i podju u Madžarsku. Gospodine, i vučica zavije 
za vučićima, kad ih s vida izgubi ; kamoli ne bi čovjek 
krštenik protužio za svojom krvi, za svojom djecom. 
Prvih dana bilo mi je teško, a Zlate prenikako umiriti. 
Sav razgovor bili blizanci. Oni nastavi po sobi starih 
rbova, prinesi luk i str jeli cu, pa gadjaj, dokle se koji 
crijep ne sruši, a onda ih stane cika : pogibe Turčin i 
ne znaj što bi od veselja. U kasniju se ruku spominjao 
više puta Madžar, pa onda ne bi mira dali, već da sijeku 
Madžara. Pomeći naime po stolu kukuruznih klipova 
pa drvenom sabljicom sijeci glave tobož madžarske, 
plješti do mila u dlane, kad vrci ovaj ili onaj klipić ; 
odrubiše tobož Košutovu glavu. 

Još je nešto mirniji bio Dušan, ali Dragutinu ni¬ 
gdje mjesta naći. Kad bi ga majka uzela koriti, a on 
se na nju zaleti, poljubi joj njedra, pase opet bacukni : 
„Nemoj, zlatna majko, ja bih mirovao, al mi srce 
ne da.” 

Dohodile bi snahe, negdje jedna, negdje druga i 
pitale, nije li koje pismo došlo, a glasa ne bijaše, već 
što bi svijet pronosio ovo, ono, silno čudesno, u što 
čovjek tako lako nije vjerovao. 

Napokon se pojmim i tješeći Zlatu reknem joj 
lijepo : „Pravo je, u redu je, da su otišli, a uz našega 
bana ko išao ne bi ? Bolje je ljudini mrtva glava, nego 
li mrtav glas, a narod, koji bi se dao gaziti, bolje da 
ga i nije na svijetu. — Što svim, to i našim, ispod 
Božje niko ne uteče.” 

Dokle se mi ovako jednom u večer spominjali, 
zovne neko s dvora moje ime. Otvorim i unidje neki 
podčasnik ogulinske satnije, s kojim sam se dobro znao 
otprije. Primi me za ruku i reče veselim glasom: 
„Meni jabuka, a tvome Braci lajtmanija I" 

I obrađujemo se, a mojoj se dobroj Zlati prvi 
smiješak na usnice vrgne, kad joj podčasnik kroz šalu 
poviknuo : „Gospa lajtmanica, sad dajte cicvaru !” 
Mali su već spavali i tek sjutradan ih nekako upu¬ 
timo, da je Braco postao časnikom. Nije nam pravo 
bilo doduše, što reče glasonoša, da ga je prevrglo 
k Banovcima, ali nas brzo onaj primiri, razloživši 
da to ništa ne znači, te je banu na volju, čim bude 
kod Ogulinaca opet praznih časničkih mjesta, vratit 
ga ovamo. 

Bila to prva noć iza Bracina odlaska, koje smo 
blago počinuli, prem ja baš one noći nijesam spavao, 

kolik ni sad pred vama. 

Desetak dana zatim dodje nam pismo. Evo ga, 
gospodine ! — I segne Milivoj u njedra, u kojima bješe 
sva njegova radost pokopana. Iz stare podčasničke lis¬ 
nice izvadi omotak artije, a u njem dva pisma. Pruži 
mi ono manje, ja uzmem čitati: 

Dobri moj roditelju ! 

Nijesam ti pisao došle, jer mi nije bilo kada. A 
sad ti evo javljam, da me je naš svijetli ban učinio 
poručnikom, i to kod vlastite svoje i. banske pukovnije, 
gdje se je upravo desilo prazno mjesto. Čuj, kako je 
to bilo. Prešavši mi n. rujna pokraj Varaždina Dravu, 
zaputimo ravno preko Velike Kaniže, mimo Gavana 
jezera* do stolnoga Biograda, a Madžar se nigdje na 
otpor ne izmoli. Tek se 29. rujna sukobismo kod 
Velence nedaleko Pešte s buntovnim generalom 
Mogom, i tu se od n.ure pred podne do u mrklu noć 
držasmo u koštacu. Prem je Madžarije bilo mnogo 
više negoli naših, mi se ne dadosmo, već im ljudski 

* Ovako su naši ljudi zvali Blatno jezero. 


potprašismo pete ; poraziti ih ne mogosmo, kako bi 
bili radi, jer se bijahu ispred nas zavukli u vinograde, 
a onda se ni pod koju ruku ne dadoše na čistac izma¬ 
miti. Vidjevši naš ban, da tu nije junačkoga perja, da 
se tako' može svaka rdja otklati i vidjevši, da je unoćilo, 
zapovjedi : neka ih za ovaj put pustimo. Pred zoru 
se, dakle, ne obavivši posla, u redu vratismo, ali prvi 
put kad opet do sukoba dodje, da čuješ, što će od njih 
biti. Naši ljudi vele, da gdjegod se s njima kucnemo, 
da ćemo ih ogrliti gvozdenom cijevi, a naši se ljudi 
dobro znadu. Oba su brata bila istoga dana sa mnom 
u vatri, i ništa nam se, hvala budi Bogu, nije dogodilo. 
Moj gospodin četnik đoglasio banu, kako sam s dese¬ 
toricom ljudi oteo madžarsku zastavu, pogubio četi 
vodju, zarobio samoga zastavnika. Malo nijesam u 
onom prvom zoru glavom platio, ali ne ima smrti do 
sudjene. — Kad krenusmo preko Mure ovamo, dopade 
mi glas, da sam postao poručnikom, a jučer mi ban dade 
na dar zlatan resnik na sablju, koju mi je poklonio 
natporučnik Vuk... Pozdravio sam se s braćom i pre¬ 
lazim na novo mjesto, odakle ću kašnje lako moći pri¬ 
jeći k Ogulincima. Još mi reče svijetli ban : „Hvala ti, 
sinko, što si se valjano ponio ; u moju ćeš vlastitu pu¬ 
kovniju, ni jesu ni tamo lošiji junaci, bit će ti lijepo.’’ 

Sva se naša vojska drži junački i kažem vam, 
bit će pokolja, biti krvava boja, dok prvi put pravo 
ščepamo Madžare. 

Ne mogu Ti reći, ćaćo, koliko se veselim danu, 
kad ću opet moći zagrliti Tebe, Zlatu moju i naše 
ptiće. Pazite za Boga na djecu i ne dajte osobito Dra¬ 
gutinu maha; on je preživ, pa bi lako mogao natruniti 
zdravlje. Još im kaži, da će Braco — ako budu 
dobri, — otpraviti što je obećao. 



Zasad Vam evo šaljem nekoliko troška (30 frt.) 
a kasnije ću moći i bolje. Zlato moja ! Ne budi za 
mnom skrbna, već mi veselo nastoj o kuci i o miloj 
djeci našoj. Bog će dati, sve ce dobro biti ! 

Ja vas ljubim sve četvero od srca i pozdravljam 

sav rod. Vaš 

Raco, poručnik. 

Stari grad (ugarski) 8. listopada 1848. 

Starac uzme pismo, poljubi ga i spravi opet, 
uzdahnuv duboko, u njedra. Pozamuknemo. 


V. 



anas je ovo pismo, gospodine, grdna moja 
rana, kolika je onda bila silna radost moja. 
Nije mala stvar, uzgojiti sina, bogme na 
muci i na svakoj tegoti, pa ga čuti, doži¬ 


vjeti, da carsko zlato nosi. Srećnijega oca ne mogaše 


biti od mene. Ali je i to posljednji čas moje sreće bio. 


Sedmi dan iza svete Petke vrati se neka čest na 


šega ljudstva iz Madžarske u Ogulin ; bila je to slabo 
oružana, još slabije uvježbana, a brzo zamorena 
mladost i starost na kupu, pustio ih do potrebe ban. 
Naš se je svijet samo mramorio, kad uzeše pripovije¬ 
dati, kako su ih iz zasjede, iz prevarke nalijetali svaki 
čas buntovnici, te kako su one, koji bi im živi ruku 
dopali, metali na muke, mrcvarili, plijenili, na gvoz¬ 
dene klinove ih vješali, u vatru ii vodu bacali. Ni 
carskim liječnicima nijesu praštali, a što bi od naših 
sveštenika stvarali, ne smijem od Božjega straha ni 
kazati. Gdjegod bi se pridesilo, mamili bi naše u grad, 
govoreći im da smo tobož braća, u goste bi ih zvali ; 

ali teško onom, koji se je bolan na vjeru pustio. 
Otrovana jela i pila nesamo što bi zvani čama podme¬ 
tali, već bi ih i nedošljacima slali, u gostionicama 
prodavali i svaku zloću dan i noć sumavali, da našijeh 
što više potajice u grob sprave. 

Ne žališ poći na junački otpor, ne mariš stati na 
strašno mjesto, ne haješ pasti pod boljim junakom. 
Ta i sami rekoste, da je dično umrijeti na ratnom 
polju, u krvavom boju ; ali ovako, gospodine, — 
ni Turci ne rade. 

Sudite sami, kako mi je moglo biti pri duši, kad 
zaredaše one pripovijesti sve gušće i gušće, a od moje 
djece do mladoga ljeta ni glasa ni traga. Tužnijega 
krsnoga imena, tužnijega Boga i Božića lje doživio ni- 
jesam. Zlata premrla od brige i straha, one druge dvije 
snahe dodijale propitkujući svako toliko, nije li došlo 
pismo ; samo djeca, blizanci se mali igrali i pjevali po 
vas dan : ,,Bože živi Jelačića bana i njegovu sablju 
od megdana !” 

Po Božiću prekolani dobije moj kum Radojlo 
u Gomirju od svoja dva sina pismo. Stariji mu 
sin bješe pismen pa javljaše ocu, da su mnogo pre¬ 
trpjeli, ali da su, a uz diku — bana, zdravi i veseli. 
Povijedaše, kako su u sam Beč, časom buntovan i caru 
ođmetan, silom provalili te Bečane na vjernost i po¬ 
kornost opet pritegnuli. A s Madžari da se svaki čas 
krešu, ali da se Košutovci, dok zamijete krajišnike, 
osobito Banovce i gornjake, ispred njih kupe i nevidom 
zamiču. U tom je pismu bilo i na me pozdrava od moga 
Samca i Pavla uz pitanje, da li sam njihovo pismo i 
u njem dar primio. Nijesam, gospodine, izim onoga 
lista od Brace ni jedne vijesti više dobio od djece i baš 
zato sam se jadan sve to većma nuždio. Snasi ni 

jednoj ne smjedoh ispovidjeti tuge i boli, njima se 
dapače ne dadoh žalostiti, tješeći ih, da će biti valjda 
pisma putem propala. Tako prodje mjesec i mjesec 
opet, a glasa ni odakle. Tad okrenem u sav mah slu¬ 
teći, tugo moja, da ne bude dobra, i strepio sam dan i 
noć, kanda mi je srce kazalo . . . da, srce se moje 

bješe skorilo. 

Milivoju se lice zamrači. 


VI. 



Petrovu, kad već kosci i žetelice od prvoga 
rada počinuli, — dodje neki Turkovića iz 
njihova sela, preboljev u bolovistu ranu, 
o šljaci s vojske kući i poruči po me. 


Sve mi nešto sapu ustavljalo, kad sam išao k njemu. 


Našao ga pod orahom kraj kuće, a prinese mi dijete 


tronožnicu te prisjedem. „Milivoje, nije dobro”, počne 


Turković, a mene žigne, kao da bi me rtom noža u 


srce udario i odmah se po koljenu pljesnem. ,,Možda 
Bog na bolje okrene bar u nekom dijelu, — nastavi 
sjetno vojak — jer Pavao se možda negdje nadje, ali 
Samca ti ne vele više gledati. Kod Kapolne u že¬ 


stoku boju zaskočila bila iznebušice tri konjanika 
na našega kapetana, a tvoj Samac pohiti zakloniti 
poglavara svojom grudi i ustrijeli prvoga protivnika, 
a drugoga istom da će bajonetom, ali ovaj ga preteče 
zrnom iz male puške . . . promašio nije. Samac je 
kapetanov život spasio, iskupio — svojom glavom. 

— Mislio sam, da mi se ne ce duša povratiti. 
Kroz maglu jošte razaberem, da je istoga podneva 


Pavao u sužanjstvo dopao. Pa Bog zna ... I pade 
starcu brada na prsi, a briznuše mu tople, krupne suze. 

Jedva sam ga od smilka mogao gledati, toliko me se 
ljuta njegova žalost bješe kosnula. U neke poslije 
segne Milivoj i za drugim pismom u njedra te mi ga 
pruži, protirući drugom rukom oči žalite. Njemački 
je uporavak ovomu pismu glasio na četnika u pen¬ 
ziji, S. M. u Ogulinu, predostojna starinu, koji je 
služeći u Banovini kod Pozvizda teških rana dopao, 
te s njih u mir poći morao. Uzmem čitati : 

Mnogo cijenjeni gospodine četniče 1 

Kadno sam pred četiri godine kod Pozvizda* 
uza Vas stajao i nevidjenom se dotad junaštvu 
pukovnika našega Jelačića divio, smjedoh pomišljati, 
da će Josip biti slavnim vojskovodjom, da će mu se 
ime pronositi svijetom, kovati u zvijezde. Ali ko bi 
meni onda rekao, da ću se još jednom ogrijati o suncu 
banove mile pažnje i da ću se pod njegovom zapo- 
vijedju još jedared a pod stare svoje dane poigrati u 
krvavu kolu pa s Madžarom ? 

Čim planu rat, učini me ban natporučnikom i 
nadari povrh toga brojnu moju obitelj baš banskim 
darom. A rat se ovaj zapodjeo, kad mu se u nas niko 
ni nadao nije. Ta čudna je s nama krajišnicima: ogrez- 
nusmo u vječitu boju. Svijet se klanja našoj hrabrosti, 

* Godine 1835. na 17. listopada udariše naši na 
Turke Kladušane i tu je pokojni ban, bivši satnikom u 
Ogulinu, odličnom hrabrošću i obzirnošću predvodio čitavi 
ogulinski bataljun. A 9. srpnja 1845. prešao bješe Jelačić 
na čelu prve banske pukovnije, bivši joj pukovnikom, 
naprijeko u bosanski kraj, da odmazdi Turcima Pozvi- 
zdanima, što su mu na našoj strani bili ustrijelili krajiš¬ 
nika Savu Vujnovića. I tom je zgodom izginulo mnogo 
Turaka, poginu im pače i sam zapovjednik Mujan Anda- 
nović, čuven s divlja junaštva Ali Aidarac itd. 

ali naroda biva sve manje, a ono što ga jest, malo ne 
puka siromaš. Ne spominjem borbe naše s Turcima ; 
dokle je njih i nas jednih uz druge, mira nema, bez 
boja mi ne življesmo. I Nijemca se dohvatismo, Fran¬ 
cuza i Talijana, jer bješe caru volja, a državi korist. 
Ali bijaše li nužde Madžarima zaratiti se s nama ? 
Mamni, nebesiti nabrusiše zub i. skočiše najednom, 
da se iznevjere caru, a našu da pogaze slobodu, da 
nam srce izvade na nožu. Žao mi je, pravo da Vam 
rečem, što je do toga došlo. Gledajući zemlju i sme¬ 
ten, uzbunjen narod, valja mi priznati, da je prava 
grjehota, što lije dragocjenu krv ; jer prokleti mu 
slijepci-vodje misle sagraditi naprečac zlatne kule 
u oblacima. Duša valja, nije prosti Madžar ni zeč¬ 
jega srca, niti će biti krvoločan, kako se danas kaže, 
gdje se je rasplamsala bijesna strast; sad je, dašto, 
kasno taložiti, sad već uzmaka ne ima. Zagazismo 
u krv oboji i gdjegod je na dosegu, britkim se 
gvoždjem milujemo i ljubimo teškim olovom. Naši 
su BanoVci došle, ja ne znam koliko već puta, bili 
u boju. Svaki je Banovac zmaj ; ta kolik ičiji, njegov 
je ban. 

Ali meni nije do toga, pred Vama, starim Ba¬ 
novcem, hvaliti naše ljude, niti mi je do toga, ispisi¬ 
vati Vam, što već i onako iz novina znate ili sami 
razabirete. Što Vam pišem, drugi je tome, i to dvojak 
uzrok. Jedno sam — vazda to držim na pameti — 
dužan oglasiti se Vam, nezaboravnom svom nekad 
poglavaru i dobrotvoru, da znate te sam jošte na 
životu ; a drugo me veže, što sam bojnom drugu 
malo vrijeme pred junačkom mu smrti obrekao, da 
ću doglasiti njegovu rodu, ako ga stigne junačka 
sudnja. 


Znajte dakle, da sam živ, da sam srećno prebolio 
rane, što ih dopadoh u Budimu pred tri mjeseca i da 
se lagano oporavljam, jer već evo svojom rukom 
mogu pisati. Puščano mi zrno bješe prešikalo desnu 
ruku, srećom mimo kosti, — a oštra me posjeklica 
bješe zahvatila po glavi, te sam prem sasvim bez 
svijesti, nekim čudom prenesen u bolovalište, — 
spasio život. 

Gore prodje vjerni moj drug, poručnik Raco, 
koga nemila ruka na moje oči za navijek sa zemljom 
sastavi. Ali kako će Vam valjda stalo biti do potanjih 
vijesti o pokolju na budimskom brijegu, evo da Vam 
koju tu nacrtam. Ne nadajte se skladnu, poredanu, 
tačnu opisu ; one strašne tišme, onoga meteža niko 
dobrim redom ne bi znao pričati. A k tomu sam jošte 
slab, pa mi se mnogo toga promeće glavom, kano da 
sam samo u polusnu nešto nazirao. 

Znano će Vam biti, da je buntovni general Gorgei 
prvih dana svibnja mjeseca s 36.000 vojske bio opsio 
Budim, u koji smo mi 23. travnja smješteni. Cesarske 
je vojske u tvrdjavi svega skupa moglo biti 4—5.000, 
a to po jedna četa 12., jedna 23. pukovnije, četnija 
Križoka i naš 3. bataljun, baterija i nešto draguna : 
sve pod zapovijedju generala Hencoga, odoka junaka, 
po izbor carevca, umna vojnika, plemenita pogla¬ 
vara i druga. Vidjasmo crne gomile neprijatelja, zna- 
dijasmo, da je njih sedam, osam puta više, negoli je 
nas ; ali ipak ne dadosmo ni čuti, da bismo im tvrdjavu 
ikad predali, ma nas ljuta glad pomorila ili pošast 
podavila. Buntovni vodja zbilja poruči našemu ge¬ 
neralu, neka mu s dobra preda tvrdjavu, koje i onako 
održati nije jak, pa sve da u ludo žrtvuje čitavu po¬ 
sadu. General sporazuman s nama otpovidje : ko će 

ključe gradu, neka po njih doclje, a on i njegova 
hrabra četa da se predati ne će, dokle nas jednoga 
bude na životu. 

Četiri su puta kušali Madžari, i to 4., 16., 19. 
pa 20. svibnja, pređobiti tvrdju i uljesti u grad ; 
svaki put se vratiše krvavijeh glava, prem je i na 
našoj strani ostajalo svaki put dosta pustih kapa. 
20. svibnja za podnevom mene uprav dopalo na 
stražu, a u kasnu noć pridodje drug moj, poručnik 
Raco, Ogulinac rodom. Kod nas bješe postao časnikom, 
pa se je u svakoj zgodi kazao pravom ljudinom, a 
pred neprijateljem neustrašivim borcem. Zavolješe 
mu svi, sa mnom se pak pazio kao brat s bratom. 
Ne sluteći, da bi moglo doći već skoro do čega, gdje 
smo istom, i to oštro, suzbili buntovnike — sjednemo 
se lijepo razgovarati. I tu mi se istuži vrijedni moj 
drug, kako su mu dva brata u ogulinskoj četi, a jed¬ 
noga istoga podneva, kod Kapolne poginula, te je 
on ostao jedinac u stara oca, koga mi se ne mogaše 
nahvaliti. Sav se bješe razblažio kazujući zatim 
o ženi svojoj, dragom si sudjenju, s Božje strane 
ženi i majci, koja mu je rodila blizance, nada sve 
na svijetu radost njegovu. 

Za braću — reče — teško da će znati otac, 
da su poginula ; ali bolje, da ne čuje, jer je meka 
srca, bar dok se on — Raco — kući ne vrati. Još 
mnogo toga spominjaše o rodnom kraju. Povedemo 
riječ i o Madžarima, ali Raco bješe mnogo oštrijega 
srca. „Ne praštam — sijevnu mu oči — nevjeri ni 
na smrti svojoj ; odmetnik je crni nečovjek, a ko 
gazi nas i našu krv, zar da tomu vraćamo.” U kašnju 
se primiri, pruži mi zapečaćen list i prikriči, neka 
ga spravim, te ako bi on poginuo, da ga ocu njegovu 

Milivoju pošaljem. A kad se u šali nabacih, da se 
ne zna, ko će prije na onaj svijet, zaleti se naglo : 
tebe ne će tane madžarsko, ti si im bolji prijatelj. 
Podraživ ga tijem prijateljevanjem, za koje nit znadu 
Madžari, ni taneta neprijateljska, zavezemo se u 
druge misli o našoj domovini i o slavnom banu do¬ 
brano iza ponoći. Najednom upade k nama pot- 
časnik i krikne : „Izdaja, gospodine, eno već se neki 
penju uza zidove !” Potečemo van, te s ono straže 
pram izdajnom mjestu i za tili časak zapodjene 
se boj. Dva puta je Raco sa mnom jurišao na velika 
vrata obližnje zgrade, da suzbijemo Madžare ; treći 
put nas sreća posve iznevjeri. Na brijegu se ostala 
posada već u sav mah puškarala i mi sami mora- 
dosmo uzmaći s malom rpom preostale straže. Kad 
na trg, voljo Božja, šta se tu radilo. Prem bješe oda- 
nilo, nisi mogao znati, ko na koga nalijeće, ko na 
koga puca, ko koga bode, siječe, kolje . . . Ali nešto 
jače na okupu mi se ne dadosmo ni za pedalj natrag 
i silno nam izgibe ljudstvo. Kao lav boraše se po¬ 
ručnik Raco, sabljom u ruci neprestance sokoljaše 
naše, sablja mu nekoliko puta glave valjala. U čas 
vidjeh, gdje je Madžar prinio u njegove prsi, — 
Raco i ja ne bijasmo sežanj razdaleko. Klonu mu 
desna ruka niz bedru, a sablja zabreča o kamenoj 
ploči. Vojnik neki tisnu mu je u lijevu ruku, a on mi 
dobaci munjevit pogled, jarnu ljude i zagnasmo se 
iznovice s najboljom momčadi naprijed. U taj par 
nikoše odnekle konjanici i naši se ljudi strašnim 
bijesom opriješe na dvije strane. Ali Raco preko 
mrtvih toliko zemljaka kano da ne šćede ni sam 
živ. Konjanika pet šest zaleće se na nj i smotaše 
ga sabljama u tren k crnoj zemlji. A pješak se njihov 

nanese bajonetom i ja čuh, ležeći već i sam u polu- 
nesvijesti — druga svoga posljednji hropljaj. Ot- 
klopim oko i vidjeh, gdje mu bajoneta iz hrabre 
grudi krvav vrutak mami. Po duši je reći, drugi se 
Madžar u isti par okosi, da ne bješe ljudsko djelo 
probadati mrtva protivnika. A dalje ne znam, što 
se je dogodilo, jer sam i sam odmah zatijem usnuo 
u gluhoj nesvijesti, a med povaljanim snopljem pogi¬ 
nule braće Banovaca. 

Kako sam dospio u bolovište, niko mi ne umjede 
kazati, ali su mi rane, evo, kako rekoh, krenule na 
bolje, te Vam danas, gdje su se Madžari već opet iz 
Budima pokupiti morali, ovoliko mogu pisati. Naših 
je u Budimu ostalo što mrtvih, što ranjenih do 
blizu 2000, a toliko ih je zarobljenih. I Madžara nije 
manje izginulo od naših. Žešćega pokolja jedva je 
ovoga vijeka gdje bilo. Hrabri naš, pusti naš ge¬ 
neral platio takođjer junački otpor junačkom svojom 
glavom. 

Molim Vas, vrlo štovani gospodine četniče, po¬ 
dajte list miloga mi druga ocu njegovu Milivoju i 
kažite mu, kako je sin njegov dično poginuo. 

Slavno će mu ime zbilja ostati, dokle bude slavne 
Banovine, a sam prejasni car uvažio je najmilostivije 
izvanrednu hrabrost njegovu, priznav mu mrtvu ratni 
krst za zasluge. 

Dok prizdravim bolje, pisat ću Vam možebiti 
opet, a zasad oprostite, bruji mi u glavi, jer mi se 
je spominjući kobne dane uzmutila duša. 

U bolovištu dne 21. kolovoza 1849. 

Vaš pokorni 

P a j o K., natporučnik. 


VII. 

amolio me bio Milivoj, da glasno čitam i 
ovaj list, a kad ga ja dočitao, njegove se 
oči s nova suzom zalile i kroz sijedi se 
brk s obje strane otvorio jarak. Videći ga, 
gdje mu stare kosti podrhtuju, gdje se tijelo grčevito 
ježi, okrenem toplo Milivoja nagovarati, neka se sa¬ 
bere i umolim ga, da prestane pripovijedati. 

— Ne, gospodine, nemojte me prekidati, molim 
vas. Nekada sam za go nož hvatao i mogao si mi 
na sto muka vrći, da ne bih bio jauknuo, — a sad, 
sad me skršila strašna žalost i duga starost. Ali 
je svakojako dobro vremena, što ovoliko suza nijesam 
prolio, a da sam bar svaki put plakati mogao, možda 
bi mi lakše bilo na srcu. Ali nijema, nijema žalost, 
ona me je satrla. Da se Gospod Bog već jednom hoće 
da smiluje ! 

— Oprostite, dobri gospodine, što sam pred 
vama uzeo djetinski, ne ću više, — dovrgne Milivoj, 
videći valjda, da se je i moje oko zamaglilo. 

— ,,0 ćaćo 1 ” ču se Zlatin glas, a starac ustane 
i naskoro se vrati, pomenuvši, da joj ništa nije, 
samo da je vode piti htjela, a ona se — reče — 
žive stvari ne zna hvatati, već u gluhoj neznani 
onako traje. Šta ću vam kazivati, da se Zlata 
nikad časa nije tješila, da je toliko nedjelja iza 
crna glasa neprekidno probugarila. A za druge dvije 
snahe u velikoj mojoj tuzi ni znao nijesam, žive li 
su, mrtve li su ; uzdanje mi sve bješe vrli Pri¬ 
morac . . . 

Moj pratilac nije se micao s mjesta. 

Milivoj nastavi : 

_ U našoj se crkvi u Gomirju, kad je ono pre¬ 
ostale vojske kući došlo, — držao spomen poginulim 
junacima. U crkvi se nadjemo svi : tri snahe moje 
i oba moja od Zlate unučica. Crkva bila dupkom 
puna, a kad bogoduhi kaluđjer slavne mrtve redom 
U molitvi stao spominjati, plaču i jecanju ne bi kraja. 
Ne dao vam Bog, gospodine, doživjeti ovakova dana. 
Sveštenik zapoja : ,,vječnaja pamjat”, a mi, što nas 
je ondje bilo, u glas zaridamo. Parahu mi srce još 
i Bracini blizanci, kad se, čuvši i njegovo ime spo¬ 
menuti, oko majke ojadjele obaviše, protuživ gorko : 
,, Joj, majko, i naš je Braco umr’o 1 ” — Tvrda bi litica 
proplakala bila. 

Iza službe Božje i koljiva odvezemo se kući, 
Zlata samo da bi tren prestala naricati. „Izumit ćeš 
se, ženska glavo, daj kostima mira, Boga ne vri- 
jedjaj, smisli se na ovo našijeh sirota.” Uzalud 
sve. Stigla nam bila i lijepa pomoć od carstva, ali 
tko bi na nju bio ma i pomislio. Kad smo kuci došli, 
iznese Zlata Bracino odijelo, pane po njem i da se 
zaguši. A blizanci, dršćući kano prutići, poteku k njoj 
i stanu jedan za drugim kroz plač govoriti ' ,,Nemoj, 
draga majko, plakati, ja ću te majko hraniti.” Ja 
ne znam, kako sam mogao taj dan preživjeti. 

U selu našem udari na zimu pomor na djecu 
i pomre je mnogo ; naši ptići ostanu do potkraj 
zdravi zdravcati. Najednom legne Dušan, za njim 
padne u postelju Dragutin ; hude kozice smotaju 
jednoga i drugoga. Dragutin je valjda bio slabiji i 
na njem žešća bola ; treći dan izdahne kao ptičica. 
Dušanu se zalijepile oči od samih kozica i tanjajuć 
onako u vatri već za mrtva brata, na ovom stolu 
ležeća, dozivaše majku : ,,Nemoj, majko draga, 


plakati, mi ćemo te, majko, hraniti.” Ni za po dana 
ne preživi brata. —• Zlata cikne : ,,Hranitelji moji !” 
i — padne u nesvijest. — Ovdje se starcu razmaknu 
oči i ovo je dalje govorio već nekako ukočena, sle- 
djena lica, na kojem užasnoj boli ne bješe više jasna 
izražaja. 

Dodjem u noć s groblja, pokopavši i posljednju 
nadu moju, a Zlatu nadjem, gdje sjedi za ognjištem 
i tucka kamenom o kamen . . . Evo je i danas, gospo¬ 
dine, onakove . . . izim što je na tijelu tanča te sve 
to više opada. Sveta je smrt, — prevuče očajan starac 
rukom po čelu . . . hoće li se jednom smilovati Bog . . . 
Ja čajam ... Ja sam evo živi očajnik . . . mrem 
a ne mogu da umrem ... 

Ni jedne riječi ne čuh više od starca Milivoja. 

Unoćilo je, mi još sjedjasmo, ne znadosmo 
ustati ; ali niko od nas ne proslovi ni slovca. 

Podjem napokon, stisnem starcu ukočenu, hladnu 
ruku, te nehotice pogladim Zlatu po glavi. 

I pratiocu se mom bješe razboljela duša , . , 

ađ se, pošav od Gračaca, vitog pera 
gornjoj Lici, hvatiš Pušića-previje, pa 
spuštati kreneš pustom doljom velike 
Popine, paklenim onim leglom razor- 
nika vjetra, pokloni ti dušu sj^ta, a 
plaho oko sve zamiče žudnim gledom 
amo i tamo, ne bi li se usred gola stijenja, usred ne¬ 
vesele, gluhe one samštine ustavilo o boljem, o vid- 
nijem darku majke prirode. Jest ponalijevo odskočio, 
mislio bi — nebu pod oblake — golemih, kamenih 
ledja starac Poštak, nijemi svjedok nekad goleme 
naše bijede, ali od njega mrkogledje slaba ti povolja, 
brajne, slab razgovor. Nekad tvrdi zaklon i drago bo¬ 
ravište pustom slobodaru, danas je samo nedrag 
vjesnik nedobru vremenu. A kad se na Poštaku zgusnu 
oblačine, ne gataj dobra pustoj onoj Krajini. Ali se 
je zato desno od ceste pružila žitorodna ravan do 
pod brdo goloj Vijojli, podno koje vidjaš razasute 
lijepe kuće kršnih stanovnika Male Popine. I jesu 
to kršni ljudi poput onog krševitog krša, što im 
stražu više krova straži i od ljute mećave postoj¬ 
binu brani. 

Brzajući na čilim konjima ravnom cestom, za 
nedugo eto te niže crkve kod Begovca : mala crkva 
za nevolju samo, ali prava zadužbina za junačku onu 
peču, koja se rado Bogu moli i Bogorodici, a veliko 
još i danas slavi sveto svoje, krsno ime starinskog 

plemena. Desno crkva, a lijevo kraj ceste tri studenca 
kao tri begova prsta. 

U crkvici, a bijeli je dan, gore voštanice. Kraj 
ceste stoji četa ljudina, jedan zorniji od drugoga, u 
stajaćem ruhu i željno pozdravlja crven-kapom, dje¬ 
dovom baštinom, u desnici ruci. Lijepa li starinskoga 
ruha, crvene dječerme posute svijetlijem ilikama, a 
preko nje modar koporanac izvezen kupovnijem ma- 
vezom. Na glavi je crven-kapa s kitom crne svile, 
što skakuće junačkijem ramenom. Kožna pašnjača^ 
po po tijela, za njom po jedna ili po dvije vatre i nož 
oštar u krpama, na vrhu mu po dva kao roga skupo- 
cijene kazme od bijele kosti. Na vrnčanice složen lagan 
opanak u prijepletu obuhvaća vezenu natikaču rizom 
zakićenu. 

■ Pomoz’ Bog, junaci ! — dozovem baš svojski, 
a oni pri hvati še Boga svečanim žuborom. 

Pa čim mi se hvalite, Popinjci —- ? 

Malo dobra, gospodine, a čudo potrebe, — pro¬ 
slovi starješina. Nego sadji, molim ti se, da nam vidiš 
veliku grjehotu, crkvicu našu, gdje se ruši i propada, 
pa ako moš’, pomozi, pomoga’ ti Bog. 

Udjosmo i razgledah na sve strane trošnu bogo¬ 
molju, a kad van, uzeše me stari ljudi salijetati radi 
novčane pomoći. 

Nešto mi, a nešto vi, junaci, pa će biti dobro ; 
naš će ban i vlada mu učiniti, što se bude moglo, ali 
i vi onda složni budite, pa voljno pridoneste, što na 
vas spane. 

— E hoćemo, gospodine, što se bude moglo, ako 
ne izda ljetina ; vjera je, hoćemo drage duše. 

Još se porazgovorismo o poštenu životu i dobru 
običaju, o slozi u zadruzi, o štednji i radnji, o šumi 

i zatorniku joj kozi i t. d., pa se pozdravismo, kao da 
smo davni znanci, dobri prijatelji. 

— Poša’ s Bogom, gospodine ! otpozdraviše ljudi 
i ja se otisnem put Zrmanjskoga klanca. Kad ovome 
na vrata, stanide sa mnom, pobro, ne miči se s mjesta, 
lijepo te molim, da ti se razgrije srca s prelijepa po¬ 
gleda. Pod tobom puklo u dobru duž ubavo polje, a 
s desna ga zaokružila golostuba Brdina sve do pre- 
sliježi, koja siječe u selo Rujišta. Odanle se pružio 
komiti Kom, ća onamo više Palanke, pa se spušta 
sve niže i niže do med je dalmatinske. Nalijevo uzbočio 
Poštak silne bokove prema tromedji do Bobare i 
Žujina polja, a dolje u nizu izbila jaka vrulja biser- 
vode Zrmanje, otkle je ime i svoj onoj strani, što je 
vodu s istoka optočila. Od vrela Zrmanje prozvalo se 
Vrelom i samo selo, u kojem je nekad stolovala prva 
satnija prve ličke krajiške pukovnije. Kad desno 
gledneš, eno podno Vrbici izdigao gole zidine grad 
Rakovnik, što je Turčinu dosta puta zaklonio zlo- 
paku šiju, dokle ju ne slomiše sokolovi Smiljanić Ilija 
i Janković Stojan. A nalijevo štrlje — regbi — po- 
drtine neke kule, kojoj ime slabo još ko pamti. Pod 
samim se Komom na zgodnu brežuljku uspela crkva 
Male Gospojine, a dolinu zaklonio s onu stranu prema 
posestrimi zemlji, stara naša dika, čuveni Zvonigrad. 
Milošto Božja, ljepote li i krasote, da joj sviježi i života 
nije oglodala pustopašna ćud ljudska sjekirom i kozom! 
Kako je prodolina opkružena visokijem brdinama sa 
sjeveroistoka i zapada, u njoj bi i ljeti i zimi bio boravak 
ko u malom raju. A ovako ljeti prižeže s gola brda, 
a u golo stijenje nesnosna pripeka i zada od neko 
doba ljuta groznica, kojom su se nekad samo kao 
kletvom ljudi nabacivali. Žega prži ono krvave mučice 


težakove, a groznica kosi dragocjeno zdravlje čovječje 
nemilice. 

Sam Bog, te se magle onud ne radjaju, pa kad 
ponese godina, zarudi sva u zlatu bjelica-pšenica, 
zaklasa raž i ječam, a kukuruz, osobito kud polije 
voda, — zrnovit u vis poteče, pa i loza znadne obron¬ 
cima izmrežati prelijepe maveze. 

Voskih hatova oštar kas skratio oduge one zmi- 
jeće savijutke niže vrata na do više Vrela, u koje 
dojurismo za malog po sata, prominuvši kraj izvora 
vode Zrmanje, što se hvali biranom pastrvom. 

Pred kućom čestitog paroha skočih s kola i 
pozdravih svojtu, a onda pred općinu, gdje je u ve¬ 
likom krugu već čekala kita sokolova zrmanjskih. 

Pozdravismo se, razgovorismo se, razgrijasmo 
se, i bilo nam je milo oko srca — i njima i meni. 
Zavedoh pred blagoćudim onim svijetom razgovor, 
kako su nam stari naši namrli zlatna zrna prave 
mudrosti u podobi poslovica, pa razvedoh na ljude 
što nam znače, što li nose one : radišu Bog pomaže ; 
o muci grozdovi vise ; ko se dima ne nadimi, taj se 
vatre ne nagrije ; ko umije, njemu dvije i t. d. Bilo je 
u širem našem razgovoru slatke šale, bilo je i gorke 
istine, ali se razumjesmo i zadovoljni rastadosmo. Pa 
kad općinski vijećnici i seoski starješine pružili des¬ 
nice, da se na rastanku a po davnu običaju rukujemo, 
zape mi na lijevom peru tih motrilac i čekalac za oko. 

Jednim mahom obuhvatim koštunjavi ovisoki 
onaj stas, omršavo, zagasito, niže jagodica utonulo 
kao udubeno lice, suho, oštro brzokreto oko, sijede 
potočene brkove ispod nešto okukasta nosa, a moj 
čovjek kao da se na hram spremio. Kićeno je na njem 
ruho crkvarsko. Oko vrata bijeli se košulja, štono vele, 

poput prepadana snijega ; jake prsi prepasao od 
skerleta džemadan, opšiven žutom srmom, a ovaj 
prekrila dječerma posijana srebrenim ili kama, preko 
koje kićeno se ponahero zabacio crveni koporan, 
zarubljen kao i dječerma velikim pučem do puca od 
srebra ; za pojasom, uz dvije male, reži bikan. Čak- 
šire su, poput dimlija, od modra skerleta, pod kolje¬ 
nom saputane kožnatim koljenicama, preko ovih 
četiri reda sve u dvije sitno ispulana kositra. Lagani 
opanci na vrnčanice stegli straga vezene natikače, 
ispod kojih do potkoljenica sežu bijele vunene čarape. 

Prislonio moj neznanko desnu na handžar, a kad 
stupih k njemu, — ponese ju k crven-kapi i da će se 
k zemlji sniziti, a ja odrješih : ,,Ti si, Lazo” ? 

— Jesam, gospodine. 

— Pa došao ? 

— Ta poručio si. 

— A ma rad sam bio, da se sastanemo. 

— Tvoja volja, moja zapovjed. 

— Je li ti kuća daleko ? 

— Gore na brdu, u Pljevu. 

— Ondje si se rodio ? 

— Da. 

— A jeste li starinom odavle vi Škundrići ? 

— Nijesmo, gospodine, već iz Hercegovine. Krenuo 
nas Turčin, šukundjeda šta li moga jošte. Ubio ovaj 
zlotvora bega pa morao bježati i prešao u Bosnu po¬ 
nosnu, ravno na Bjelajsko polje. Kad doznali begovi 
ljudi za novi im stan, pritisnuli moje stare, pa ovima 
bilo opet bježati, dokle se ne ustaviše u Palanci. 

— A jesu li što sa sobom donijeli ? 

— Ko bi znao ; od seobe ostao još i danas u 
kući prijeklad i verige, a drugo se dobro poništilo. 


— Ko ti je to sve kazivao ? 

— - Djed moj Jovan i otac Dane, ali zna se to 
i onako u plemenu. Došla su u Palanku tri brata i 
najamnik, pa otišao jedan brat s ovcama u Veliku 
Popinu, a drugi s kozama u Peljevo, gdje je sitnogorice, 
a treći brat ostao u Palanci. 

— A kako ti je majci bilo ime ? 

— Janja. 

— Kogovićka ? 

— Iz kuće Bukaričine, u Erveniku. 

— Dalmatinka dakle ? 

— Jest, na nju sam se licem uvrgao. 

— Kad ti pomriješe roditelji ? 

— Mati na šest godina pred smutnju madžarsku, 
a otac, kad sam bio u bježaniji, pred 39 godina. 

Ljudi se, videći me u živu razgovoru s Lazom, 
poodmakli i razilazili okrenuti, a nas dva nasamce 
nastavismo : 

— Pa kako ti je sad ? 

— Zašlo bi se, da nije dvaju sinovaca pasjega 
zuba. Ali oni oteše ono malo zemlje, pa će djeca moja 
u prosjake. 

— Ma ne će, Lazo, ta još ima zakona i pra¬ 
vice ; samo se čuvaj, da ne bi prekipio. 

—• Čuo vas Bog, gospodine, a ja ću se uhvano 
čuvati. Šćelo mi je već nekoliko puta srce kinuti ; 
ali sam ga stegao. Dosta mi je za dva vijeka ono, što 
sam proživio. 

— A koliko imaš djece? 

— Dva sina, Gjurdju je sedamnaest, a Špiri je 
dvanaest godina. 

— To su mladi momci ; da kad si se oženio? 

— E, kad sam se primirio. 



62 


63 


— A kad je to bilo ? 

— Malo te ne će biti dvadesetpet godina, da sam 
se kući vratio. Već tad sam smišljao, da bi se ženio, 
al istom kad sam se svega oprostio i ničega se više 
nije bilo bojati, onda sam isprosio Stojsavljevića Ma¬ 
riju iz Velike Popine, a to pred ravnih devetnaest 
godina. 

— Da koliko ti je sad ? 

— j a bih rekao sedamdeset manje pet. 

— A koliko si godina bio van kuće ? 

— U strani, — pitaš, gospodine? Šesnaest godina. 

— Svega puta harambaša ? 

.— Nijesam ; jače od sedam godina bio nam je 
Luka Labus, gospodine, vodjom, a kad njega u Bosni 
nestalo, prešlo na me starješinstvo. Iz prva početka, 
pravo reći, vodio je četu rodjak moj Todoraš, a kad 
on poginuo od kolone poručnika Petričića u poljani 
Ljubinoj, gore na Poštaku, onda prešlo starješinstvo 
na Luku. 

— I za Luke živa tebe su pazili druzi, kao da 
si harambaša ? 

— E pa jesu, jer sam bio miran a uzdan, pa 
dosta puta i sam Luka nije htio štogodj otkonČati ni 
s družinom dogovarati, dokle ne bi mene priupitao. 
Ali me često nije mario slušati, osobito kad bi planuo. 

— Pa kako je svršio Luka ? 

— U Bosni, u Cvjetniću blizu naše medje poginuo. 
Bila mrkla noć, pa ga valjda ponevarce neki Pešević, 
a ma naš čo’ek, Srbin brate, sruši iz puške. Od duš- 
manske ruke ne bi mu ništa bilo, nego je bratska vatra 
planula, pa ostale moći bez pomoći. U kundaku je 
nosio Luka kost nekog sveca, da mu ne mogne na- 
huditi neprijateljsko zrno. Stoga se i nijesu naši 


krivcu svetili ; ali je Pešević kašnje poginuo u četi 
Golubovoj, kad je ova četovala Bosnom : isjekli ga 
Turci, rekoše bogme — sve na popečke. 

— Ti si sretnije prošao, Lazo ; al i bio si, kažu, 

_ bolje ćudi pa te ljudi nijesu kleli, a i kašnje te je 

carska milost obasjala. Bilo je i tebi nastora ; ali 
naši mi rekoše, da si uvijek bio milostiva srca. Nu 
sad si se opet okućio, pa sam željan bio, da te vidim 
i čujem. Dodji, kad se »mrkne, rodu mome, popu 
Moji, pa ćemo se na tenani razgovoriti, a hvala ti, da 
si me dočekao. 

Oko osme večerom zovnem k sebi Lazu, kom 
je čestita poša večeru već namakla bila, u posebnu 
sobu, pa mu ponudim čašu vina-dalmatina i učinim 
po volji, kad mi kaza, da rado puši. On sjedne do 
mene, ali sve onako pod oružjem, kako me je do¬ 
čekao. Govorio je dosta brzo, živo no razgovijetno ; 
al uvijek mu desna ruka po davnom običaju — kuburi 
za vratom. Na svako pitanje odgovarao je bez ote¬ 
zanja i omišljanja. A nekud sam ga znao i uvoljiti, 
jer mi je po više puta spominjao, kako mu je milo, 
što sam ga se sjetio i preda se ga zovnuo. 

— Gle, Lazo, — počet ću ja — kad sam služio 
kod Ogulinaca pa dospio u Primišlje, bilo je dvanaest 
to naših to Slunjana, štono vele — u listu. Ali su se 
kašnje poumirili, a nije baš ni išlo za glavu, jer i oni 
nijesu glave sjekli, ni robili ni palili. 

Kašnje smo se pojedince sastajali i ja sam medju 
njima upoznao za neko vrijeme pravih ljudi. Pa sam 
onda iskao, ko se god iz naše „kumpanije” vrati 
s „pisarije” (tako su zvali robiju), neka mi se javi. 
I tako sam još više tih ljudi upoznao s dobre strane. 
Bilo ih je, što su nekad po pet i sedam godina hodali 

po listu, a kašnje po pet, i dva i tri puta po pet, go¬ 
dina odsjedili na „pisariji”. Ali kad bi k svojoj kući 
došli, nekad mrki vuci, tada došli bijeli janjci, baš 
dobri i valjani ljudi. Pa s njima sam držao na uzdi 
mladju vrtoglav, s njima sam ponajradije u lov išao. 
I ti ljudi u zgodi kazivali svašta, pripovijedali sve, 
što je i kako je s njima bivalo ; a ništa se nijesu po- 
bojavali, niti zazirali, prem je bilo u gđjekoga i krupne 
grjehote. 

Ti, Lazo, duše svoje, što ja čujem, — na veliko 
ogario ni jesi i rado si na bolju stranu naginjao, a ako 
je što negdje-negdje i bivalo šarenije ili mrče u onom 
zoru, pokajao si se, pa će prostiti milostivi Bog na 
onom, kao što je oprostio svijetli car na ovom svijetu. 

— Ako se i ne mogneš sjetiti na svaku, kazivat 
ćeš mi, na koju se sjetiš. Hoćeš li, Lazo ? 

— Hoću, gospodine, vjeruj mi, hoću, nu, a rad 
šta ne bih ? Evo me stara već groba, a jesam se po¬ 
kajao, jesam ispovjedio, pričestio, pa mogu. 

— Pravo, Lazo, tako i treba. U školu ni jesi išao. 

— Nijesam. 

— A kad te je uzelo u vojnike? 

— Kad je ono „masa” pošla u Madžarsku, onda 
sam s Gjurdja, starijega brata, skinuo mušket. On se 
je bio već oženio i troje mu djece žena rodila, pa sam 
za nj otišao na vojsku. Prevrglo me kašnje od ne¬ 
redovne vojske k 4. batalijunu. Tukli smo se više 
puta, bili smo se na Rabu, na Beču i kod Temišvara, 
nikad ranjen nijesam. 

— A što bi baš reći mogao, jesi li ti koga srušio ? 

— Eh bogme, ne bih mogao reći da nijesam, 
gospodine ! Na Beču sam baš vidio, gdje sam jed¬ 
noga na nekoj bari nasadio. 


— A kako ti je bilo isprva u vatri ? 

— U prvi mah se čo’ek nekud obeznani, a 
kašnje se zagrije pa onda ljudski hvata na oko. A ja 
sam još čobaninom kod koza bio dobar puškar. Prhni 
zec, ja prinesi, a on na vrh glave. 

— Je li ti i kašnje ruka bila pouzdana? 

— Boga mi jest, gospodine ; vjere mi, gdje sam 
primjerio, rijetko da bih promašio, Turčina valjda 
nikad. 

— Reci mi pravo, rad šta si umakao ispred 
carske puške? 

— Nijesam kanio. Van kad smo iz Madžarske kući 
došli, nepobilo po godine šta li, a mene odrede go¬ 
spoda u naštuk našoj vojsci u Taliju. Dva su moja 
brata tamo bila i već cijelu godinu zamukla, zamukla 
bogme zauvijek, a kod kuće da ostane sirotinja, Bože 
prosti pusta. U drugim kućama ostajala sve po dva, 
po četiri i više odraslih, ne išli u „nastavu”, u mojoj 
cigli Gjuradj. Mene dakle nepravo pozvalo, pa zato 
sam kinuo pa uzmaknuo. Kad pošla nastava iz naše 
satnije i prevalila Gračac, ja sve smislim na jedno 
i u Stikadi mašim se gore. Iz prvine prijedjem u Dal¬ 
maciju i nadjem službu kod dobra čo’eka, ali kad 
vojničke bjegunice stalo jače tištiti, ostavim gospo¬ 
dara i prijedjem u Srb, pa k mome Todoru, kako sam 
ti kazao. On je tad imao osam druga : Labusa Luku i 
Andriju stričeviće Popinjce ; Manojlovića Nikolu, Mi- 
ljuša Jovicu Bruvljane; Šajicu Savu, Miladinovića 
Nikolu Popinjce; Stojsavljevića Todora iz Velike Po- 
pine, Radišića Savu iz Dabašnice. 

Kad je Labus Luka stupio na starješinstvo, nije 
primio nikoga u četu, koji ne bješe u list zamakao 
za mrtvu glavu, — a bjegunce s vojnice gonili smo 

obično natrag. Svaki se je pridošljak morao zakleti 
časnim krstom i svetom molitvom — i mi smo ga 
sami oklinjali, da se crnje ne može — pa je morao 
zadati tvrdu, neprelomnu vjeru, da živ živa druga 
niti harambaše iznevjeriti a ni ostaviti ne će. 

— A kako ti bilo uz Luku? 

— Kako kad, negdje dobro i podesno, negdje 
tijesno i tjeskobno. Luka je bio glavan co ek , šteta 
samo, što je bio odveć nagao i silovit, a kad bi se 
ohladio, dobar kao i svi žestoki ljudi. 

_ Ne kiti, Lazo, gdje nije prilike ! Luka je dobro 

pazio svoju družinu izim u piću ; ali je čudo grjehote 
svalio na dušu. Ta zna se, čo’eče, već sve. Nije jedna 
majka zakukala, niti jedna se ljuba u crno zavila, 
niti jedno siroče procvijelilo i na našoj strani s Lu- 
kina krvoločna zora. A koliko se je osušilo jarmova, 
koliko planulo stogova i krovova s njegove pritruhe 1 

_Ama nii . . . — zategnu Lazo, milujući brke. 

— Jeste li često prolazili naprijeko? 

— Da što bismo ? Negdje tamo, negdje amo, a 
negdje i u Dalmaciju. U Bosni se, vjere mi, nije izmi¬ 
calo niti uzmicalo ni pred kim, pa je dosta puta bilo krvi 
i ostajalo pustih kapa. A i kako ne bi ! Bilo je imućnih 
begova i bogatih spahija i trgovaca, a svi bijesni i na 
naše ljude, kmetove jadne, kivni ; ta držali su kršte- 
nika gore od nijeme marve. E, njih smo kopčali, pa 
kad potisni turska straža, a mise popuškaraj, pokreni, 
kadšto baš oštro, pa prijedji na našu stranu. Jesu nas 
i amo češće vojničke potjere tražile i ganjale ; ali 
mi smo na našoj strani uzmicali, gdjegod se je moglo, 
da ne bude krvi. Voljeli smo uzmicati, pa opet preko 
medje prijeći, a kadšto smo zalazili daleko u Bosnu. 
Nego gdje bismo naprijeko napali ili začekali, prazni 

se nijesmo vraćali. E, pa čim bismo praznoruki pre¬ 
zimili, a duga je u nas zima ? 

— Nemoj tako, Lazo ! Lukina je četa ne jednom 
uvrebala i begove i kmetove, kad bi ovi s onima išli 
sa sajma iz Dalmacije, a i naše je ljude ustavljala 
ne jednom. Kazuju mi, a ti ćeš bolje znati, kako je 
ono bilo u Vučjaku ili Kundinoj dragi, pa s Turko- 
vlasima iz Glamoča na dalmatinskoj medji, što su go¬ 
nili na 60 konja med u Šibenik ? 

— Ne znam, gospodine, tada je bio pred četom 
moj pokojni Todor, a mene još tada u četi bilo nije. 
Nego ja sam imao posla kod Graba, kad se je bijesni 
spahija Zain Šekić s agom Šerif Agićem iz Grahova 
na moju četu namjerio. Vraćali se krvoloci sa sajma 
iz Drniša, pa ih ponudismo crnim brašnom, crnim 
jabukama. Duša valja, — tad ne dadoh, da čija plane 
prvo od moje ; ali ni trebalo nije, smirio sam u tren 
i sam oba, agu s malom, a Zaina pustijem rezancem. 

— Da što je bilo kod Crnoga Vrha i Prehoca 
tamo pod Lijevnom s popom Runjom i bratom mu 
Jovicom ? Platiše li 900 talijera ucjene ? 

— Ni ondje me bilo nije, nego je išao Luka s Dže- 
pinom Simom, Bošnjakom, a mene je bolna na skro- 
vištu u planini pridržala žutica. Kako je kazivao Simo, 
Luki se je bilo spotrebilo novaca, pa gdje je znao, 
ondje i tražio, a valjda i dobio. 

— Dobio da, kad je pop Runja u Javorniku morao 
s bratom Jovicom u klocama sputan noćivati, kao 
da su konji, a ne ljudi, — dokle njihovi ne donesoše 
ucjene ; — dopomenuh ja, upućen u stvar dobro, 
a Lazo se ponakašlja : 

— Ma nu, tako rekoše, a. i ja ne veljo’, da je 
Luka dugo prebirao, kad bi mu se uspotrebilo. Nego što 

je pravo, — nije da se branim — ja sam se s Lukom 
ne jednom porječkao, kad bi naše ljude ustavio ; 
ali on je to najviše s pizme radio, osobito s Dobro- 
seljanima, koji su nas izdavali, pa bi nam do tijesna 
dolazilo s našom stražom. S domaće nevjere poginulo 
je dosta naših drugova, a onda nije bilo druge, već 
izdajnike poplašiti, bogme kadšto i krupnije, nego 
li se je baš smijeralo. Tako se je desilo gore na Kuku 
jednom, pa u klancu kraj pošte Pile na kordunu. A 
ko bi sve popamtio, bilo je svašta, dabogme, a opet 
smo čuvali naše, gdjegod se je moglo i smjelo. Za to 
vam stojim i danas, da se je pod mojim glavarstvom 
tako radilo, pa to zna i sva gornja Lika. 

— Istina je, Lazo, tebe su obično hvalili, i to 
nesamo Ličani, već i Dalmatinci, al’ i pod tvojom ru¬ 
kom bilo je krvava sukoba s našima. 

— Eh, Bože moj ! A jesu li ti, gospodine, kad to¬ 
liko znaš, kazivali, kako je Stojsavljević Dane, što su 
ga Cagalom zvali, skočio bio, da će mušketati Brkljaša 
Milina iz Popine, a ja vagnuo svojom glavom, ali 
sam razvrgao krvavi naum. 

— Znam, i to sam čuo, Lazo. A kako ne može 
odbraniti Jove Bursaća vicebaše ? 

— Došlo bilo do gusta, a on navalio kao slijep, 
pa dopao rane, al’ nije poginuo. 

— Da što je bilo s vojnikom Tomom Japun- 
džićem ? 

-— Gle, a ko ti je to pripovjedio, po Bogu ? I on 
je ranjen u nogu samo, al’ nije od moje ruke, već 
od moga druga Jakšića. Čim nas je opkolila opkola 
natporučnika Milojevića u kući Stojana Vojvodića 
u Mazinu, navru psi lajati, a ja sijnem na stražnja 
vrata u mrak. Jakšić naopako obuvao opanke pa ne 


dospio za mnom, već u kašnju poteče na vrata, prospe 
iz malih vatru, da prokrči put i nekako dohvati Japun- 
džića. Žao mi je bilo, kad smo za to doznali, ali kad se 
makne u goru pa dodje do glave, svak ^se brani, 
gospodine. 

— Japundžić je do dana izdahnuo. 

~ Jest, jest, i to smo čuli. I za mnom su ispu¬ 
cali bili, al’ srećom prozujilo zrnje mimo me. 

— Nu tvoj se drug onda nije baš junački do¬ 
hvatio grma ? — upitah smijući se. 

Pa i to znate, o brate ! — reći će u zabuni Lazo. 
E, a nu — s ledja uhvatio oko pasa Stojanovu ženu 
Devu pa turkao pred sobom, a u ženu straža ne mogla 
pucati. Dok se primakao kukriku, a on pusti Devu, 
pa opali i umakne. Tako se je govorilo, ali ne vjeru¬ 
jem ; nije toga ni trebalo, jer je bila mračna noć. 

Jesu li vas, kad si ti bio harambašom, 
češće ganjale vojničke potjere ? 

— Jesu, ali smo se mi klonili sukobice kadgodj 
se je dalo. Poručnik Segnar, pa Cvitković, natpo- 
ručnik Milojević pa Brkić, oberbaša Majstorović i 
drugi nijesu nam mira dali. 

— A šta biste u gori radili preko dana ? 

— Počivali, koji nijesu morali biti na straži, pa 
se razgovarali. Kad zapni u timornu goru, mi bi se 
negdje negdje u što likšanali. A po noći, ako nije 
zgodna stana, prti dalje, da zametneš trag. Još naj¬ 
bolje kad bi izvrnulo Božje vrijeme, jer onda se nijesmo 
toliko bojali potjere. 

— Gdje ste zimovali ? 

Da vidiš, samo tri sam zime zimovao u planini 
na jednom mjestu ; a da bih svaku zimu kod svoga 
pobratima, nije moglo biti ; nego preskači čas u Bosnu, 

čas na našu stranu, pa opet preko Une k onom, u koga 
uhvati vjeru. 

— Je li vjera uvijek tvrđa bila ? 

— U naših ljudi jest, u Turčina nije. Naš će pogi¬ 
nuti a izdati ne će : Turčin ce izdati ma i bez nužde, 
ta od obijesti, ta od pizme, ta za novac, hoće, go¬ 
spodine. 

_A meni kažu, da je i Turčin, kad uhvati stojnu 

vjeru, — ama desni čo’ek ? 

— Aja, gospodine, mani, — u Turčina vjero¬ 
vanja nema. Evo ću ti kazati samo za neke zgode. 

Vidite mi lijevu ruku, zgrčenu više pregibi: 
prešikalo tursko zrno samu kost. A nije mu valjao 
posao, nekrstu. Ja došao s drugom na vjeru, istom 
nešto založio, a pred kućom puče puška i sruši se 
drug moj. Potečem, a već se mrak uhvatio, pa da ću 
preko plota, a kajiš s pašnjače zapne u onom mahu 
za kolac. Moj Turčin, baš domaćin, kremenjačom 
pras i prekrha mi kost. Nu ja nekako otrgnem kajiš, 
preskočim plot pa ponesem voćarom, ali drugi ,,kom- 
šija” čučnuo, pa taman da će naperiti malu u prsi. 
Srećom ja brži, pa ga handžarom dohvatim po vezu, 
a on na ledja i ja preko njega pa u grm. E onda sam 
obležao logom, a ležeći jesam se zatekao, dignem li 
se, da se nikom ne ću moliti, neka me osveti ; ne usta¬ 
nem li, drugi bi me osvetili. Srećom ozdravim, pa sam 
vraćao milo za drago i sam i s mojom družinom. 

A drugi put bilo i gore nevjere. Uhvatim vjeru i 
dodjem sa još dva druga k Turčinu na večeru. Pri- 
kričim drugovima, neka se čuvaju pića, jer kad čo’eka 
uzme vino, nije svoj. Ljudi ljudi, umorni pa srknuli 
nešto više rakije, a Turčin šćorlao, da i ja pij. Al’ nije 
meni do pića, čuvam se, e bojim se, gospodine. 

Kad u neke, a on se tobož naljuti, što ne ću da 
pijem. Htjede samo da zametne kavgu, pa mi okrdaši 
Boga, a ja njemu zelenoga sveca. On da će za kremen, 
trgnem i ja, i srušim ga. Ali on ranjen skoči na noge, 
pa ponese da će iz druge, a ja brže bolje nožem po ruci, 
pa u trbuh i pridubim ga uz vrata. 

— Pade li Ture ? 

— Ni zijevnuo nije, van samo mu pobijeljele oči 
rdji, gadu. 

Treba li mi reći, da je Lazo pripovijedajući i 
čašu po čašu dobra dalmatinca praznio. Ta pop Mojo 
i vrsna poša znadu, što treba čo’eku, kad hoćeš da 
bude oran i razgovoran. 

— Opet me jedanput pozvao, dovabio Turčin, — 
nastavi Lazo — pa ćemo nas dvojica š njim i s bratom 
mu večerati. Kad dovečerali i Turčin se rakije pona- 
srkao, sve u šali tobož izvadi nož i stane ga vrtlju- 
kati oko moga lijevog oka. Jami, Turčine, reći ću ja 
i otkrenem glavu. Šalim se, reče on, da vidim, je si li 
plašiv. Ma nijesam baš — otpovrnem — nego čuješ, 
ostavi nož, ne ima šdle u golu nožu, o Turčine. Al on 
opet isto. Gladim ja kuburu po kapici i sve hvatam 
oči drugu svome, da vidim, pazi li na brata komši- 
jina. Ovaj je moj, sam u sebi šapućem — samo ako 
me ne preteče brat mu ; ali bi mogla hitroruka kuja 
sasuti brže u me, ne preteče li ga moj drug. Sve pogle¬ 
dam ružnog pritvoricu, pa se tiho Bogu spominjem 
i u sebi mislim: e nevjero, stati ćete skupo. Kad uzelo 
Ture jače pribadati i očima sijevati, nije više bilo do 
čekanja : za otponac pa tres ; al još prije moje planula 
mala poštenoga druga moga, i smirismo, a ma što bi 
dlanom o dlan, dva brata — nečovjek -. 

— Pa onda ? 


72 


— šta bi onda ? Put pod noge pa u grmove. 

— A jesi li koliko Turaka srušio baš svojom 
rukom ? 

— Bogme, jesam, gospodine. Kad se onako po 
noći zamislim, deset jedanaest ih svrstam, što bih reći 
mogao, da ih je moja cijev prepjevala na onaj svijet, 
dženet, kako li kažu. U samu Grahovu poginulo ih je 
Š es t — eno ih kod čardaka ukopanih — pod Lijevnom 
je poginuo jedan ; u Crvljivici preko Unca k Petrovcu 
dva, a u Crnoj Gori za Glamočem dva. 

Pa kad sam kašnje došao pod naš sud, najzalije 
mi je bilo, što su me krivili za turske glave. Nijesam 
htio, nijesam mogao ni odgovarati. Kakova bi to, ako 
Boga znate, — bila careva pravica, pitao sam „alvi- 
tora”, da ja budem kriv za tursku misiraču. 

•— A kako je bilo s našima, je li palo krvi i od tvoje 
ruke, pravo kaži, Lazo ? 

-— Vjere mi, nije, gospodine, izim da je gdje došlo 
baš do krajnje, da nijesi mogao drugačije iznijeti 
glave, a i onda se je, van da bi u tjesnacu, hvatalo 
olovo nogu. 

— Pa je li ti žao bilo ubiti svoga čo’eka ? 

— Boga mi jest, gospodine, i te kako ; ali kad 
se mora braniti.... 

Nijesmo mi za moga glavarstva gotovo nikad 
udarali na naše. Što je trebalo družini, davali, slali, 
donosili su ljudi dobre volje : i vina, i kruha i mesa pa 
i duhana i kave. A čobani jedva bi dočekali, kad bismo 
se mi gdje navratili u poštenu kuću, jer bi onda i oni 
s nama slatko založili ovnetine i rado pekli krum- 
pijera, da bolje prismočimo puste naše ,,base”. Oružja 
i opanaka i druge potrebe negdje kupi, a negdje dobi 
drage volje. Ma vjerujte, još ću ti jednom reći, da ja 


nijesam dao ni družini paliti puške na krštena 
čo’eka osim preprijeke potrebe. Ako li bi amo prešla 
turska četa, da naše robi, mi smo je znali dočekati 
i krvave glave pretjerati, a naše smo i ljude i stanove 
svagda branili. 

Kad je ono pokojni kapetan Mate D. ovdje služio, 
pa naše ljude, a za svaku malu batinati dao, ja sam 
ga začekao i ljuto mu prikričao, da toga više ne čini, 
ako mu je drag život i carsko zlato. Pa nije više onako 
goropadio. A eno vam živih svjedoka u Zrmanji dosta : 
kad se je gradila nova ova cesta niz klanac zrmanjski, 
nosio je natporučnik Stanić od što pa 30.000 for. 
Pratila ga četiri šerežana, pa okrenula prema Grabu 
prečacem. Uto bane cestom Stanić, a moji jednim 
praskom sruše sva tri konja pod kolima. Skoči časnik, 
da će za pušku, a ja preda nj, pa mu lijepo kažem : 
,,Ne boj se, gospodine, vjera ti je, sadji pa nosi carski 
novac, kamo ti godj drago.” 

— Da zašto im pobiste konje ? 

—- E rad šta ih pobismo, pitaj onoga, čiji su 
bili, pa će ti već kazati. Hajde, gospodine, sretno i 
berićetno ti bilo. — I tako se rastadosmo. 

— Ali, Lazo, govorilo se je, da si i naše ljude 
češće usta vi jao ? 

-—- Ta jesam, da se napijemo ili da što naručim 
ili po što poručim u okolna sela ; za napast nije¬ 
sam. Nego „mirni” gospodine činili su više puta vraga 
a na račun Lukin ili kašnje moj. Pravo vele : ,,iz 
mire tri vraga vire.” Skitnice okupi obnoć konje ili 
goveda u selu pa poždeni, a kad za njima navri potjera, 
oni je zaplaši : bre izut ćeš opanke, znat ćeš ti, ko 
je Lazo, ili nekad, ko je Luka. Tako je na naše ime 
padao prijekor i grijeh. Pa i zato pitajte slobodno, 

nijesmo li mi, kađgodj bi doznali za vražje stope 
mirnih, slali selu poruku, da to nije bila naša družina, 
i da ih od nas nikad ne će zaboljeti glava. 

Negdje se je to vjerovalo, a negdje i ne vjerovalo, 
ali ovako je bilo. A koliko sam puta doznao za djavolsko 
pletivo tobož ,,mirnih”, pa im poručio, neka vrate, 
što su odagnali, jer će im drukčije suditi kosovica. 

I to je dosta puta pomoglo, a kadšto smo nalazili u 
gori kradena blaga, pa sam znao upriličiti, da po nj 
dodje, čije je, bez milošte i bez muštuluka. Eno, kad je 
okralo carski depo baš u Zrmanji pa odnijelo 13 
kabanica, ne znam već koliko čizama, praha i drugog, 
ko je vratio kradene stvari van Lazo ? Čim sam dočuo 
za glavnoga krivca, poručim po nj i zapovjedim mu, 
da do sjutra sve osvane opet pred depovom, što je 
pokradeno; jer da će im drukčije suditi moj „avlitor”. 
I vjere mi, poslušali. 

A kad ono Turkovlasi odagnali Gjurdjiću Vje¬ 
štici iz Pribudića petero goveda, bre moradoše ih vra¬ 
titi na moju zapovijed. A 1 neka stoji, ne ću da se tobož 
uznosim i hvalim. Nu opet ne ću ni to reći, da se po 
koji put nije prenaglio i koji mojih ljudi, da ga nije 
prevarilo vino, pa je mrsko sretao putnika. Ali mu je 
prisjelo, ako sam doznao, da je ogriješio dušu o svoju 
krv. Kadšto bi ipak — šta ću tajiti — pritisnula po¬ 
treba, pa se baš moralo poseći za tudjim ma i 
nemilom. 

— Jesi li imao dobrih puškara uza se ? 

—- Jesam te kakovih. Ma naš svijet još za malena 
privikne pušci, pa čobanče golopero zna ne promašiti, 
kad išta bolje primjeri. I danas ćete na priliku čuti 
.u Zrmanji za čo’eka, komu je jednom ubio orao jare. 
Orao se vine visoko u vis, a on za pušku, pa ga sruši i 


dobavi, baš zrnom, gospodine. E, nadje li se takov 
gadjalo kašnje u četi, vrijedi, vjere mi, u nuždi mnogo. 

— Jesu li se tvoji ljudi navijek junački u zgodi 
ponijeli ? 

— Kako ne bi, kad drug drugu zada vjeru. 

— A bili se koji kadgodj po plašio ? 

— Bože moj, iz svakoga lopti krv, a najplašivije 
je zvijere čo’ek, kad se uplaši, — kažu stari ljudi ; 
nego jedan drugog u nevolji nije ostavljao. 

— Jesi li dopao više rana ? 

— Što mi je ono Turčin prebio kost na lijevoj 
ruci i još jednom, kad su nas pognali šerežani, dohva¬ 
tio me jedan ,,balin” u čelo, a drugi u rame. To je sve. 
Sretan sam bio i sretno prolazio. 

— Jeste li se kad molili Bogu ? 

— Što sam ja četu vodio, nikad nijesmo sjeli za 
jelo, da ne bi očenaša očatali. Kad smo gdje na 
daništu pa u veče polazimo, svi bismo se pri polasku 
okrenuli k istoku, pa se glasno Bogu pomolili. 

— Jesi li bio kad u crkvi ? 

— Cigli jedan put u manastirsku smo crkvu na 
Krki došli, bilo nas šest. Uveo nas kaludjer, pa smo se 
Bogu pomolili, ikonu cjelivali i manastir darivali, 
svaki po talijer ! 

— Jesi li držao post ? 

— Uz Gospojin i uz časni post nikad se omrsio 
nijesam. 

— Da što biste jeli ? 

, — Ako ne imaj šta posna iz sela, mi založi kruha 
i pij kave, a kava, gospodine, drži čo’eka u snazi, — 
pa zapuši duhana, dobra duhana ,,sarajca”, prave 
razbibrige. 

— A kako ste se nosili ? 

—- Lijepo kao pravi hajduci. Evo, vidi gospo¬ 
dine, ovako, kako sam preda te izišao. Na meni je 
bilo stajaćega ruha velike cijene. 

— Jesi li imao lijepa oružja ? 

— Kako ne bih ! Al’ dvocijevke nijesam nikad 
nosio, već štuc-rezanac srebrom izvezen, koji sam s Tur¬ 
čina skinuo u Grabu. Iz njega bih nekad znao a ma 
luli dno izbiti. Za pašom male puške i nož ; obično 
sam nosio po jednu malu — samo da ne bude odviše 
težine — i nož dobar. 

— A drugovi ? 

— I drugovi nosili su rezane štuce, a za pašnja- 
čom bilo je uvijek dobra, pouzdana maloga oružja. 

— Je li istina, da si kitu na crvenkapi srebrom 
bio iskitio ? 

— Jesam, gospodine : na onoj pravoj crvenkapi, 
što ju je poručnik Kovačević donio baš iz Srbije. Dao 
sam za nju petnaest talijera. Svake sam godine o 
svetom Jovanu, mom krsnom imenu, uz veliku kitu 
znao privezati po kiticu od srebrene srme, pa sam tako 
nanizao šesnaest malih kita, ovijenih srebrnijem nizom. 
To je tako običaj hajdučki, ali je rijetko koga i u Lici bilo, 
koji bi šesnaest kitica uz veliku, zdrav i cio priljubio. 

— A Boga ti, je li ti teško bilo vječito stati 
kao otponac na pušci ? 

— Jest, gospodine, Bog ti dao, jest mi uprav dotu- 
žilo. Da čovjek zna ili da mlad prosuditi umije, na što 
će što izaći, mnogo bi grjehote manje palo po svijetu. 
Mlad, lud, nijesam prebirao, nit vagao, kadno me 
ponijela nesreća, pa iz Štikade u grm zapeo. A kad 
se jednom u stranu odvrljio i grjehotom dušu okaljao, 
onda već kući puta ne bilo. Pa niti sam pomogao kući 
ni sebi, već se ono nešto sirotinje posve rasulo. 


Sto sam puta pomislio, kako bih natrag, a da 
barem glavi ništa ne bude. I u toj namjeri čuvao sam 
se osobito zadnjih godina zla, koliko god se je moglo, 
uz često mrke i nemile prilike. Uz Luku se prilijepio, 
pa vjere vjerovite pogaziti nijesam smio ni mogao. 
A kad Luka poginuo i mene družina Bogom saletila, 
da je ne ostavljam, da joj budem i vodjom i glavom, 
teško mi je bilo, ali joj se oglušiti nijesam mogao. 
Sedam ravnih godina, što sam se š njome a pod Lu- 
kinom rukom — štono vele — družio drvu i kamćnu, 
dosta puta rvući se sa žedjom, a kadšto i s gladju, 
pa sad da je kukavički ostavim. A i kamo da trnapim, 
kad su puti natrag neprohodni. 

— Jest u neke i za neko vrijeme zoran i poletan 
život hajdučki. Ali mnogi sasvim posrne i podivlja u 
timornoj gori, kao i onaj mrki vuk, s kojim se sreta, 
te bi samo zaskakivao, derao, gulio, grizao. Išta li 
je mekše ćudi, kašnje mu dotuži, dodija onaj pusti 
pustinjački svičaj, ona vječita pažnja i strepnja, 
besanica i trzavica, nerijetko tvrdi log i glotni muče¬ 
nički krušac, moj gospodine. Boljega čo’eka stane i 
tištiti, pojedati duševnost i želja ga sve to jače pre- 
svoji, prevlada za kućnim mirom i za onim, ako i su- 
hušnim, ali Bogom blagoslovljenim zalogajem na 
svom ognjištu. 

— Zato si ti, Lazo, i tražio milost u cara ? 

— Jesam dva puta u dvije godine, al’ ne dodjoše 
glasi željeni. A sve sam se Bogu molio, da gospoda 
naša razaberu, do šta mi je uprav. Pukovnik nam je 
Šimić išao u prilog, primio nas na Cerovcu ; nekoje — 
pismenu im sloboštinu dao i namah poslao kući, a 
onda pisao baš u carski dvor. U neke se dokopamo i 
mi ostali tvrda jamstva, da i našoj glavi ništa biti 

ne će i da nas dopasti ne će vječita robija, ako i koji 
se s mira predamo. Tada položismo oružje, pa se do- 
mala redom vratismo i mi ostali svaki svojoj kući, 
čekajući što će kome prilučiti pravda. 

— Šta si onda radio ? 

— Cagalo Dane i ja primimo se carske kolone, da 
istrijebimo nekoliko zlikovaca, što su Lici bili dodijali, 
paleći i žareći divljačkom ćudi svoje domaće. Za¬ 
malo ih Dane ščepa i glave im dodje, pa nastane 
posvud mir. 

— A kamo si onda dospio ? 

— Otišao sam, dokle me sudu ne pozovu, a pri¬ 
volom pukovnika našeg, k srdaru ronde dalmatinske, 
Vuku Desnici, kršnu junaku i glavitu čo’eku, a rodom 
susjedu mome iz srpske satnije. E, s njim sam živio kao 
s rodjenim bratom, pa smo složno trijebili po Dalma¬ 
ciji zle ljude, a i njegovi su me rondari gledali, ne bi 
bolje, da smo jednim mlijekom zadojeni. Valjao sam 
Vuku, valjao mi je Vuk, laka mu crna zemlja, valjao 
mi je glave, jer mi je pred gospodom i oblastima 
lijepim zagovorom privezao glavu. 

—- Koliko si po pobio u Vukovoj rondi ? 

—• Jesam sve dok me nije zovnuo pokojni kape¬ 
tan Valentić, vrijedan poglavar, pile od sokola, uVrelo. 
Kad došao k njemu, dade mi skinuti oružje, a to mi 
je bilo pomučno, pa me po zapovijedi naše pukovnije 
posla u Gospić. Staviše me pod sud i sudiše iza duga 
natezanja i zatezanja — po zakonu i pravdi, na 16 
godina teške tamnice. Ali za godinu dana grane 
mi sunce carske milosti, pa se vratim iz kaznionice 
kući i odonda hvala Bogu opet sam se medju ljude 
pomiješao, svoj med svojima našao. Pa sam mogao 
i Bogu se pomoliti i svetu mater crkvu pohoditi i po 


svijetu pogledati i preda te evo stupiti, dobri moj 
gospodine ! 

— Tako je, Lazo, dovrgoh, —ustavši sastoca — 
dobro si uradio, što si se primirio, a i tvoji druzi. Da 
nijesi, jeda bi te danas moje oči ovdje gledale, a ovako 
gle, mogoh te još tako čila upitati za lijepo zdravlje. 

— Hvala, do Boga ti hvala, gospodine. Vidim, da 
si rad na počinak, idem. A 1 jednu ću ti reći : volim, da 
si me zovnuo i pred narodom onako pozdravio, volim, 
duše mi i Boga jedinoga, negol’ da mi je, a siromašan 
sam — izbrojilo hiljadu žuta dukata* 

I tako se rastadosmo već u kasnu noć, a ja Laži 
obećam, da ću, kad se opet u Zrmanju bacim, za- 
jamačno i njega zovnuti, pa ćemo još razgovorom 
štošta nadovezati. 


U drugoj sobi Čekaše svojta i s njom za stolom 
još dva okolna paroha, časne glave, časne sijede 
brade. Pa će reći vrijedni pop Petar : Znate, kako su 
Lazu zvali, kad je bio u rondi Desničinoj ? Zvali su 
ga „Svetim Lazom” ; tako mu je život bio ugodan i 
Bogu i ljudma. A po gornjoj Lici ima o njem i pjesama 
zgodnih i lijepih, ima ih i o njegovu rodjaku Jakešu, 
koji je podavno hajdukovao. 

— Znam — presjekoh trenom riječ starcu — Jakeš 
je bio mrki vuk i kao harambaša, a Todoraš drugi 
mu rodjak nije bio bolji. Bilo je i na Laži mladjih 
mu godina možda vučje dlake; —ali je, kako kazuju, 
— vavijek pretezalo dobro srce i bio je čovjek duševan, 
osobito otkad je sam postao harambašom. 

— Da njega nije bilo — uplete domaćin — njegovi 
bi ljudi trista zala više bili počinili. Al’ on ih je znao 
držati na uzdi i najzad poumirjti sve redom. Jesu vlasti 

o tom nastojale, al’ bez Laže ne bi uspjele, jer je bilo 
i krupnih zavoranja i okrućele, podivljale ćudi u mnogih 
mu drugova. 

A starina, rodjo moj, pop Miloš, pridoveza u 
potvrdu riječi svog predgovornika : 

— Pokojni je Lukma Labus rodom iz moje paro¬ 
hije, ko što kazuju, bio nagao, naprasit, silovit, gotov 
kao i drugi njegovi rodjaci, porobiti, upaliti, ubiti, 
ta s osvete ta s bjesnila ; ucijeniti ma baš i u svom 
rodnom mjestu Popini. A kad je iza njega Lazo iza¬ 
bran za harambašu, tad je, — i danas teče po narodu 
okolnom samo jedan glas, dapače i u njegovu rodnom 
mjestu, i svom okolinom nestalo osvete, otimačine i 
svakog nasilja, a pogotovu ucjene ili otkupa. I baš 
tom se je žicom istaknuo Lazo ispred svih drugih 
hajduka, pa je zato narod po svoj Lici pokrivap i 
uprav poštivao harambašu Lazu, a štitio i u prilog 
išao svoj njegovoj četi, nazirući u njem i u njoj neko 
zakrilje i zaštitu proti turskih i domaćih pakosni- 
ka. A i to govore, da otkad se znade za hajdučko 
četovanje u našoj Lici, nije bilo puškara nad Lazom. 

— Čitao sam — završih — sudbene Lazine spise, 
pa ne žalim, šta sam ga ročio, a što mi je kazivao, 
ja ću do zgode drugima pripovijedati : nek se zna i 
nek se spominje. 

* 

* * 

Ranim se jutrom uspeh uz pogledni klanac 
zrmanjski, pa odjurih preko Ljeskove drage med ju 
tako zvane Priložane u strane srpske, koje je davno 
naselila i bujnim životom zadanula čila peča srpska. 
Ondje je, osobito na tromedji, palo dosta krvi pred 
malo godina ; ali se je Turčin na tromedji našoj za¬ 


uvijek primirio, a s njim perje palo i našem pustom 
slobodaru. 

Harambaša Lazo još je Likom pronosio živu 
sliku starog hajdukovanja. Iza njega nekoliko godina 
veralo se je i dodijavalo je nešto štetočinjastih zliko¬ 
vaca, klateži, odmetnika, ,,kokošara” — kako su ih 
zvali — oko Metka i više Papuče i uz nekadašnji 
kordun ; al’ ovih je brzo strogošću oblasti a uz pomoć 
samog naroda nestalo beztraga. 

S Lazom je ostavio posljednji pravi pustovnik 
pustu moju zavičajnu goru, neprohodne dumače i 
strme urvine, krševite uvale i šiljaste rtove diva 
Velebita. 

NA LIČKOJ STEPI. 

ri su bora, tri su bora naporedo rasla“ 
— razliježe se danom pojka iz žen¬ 
skoga grla prostranom doljom, što je 
opasala gotovo jezerce pod kosom sti¬ 
jenom na izvoru Une vode hladne. — 
Pjeva djevče u sav glas od mila srca. 
A i kako da ne zapjeva momica, kad je pred zoricu 
u snu nazrela svijetle biljege lijepoj sreći, u stajaćem 
ruhu zagledala dilber-momka Janka. To je onaj Janko, 
što je, vjeru davši, pred tri godine, po vojničkom dugu 
daleko zamakao, a jučer vesele glase pismom doglasio ; 
onaj Janko, za kojim je mlado srdašce iz tiha čeznulo, 
ginulo, bolovalo, tužilo teško. — Blago li je nevinoj 
momi na dogledu željkovana raja ! 

Ali nije blago tamo preko brda gospodi općinskoj, 
žlje ga legli, zoru ne zaspali. — Tri su i tu bora napo¬ 
redo, ali borići već suhobrki, tri stara hreka, što im 
lišće pppađalo pod kasnu jesen, ako i ne mučna živo- 
vanja, a ono baš popomučna djelovanja u službi 
općinskoj. 

Lasno je bilo trijest i više godina ,,muštrati“ 
po satnijskoj tratini njima potčasnicima, koji su — 
odmala vikli vojničkoj službi, tako reći u malom 
prstu nosili Dienst-, Abrichtungs- i Exerzier-Regle- 
ment pod neblagim nebom vojne krajiške uprave. 
Ali danas, danas, brajne, — druge prilike, drugi su 
računi ; danas valja njima nositi u glavi, što su nekad 


znali c. kr. kapetan i njegov školovani ,,konomist“ 
na vrhu satnijskoj upravi. Pa još bi kako tako čestita 
gospoda rabotnici za dobro novouredjene općine i 
s općinom i s općinstvom, još bi nekako i s dobroćudnim, 
a mladim gospodinom kotarskim upraviteljem : samo 
da ih Bog bar zasad očuva od novoga podžupana i 
njegove revizije ureda. Ne znaju ga u glavu, ali 
što čuju, nije dobro : uredovnim zapisnicima svaku 
stranu ho.će da prevrne, svaku brojku hoće da prebroji, 
svaki sanos, svaki prenos hoće da uporedi, pa teško 
grješnicima ... . 

A baš noćas zlopake li kobi ! — već u kasnu noć, 
kad se oni porazišli svojim, od općinskoga ureda 
poudaljenim, kućama, banuo u selo velemožni gospo¬ 
din podžupan. Stvorio se kao iz puške zrno, a oni 
jadnici do predadan ni slutili nijesu, e je ,,vuk tako 
blizu tora“. Nesrećni stražar izvalio se pred ,,kasom” 
kao trupac i zahrkao sve u četvero, pa otkle da čuje 
tihi tutanj podžupanove kočije. — A seoska je noćna 
straža malone sva na okupu bila, kad ju je sinoć 
prozivao, ,,vrlezao“ stariji pisar, pa onda, kao i on, 
pobrao se svako k sebi. — Sva sreća, te se domišljan 
krčmar sjetio, pa zorom po svom čobanu poručio 
Aleksi četniku, da je veliki gospodin doputovao iz 
sjedišta novoustrojene županije, po njegovu a i 
drugih sudu, vlasti još jače od ,,ergemencke“, A Alija 
sad poleti, poreni, i bogme se sve na jutarnjem po^ 
vjetarcu pošteno oznojio i u znoju okupao, dok je 
opkalao kuće općinske gospode, načelnika Maniše, 
bilježnika Daniše i blagajnika Staniše. 

Meće Maniša srebrnu kolajnu i do nje krstić na 
junačke grudi, onu za junaštvo stečenu, ovaj za dugo 
i uspješno službovanje u cesarevoj vojsci. Još meće 

u gvozdenu spremicu odugih čvrstih gvozdaca stare 
naočari, da može čitati sitna slova u velikoj knjizi, 
što je zovu urudžbenim zapisnikom. 

I Daniša je skočio na noge, ako i ne mlade, ali 
još lagane i uzdane, a zaobručio oči velikim staklima, 
opkoričenim tankim rogom. Nego u onoj mu se hitnji 
otrglo gvoždjice više lijevog uha, pa je mjesto njega 
privezao odeblji konac. — Kao seoski višegodišnji 
bilježnik, koji ljudima često za novce, za dobru plaću, 
razne ugovore piše, mogao je, da mu nije puna kuća 
djece, baš i bolje ,,oči“ kupiti. 

A Staniša nemilo se uzmučio, vrteći se oko svoje 
rodjene, tanke osovine. U njega su oči od Boga zdrave 
i oštre ; ali mu je udarila sluz već mjesec podrug 
dana, pa je išao kotarskomu liječniku po lijek, i ovaj 
mu prepisao neku mast, a na oči dao crna stakla, da 
blaže upalu. Kad ustreba, natiče ih uvijek. Čudan 
slučaj, ali istina živa : sva trojica trebaju i druge 
,,oči“. 

Kad počuli krčmarovu poruku, ne čeka se ručak 
ni ručno doba, već hitaju svaki svojim putem općin¬ 
skom uredu, sva trojica u svečanom crnom ruhu, 
jutros kanda crnom znaku mrke iznenadnje. 

Prvi je dobjegao bilježnik Daniša, najmladji 
borić, kome još ne imade ni pune 62 godine. A ne bi 
mu ni toliko rekao, pogledaš li onu jaku, žutu na 
razdiok čupu na glavi, te vedro modroliko oko i tanke 
brčiće uz ridje razbrijane solupe. Malo za njim spješi 
stari načelnik Maniša, prevagnuvši sedamdesetu, al’ 
i danas posve čile snage, da bi ga sve onako sijeda, 
pored živa, otvorena crna zrijeća, a uspravna hoda 
i lagana kreta slobodno moglo u pokojni ,,šereg“ 
upisati. Sastaju se stari bojni druzi, ali jutros jedan 


drugoga nekud plahom smetnjom ukočeno gleda : 
ni da bi mu Božju pomoć dozvao, ni da bi ga za ju¬ 
načko zdravlje pripitao. 

Tek u neke jedva smože bilježnik drhtavim 
šaptom : 

— A kako mu se veli, poglaviti ili presvijetli ili 
još drugačije ? A načelnik dosta zlovoljno promrsi : 
Gospodin upravitelj — zar si već zaboravio — redovito 
spominje, da je velemožni gospodin, pa ćemo mu i 
mi tako govoriti. Recite to i mladjima, da ne bude 
,,falinge“ . . . 

Blagajnik Staniša, vršnjak bilježnikov, nešto 
se putem ustavio, a baš njega najželjnije iščekuju 
druzi, jer iako su preksinoć prebrojili ,,kasu“, palo 
je i jučer novaca ; iako su jučerašnju uplatu u bla¬ 
gajnu spremili, ko zna, da li je ona u sve dnevnike 
redovito uvedena, pa bi moglo o nečem zapeti. Vrag 
je, brate, kasa, a vrag nikad ne spava ! 

Ganja Maniša četnike, da sobe poškrope i brže 
pometu, pa sam premješta svjetiljke i puške, sumnjiv¬ 
cima oduzete, i kupi komadiće artije, što su ih ne¬ 
marni pisari sinoć na podu ostavili, a sve popolijeće 
k vratima : blagajnika ne ima te ne ima. 

Bilježnik Daniša praši i reda i slaže zapisnike 
svoje struke, a sve posrće, mrmljajući, amo tamo, 
kad ne nadje na svom mjestu koje bilježnice. I sve 
otpuhuje, a čuti je škrgut jadljiva mu zuba na nesmo¬ 
trene pisarčiće i tihanu kletvu ,,vrag u njih puka’ !” 

U te mjere žurnim krokom uljegao blagajnik. 
,,A ma gdje si, tri put ti trikrat imena nebožjega, 
nesrećni brate i kume, ne ujio te mrki vuk" — pro- 
pišti od muke stari Maniša, a njemu će Daniša : ,,Ne 
pitaj, ne ljuti se, nijesam nikako mogao ranije." 


B. Budisavljević: S ličke grude. 

— Ma šta ti je bilo, šta te je ustavilo, za Boga ? 

— Mrsko mi je reći, — odgovara Staniša i 
protire ono progrušane kudjelje na glavi a kad već 
hoćeš da znaš, u onoj hitni zaboravio rubac oko 
vrata, pa kad na po puta amo, osjetio da ga ne ima, 
a ja trči kući. Evo sam se sav u vodu stvorio. 

Tako Maniša Staniši, Staniša Maniši, a u taj 
mah priskoči bez daha dugoljasti, koštunjavi četnik 
Alija : ,,Eto ga-a, eto ga-a." 

— Koga, nesrećo ? — zlovoljno ga presiječe 

Maniša. 

— A ma velemožnoga, kako li mu se kaže, 
usplahireno zabrza četnik, 

Zgledaše se za tren sva trojica nijemi. 

— Uh naopako, sam ga vratar tako rano nosi, 
— blagajnik će Staniša. Ali načelnik se svjesnije 
oglasi: ,,Pa šta će nam biti, naš je ured u redu, a ako 
što nadje da nije, mi ćemo se opravdati ili popraviti, 
da ; ne benavite, junaci, svaki na svom mjestu mirno 
stoj i razumno odgovaraj." Pa trgne Aleksu : ,.Poteci 
po barjak." Ovaj brz na posluhu, ali spor na misli, 
odleti u momačku sobu, a dok Maniša pred viata, 
da se pokorno javi kao općinski načelnik, eto već i 
podžupana s lijeve, a u taj isti mah i Alekse s desne 
strane s narodnim barjakom u desnici ruci, još onako 
u kožnom omotu. ,,Hm" — tiho škripne Maniša — 
„objesi, objesio se !“ Nu tad je već kasno bilo izvršiti 
ovu novu zapovijed. 

Povisok, plećat, nešto malo prosjed, oštra sura 
pupčasta oka, a progrušane kratke brade i ojačih 
crnih brkova, gospodin se podžupan ustavi pred Ma- 
nišom, a ovaj odriješi glasno : „Velemožni gospodine, 
javljam se pokorno kao načelnik ove općine." 


— Vi ste načelnik, — reći će ozbiljno podžupan 
— gledajući u starčinu kao tisić jaku, kao borić us¬ 
pravnu, pa će dovrći : „Koliko služite već ?" 

— Četrdeset i osam godina. 

— Kao načelnik, mislim. 

— A ja, treću godinu, molim pokorno : dvadeset 
devet sam ravnih služio kao vojnik i podčastnik, 
šesnaest kao lugar i nadlugar, a sad treću ala Gs- 
meinde-Vorstand. 

— Lijepo. — Imate li jaku porodicu ? 

— Dvije kćeri i dva sina ; kćeri već davno poudate, 
a sinovi i njihove vamilije i sad u jednoj zadruzi. 

—• A kad ste odlikovani ? 

— Bei Magenta als Titular-Feldwebel, —staračko 
se glasi junačkim ponosom, a sijede mu brčine voljko 
poigravaju, i pošteno oko blagom blagovoljom sja. 

— Drago mi je, — klimne podžupan i poizdigne 
obod laganu bijelu ljetnom škriljaku na glavi. — 
Ajdemo u ured ! 

Desno od ulaza soba je općinskoga bilježnika, 
do nje općinskoga načelnika i blagajnika s blagaj¬ 
nom. I Daniša i Staniša ukipili se pred bilježnikovim 
stolom kao u frontu. 

— Velemožni gospodine, javljam se pokorno 
kao privremeni općinski blagajnik, — jedan prospe 
za drugim čvrstim glasom, ukočena od službene 
zbilje lica. 

— Pa zar ste vi još uvijek privremeno namje¬ 
šteni ? — pita podžupan, ponadižući obrve. 

— Ja, bitte gechorsamst; — preuzme riječ načelnik 
Maniša — polagali su propisani ispit, ali nijesu do¬ 
bili „cajgnisa". Nego i tako su oni ljudi pouzdani, 
a razumiju službu. 

« 

— A je li kotarska oblast raspisala ponovni 
natječaj za stalnu popunu službe ? 

__ Sehr wol, — odgovara načelnik — ali se ni 

jedan ispitanac nije javio ; pa domeće prosto- 
dušno u dušak : a i ko bi u ove naše grede ; ta ne 
dadu se ni velika, dobro plaćena gospoda, van pod 
moraš — u ovu nekad slavnu kolijevku junaka, 
nekmoli će sirotan općinski činovnik, svagdje bolje 
plaćen, a možda i pažen, negoli u našem surom griču. 

Podžupan još jednom pogleda svu trojicu pa će 
upitati : ,,A koliko vam je sve trojici godina ? 

— Malone u vrh dvije stotine, vedro se javlja 
načelnik, a podžupanu se lagano zatreskoli, pa otegne 
desni brk i vedrom će zbiljom : „Lijepo, lijepo, stari 
veterani ! Hajdemo na posao! Gospodine bilježniče, 
dajte mi popis vaših uredovnih zapisnika, a pisar neka 
ih naslaže na klupicu do mene.“ Tako i bude i naš 
ti se podžupan domala zadube, pa okreći pa prevrći, 
a sve nešto bilježi ; pokadšto se samo čuje koji ,,hm“ 
ili kratak koji upit i drugo ništa kroz puna, duga dva 
sahata. — Sad dodju na red zapisnici i dnevnici bla¬ 
gajnikovi, a ove je pogotovo pomnjivo i svestrano pre¬ 
gledavao od devete jutrom po prilici do podneva, bez 
oduška. — Dotle sve kako tako ; ali sad dodju na red 
isprave. E ove ne ima, jer je kao nije trebalo ; na onoj 
ne ima biljega, jer je biljega nestalo u selu ; na trećoj, 
petoj i desetoj uz nepismena primaoca supotpisan 
samo po jedan ili nijedan svjedok ; na trinaestoj, 
sedamnaestoj, dvadesetoj ne ima doznačne zaporke 
općinskoga načelnika, a trebalo bi je po propisu o 
blagajničkom poslovanju . . . 

Znoji se Staniša, sve mu se glava puši ; izvija 
bijedan ovako i onako, a načelnik blaži podžupanov 


jar : ,,E, u kasi uhvano ne će faliti novaca, za moju 
glavu." 

— To ćemo istom vidjeti, — otklanja s nešto 
tmure na čelu podžupan bezazlenu samohvalu, i 
uzme onda redom svojih bilježaka zahtijevati objaš- 
njaje, isticati mane i nedostatke, tumačiti zakone i 
naredbe, prigovarati neredu ili neuspjelu radu u ovoj 
• i onoj struci općinske uprave. — Tiho, mimo, s nekom 
blagom predanošću u Božju milost slušaju općinski či¬ 
novnici dugo, dugo poučno razlaganje velemožnoga 
gospodina. No kad se ovomu svedu obrve ili naoblači 
čelo, ravno za njegovim crtama i njihovo se čelo 
nabire, i njihove se obrve nadižu, i njihovo lice mrkne. 

U sobi regbi daha čuti nije ; svečanom nekom 
zbiljom nabrekla lica i ovih mučenika, i općinskih 
pisara u drugoj sobi, i općinskih četnika u hodniku 
poredanih, a gotovih skokom, kud stariji okom samo 
segne. 

Sad dodje red na novac u blagajni. Uzme podžupan 
prevrtati neke zadužnice — formom ne valjaju ; ogle¬ 
dati kupone — ima neodrezanih, zaležalih ; uspore- 
djivati stanje kamata — dosta neukupljenih. No sad 
nasta druga . . . Blagozvuki inače i jasni bariton pred¬ 
stojnika županijske oblasti odjednom kao da se je 
srušio u deveti podzemni podrum : tako postade 
debelim, krupnim i gotovo kao da svaki mu treptaj 
poput bata bije u mrtvačko zvono. A kad poizdigne 
još i obrve, sa široka čela, misliš, munje sijevaju i 
evo će sad na spržiti bijednu djecu ilove grude. Kad 
plane prikor ljuti, Daniši se sliježu koljena i kao da ga 
k zemlji povlače, a navoranim mu se čelom hladna 
rosa hvata, dok Staniši grčevito ruka pipka čas grlo, 
čas donje puce na kaputu, ili džep na njem izvana, 

kao da traži moći, stare naočare. U ovoga su inače 
na p6 otvorena, nepomična usta, a u bilježnika slije¬ 
pilo se nepce, pa samo nešto guta i guta, što mu je kao 
u grlu zapelo, a svaki čas duboke uzdahe silom zauzbija. 
Jedino stari sjedoglavi načelnik Maniša, poput smjela 
barjaktara na pogledu dušmanskih sabalja, uzdignuta 
čela, mirno grom za gromom sluša i tek nešto — regbi 
teže, ali pravilno diše . . . 

Prijedjoše brojiti novce. Kad dobrojili, naglo pri- 
glasi podžupan, uzdignuvši oči : „Šta je ovo? Kamo 
još osam forinti 23 novčića ? Hoće li vas koji pod stare 
dane u — u stari Regiments-Stockhaus ?“ 

Na ovaj se mrski priklik sve trojica sabiše u rpu 
i — zgledaše se nevoljnici širokim, mutnim, tjeskobe 
i čemera punim pogledom. 

— Kamo novci ? — podrugači oštrije kr. pod¬ 
župan. Bilježnik poteče, da će rasklopiti neki blagaj¬ 
nički dnevnik, pa naopako zahvati koricama po 
slijepom oku, a končić na naočarima pukne i ove vrče 
o zemlju. Priteče blagajnik, da će mu ih dići, pa u 
onoj žurbi počepi staklo i dogodi se nesreća, ostane 
Daniša bez — kupovnih očiju. Ali u taj mah već se 
snašao čestiti načelnik, jer se je naglo eno pljesnuo po 
čelu, pa slavodobitno poklikne : ,,A moj štracabogen ? 
Amo de, brže, štracu moju, vrag u vas ne pukao, što 
ste pogubili glave ? “ 

Donese pisarče tu bilježnicu, a Maniša okrene po¬ 
sljednju stranu podžupanu k očima, pa će nešto buj¬ 
nijim glasom : ,,Velemožni gospodine, molim pokorno, 
ovo je Einkassirung od jučer popodne, još ne uveden 
ni u Haupteinkassirungs-Protokoll, evo izvolite, acht 
Gulden 23 Kreuzer, štimuje auf ein Haar, baka.“ 

— Akurat, — podžupan će, ogledavši trenom tu 


načelnikovu bilježnicu, a ispod brka smiješak mu se 
prikrade. Nu, dobro, sad nosite kesice u blagajnu — 
kaže podžupan, pa najednom zastane, ogledajući 
pomnije debele napisa crnom tintom na kesicama. 

—- Što je opet ovo, kakovo je to novo čudo ? — 
velemožni će podžupan. 

— Što zapovijedaju ? — pita načelnik. 

— Kakovi su ovo natpisi ? 

— Tintom, mitschwarzer Tinte —molim pokorno. 

— Ne pitam, kakovim crnilom, već kojim jezikom ? 
Ta tu stoji Gemeindekassa, Schulfondskassa, Armen- 
fondskassa, aerarische Steuer i šta sve još . . . 

Sva tri se činovnika općinska postaviše u red, 
pa iskolačiše oči a naheriše uši. 

— Poznate li vi, gospodo, ustanove §. 56. te¬ 
meljnoga zakona 0 državopravnoj nagodbi kraljevina 
Hrvatske, Slavonije i Dalmacije i kraljevine Ugarske ? 

— Jest, Maniša je vojevao u Madžarskoj, — kaže 
blagajnik Staniša — a ja sam bio u Dalmaciji sve 
do Knina, i dalje dolje do Šibenika išao sam po 
vino — a 1861. god. smo tamo izmarširali. 

— ,,Halt, nichtsnutz“, — upliće se Maniša — 
velemožni nešto drugo pitaju . . . 

— ,,Možda mene" — poplašeno u nj zirne bi¬ 
lježnik Daniša, pa izvadi^ rubac iz džepa i protare 
s čela teški znoj. 

Podžupan se ukočio, čisto mu zapinje riječ ; tek u 
neke odriješi, još uvijek osupnut s preblažene beza- 
zlenosti ,.područnih" općinskih organa : ,,Ta, ko vas 
to pita, riječ je o državopravnoj nagodbi." 

— Nagodbi, da nagodbi, — uzdatljivo će starac 
načelnik i zagleda se u podžupana, a toplo mu se 
neko i ljubazno uzbudjenje prelijeva glasom. 


92 


93 


— Da hrvatsko-ugarska nagodba, glavni, temeljni 
zakon našega državnoga ustroja, — razumijete li sad ? 

— podžupan se oglasi. 

— E, a nu, pa razumijemo, — odvraća načelnik. 

— Šta ? 

— A nu, nagodba pa tako, — to je najbolji zakon 
i red i običaj, lijepo se nagoditi ; e sloga je od Boga, 

— veli načelnik. 

— Državopravna nagodba, — oštro naglašava 
podžupan. 

— Državopravna nagodba, — zamišljeno i bez 
svijesti ponavlja privremeni općinski bilježnik, kao 
da mu je prokljuviti zloduhu kvadraturu. 

—- Vjere mi, to ne razumijem, — u neke umiljato 
okrene načelnik, a povladjuju bilježnik i blagajnik, 
klimajući glavom i brke protirući. 

— Tako, to .sam namah pomislio ; — podžupan 
će na to, — a znate li, što je to blagodat ustava ? 

— Znamo, — prasne blagajnik — to je blagovijest 
i ustava je, kako ću reći. . . ono što bi se reklo onako 
kako knjige pišu, jest, e da . . . mrsi dalje, a ne zna 
što bi odgovorio. 

— E naopako, vi ste mi lijepi državljani, lijepi 
ustavnjaci, — polusumorno, polušaljivo dopominje 
podžupan. 

— Do zadnje kapi krvi mi smo kao pravi stari gra¬ 
ničari vjerni premilostivom caru i kralju, — svečano 
uvjerava načelnik. 

— Ta kakovi graničari, zar se vi još uvijek bro¬ 
jite graničarima ? — sve to većim čudom pita podžupan. 

— Da što bismo bili, molim pokorno, — odgo¬ 
vara starac Maniša, i zabrinutim se gledom upiljio u 
oči podžupanove, a ovaj videći, da bi ga pošteni, 


dobroćudi ovi ljudi mogli krivo razumjeti, okrene 
ovako : 

— Dakle znajte i pamtite, što ću vam reći. Otkad 
ste vi stari graničari, po milosti Njegova cesarskog 
i kraljevsko-apostolskog Veličanstva postali dioni¬ 
cima ustavnoga života, prestale su i u vas naredbe i 
zakoni bivše vojne Krajine, pa sad imadete vršiti 
ustavne zakone matere zemlje, kraljevine Hrvatske 
i Slavonije. Temeljni zakon novoga vašega i našega 
državnoga ustrojstva zove se hrvatsko-ugarska na¬ 
godba, koju je Njegovo Veličanstvo previšnjim otpi¬ 
som od 8. studenoga 1868. godine premilostivo odobriti- 
i potvrditi blagoizvoljelo. U našoj je zemlji po §. 56. 
toga zakona službeni jezik i u zakonarstvu i u upravi, 
i u sudstvu jezik hrvatski (ili srpski — jedno te isto). 
A vi eto na omote i kesice državnog i općinskog 
novca, kojim rukujete po službenoj svojoj dužnosti, 
mećete natpise na jeziku njemačkom, što ne smije 
biti. To sam imao pripomenutii gledajući natpise : 
Gemeindekassa, Schulfondkassa, aerarische Steuer, 
Armenfond i t. d. A sad znate, kako se u buduće 
vladati imate. Za sve je grane uprave naš narodni 
jezik službenim jezikom, a ne njemački : razumijete 
li me sad ? 

— Sehr wol, — klimne blaženim od zadovoljstva 
licem Maniša, pa se okrene k vjernim drugovima : 
,,Jeste li čuli, junaci, da vas vrag ne naputi drljati 
odsele njemački. 

— Ne ćemo, Bože očuvaj, — prihvate ovi voljno 
i svom odanošću. 

Revni je podžupan još gledao pismohranu, koja 
je bila u dobru redu, pa zatvore i ostale prostorije 
općinskoga ureda, dosta čiste osim dvorišta, u kojem 

je našao mnogo razbacane, poderane, stare artije. 

Onda podje, da nešto založi — u gostionicu, jer je vri¬ 
jeme jako bilo odmaklo, i pošalje poruku mjesnomu 
parohu, da će ga doskora posjetiti. 

Iza kratka objeda — pileće juhe i pečene pile¬ 
tine ,,s krumpirom na salatu 1 *, pa nešto domaćega 
sira — zaputi se putnik s općinskim načelnikom 
Manišom k podalekoj bogme staroj i čadjavoj potle- 
Ušici paroha Aksentija, koja je ovomu ostala od djeda 
Samojla, bivšega takodjer u mjestu paroha. Za njima 
su ustopice pristajali općinski bilježnik i blagajnik. 

Usput zamijeti podžupan seoski bunar, razgradjene 
kamene ograde i ljuto pribode zapuštenu ogradu 
bunara općinskomu načelniku. — Pred svojom kućom 
dočeka ga i smjerno pozdravi sijedi domaćin, okošt 
starac nekud mrtva, tužna pogleda, oduge, no po- 
rijetke brade, kojoj su se dlake prematale jedna preko 
ili mimo druge, kao da je med njima bilo ljute svadje. 

Na vrata se pomolila starica poša, glave mrkim rup¬ 
cem povezane, što se je od časne joj sjedine živo > 

odvajao, starica, da već dobrahno pošinuta, a od sebe 
sitna, no veoma čista i spretna. Ponabire starka na- 
bore tamno-zelene suknje i takova preko nje zaslona, 
a ljubazno na pozdrav klima dolazniku glavom, pa 
ga vodi u sobicu desno do kuhinje, svesrdice ponav¬ 
ljajući : dobro nam došao ! Domaćin se ispričava, 
kako u svom ogretku domalo prije ni slutio nije, e je 
stigao visoki gospodin u „našu pustoš 11 , a poša se 
opet veselom riječi javlja, nutkajući dragoga gospo¬ 
dina, ne bi li izvolio crne kave ili bar čašicu rakije. 
Podžupanu veliko prijala neusiljena ovo prijazan, 
pa i ne vidi, kako se je načelnik Maniša ukopao do 
peći na stocu. Ovaj je naime namah iza njega i do¬ 


maćice s parohom uljegao u sobu, dok su se Daniša 
i Staniša ispred kućnih vrata poput počasne straže 
postavili, odgoneći tuke i stare kokoši i malo pra¬ 
se šce, da ne srljaju preko praga u kuhinju. 

— Pa kako je, majčice stara ? —- prijatno će pod¬ 
župan. 

— Dobro, Bogu hvala, samo kad je zdravlja, 
gospodine dragi, — umiljno odgovara starica, a oči 
joj se krijese svečanom nekom radošću. Maniša, 
po drugi put čuvši riječi „gospodine dragi 11 , nekako 
se brecne, jer mu sad već nije ni zgode ni puta šaput- 
nuti, kako se govori i govoriti imade „velemožnomu 
gospodinu. 11 

— A da kako vi, gospodine, jeste li srećno puto¬ 
vali ? — pita starica — (Maniši se opet poizdižu 
obrve) — i povlači rubac k navoranom čelu. 

— Hvala lijepa, jesam, ali sam se odugo pozabavio 
u općinskom uredu, pa ne dospio prije podneva, da 
Vas pohodim — oprostite ; — prijateljski uzvraća pod¬ 
župan i nastavi pitati, je da li je starcima teško ovako 
na osami ? No poša to poriče, jer da se vavijek nadje 
što u kući, što oko kuće posla, a oni da su već podugo 
privikli na samštinu, otkad su djeca poizmicala ispod 
roditeljskog krova. „Pod gospodskim je krovom 
kažu — lijepo 11 , tumači starica — ,,al da vidiš, i pod 
našom je čadjavom badžom, dok je čila zdravlja i 
zdrava adeta, dobro i lagodno, pa se mi, ovako obikli, 
i ne otimljemo za boljim ili gospodskijim, moj go¬ 
spodine !“ 

— Tako je, dobra gospodjo, — reći će podžupan 
— tako ; neka je samo pod ličkom badžom pošteno 
srce, radina ruka i štedljiva ćud — pa ni brige vas 
za gospodske dvore i govore. I sami naš premilo- 


štivi vladar rado spominje siromašnu, ali poštenu 
ličku grudu. 

Na ljubazne, toplo izrečene ove riječi, stara se 
popadija radosno hvati desnice podžupanove i pogladi 
je, pa podrža med svojima od nabora hrapavim ru¬ 
kama, a sveštenik se duboko pokloni, tarući bradu. 
Maniša popodiže glavu u vis i poispruži vrat, prote¬ 
žući u duž sijede brkove. 

— A imate li poviše družine? — upitat će podžupan. 

— Imamo momka za kuću, sirotu bez oca i ma¬ 
tere, koga smo sami othranili, i čobana za blago, a po 
kući pomažu obično po dvije, tri unučice. 

— Unučadi dakle dosta ? — podžupan će dalje. 

— Bogu hvala — prihvati paroh — dvaest i sed¬ 
mero žive od pet kćeri i tri sina, a da su svi poži- 
vjeli, bilo bi ih mnogo više. 

— Osmero ste dakle djece othranili ? — opet pod¬ 
župan, a starac popo odgovara : 

— Trinaestero podigla je stara moja, pa smo 
pet kćeri poudali i tri sina uhljebili — sve prilično, 
gospodu Bogu hvala. Ostale u nebeske dvore Savaot 
odazvao sve još nejake, do li moga Marka, grdne rane 
moje, što je već carskim časnikom u boju poginuo, i do 
groba moje roditeljsko srce ucviljeo, — žalostivo pri- 
glasi otac, a grčevito protire, pa gladi sijedu svoju 
kosu uzbrdo do tjemena. 

Nastade grobna tišina, a starica nekud kamena 
pogleda segnu za slikom, na čavliću obješenom ispod 
ogledala, pa je uz duboki uzdah skide i poljubi te 
pokaza svjetlopis, sjetno govoreći : ,,Evo dike moje, 
nikad neprežaljene." 

Brzo se vrže podžupan, da poutaži ucviljeno 
roditeljsko srce te navrati riječ na gospodarstvo, a 


nešto zatim ustade i veoma se usrdno pozdravi s do¬ 
maćicom, pa zamoli starca sveštenika, neka bi mu 
pokazao crkvu i groblje. Isprativši podžupana do 
na vrata, glasno mu doviknu poša : ,,Pošli s Bogom 
gospodine!" Sad Maniša prinese dlan pokraj usta, te 
će jedovito đošapnuti : ,,Velemožni gospodine". A 
starica sleže ramenima i odšapnu : ,,A znam ti ja, bra- 
jane, te vaše novotarije ; ta odsele se je u nas i gene¬ 
ralu i obrstaru govorilo „gospodine". Maniša odbrza 
za podžupanom, pa će, sustignuvši općinskoga biljež¬ 
nika i blagajnika, upolak srdito nadovezati : ,,Ne 
zna ova naša čeljad valaj ništa od novih uredaba." 

Pred grobljem, punim čička, a ograde na dvije 
strane povaljane, ustavi se podžupan i resko pri- 
brusi, kako ljude nije od Boga strah i amo im obraz, 
te ovako ostavljaju ovo mjesto, da po njem goveda 
buču ! — Maniša klimne i počne se kositi na ne- 
valjanca starješinu te obreče svečano, da će zamalo 
dana posve urediti ogradu. 

— Izvolite mi to pismeno dojaviti za 14 dana, 
— mrko prikriča podžupan. 

Kad pošli k crkvi, a oko nje u klupku pedesetak 
ljudi iz okolnih kuća i poveće kolo djece, da pozdrave 
i vide novoga podžupana. — Na žalost, Božji hram 
zja s glave, to jest na više je mjesta propao krov, 
pa možeš kroza nj, štono vele — i kapom i šakom, 
a izvrne li kišovito vrijeme, eto grdne štete i iznutra. 
E, sveštenik se stari ispričava, da su za popravak već 
i majstori pogodjeni i daska da je usječena ; ali da 
još nije privezena. To je podžupanu mučno bile 
gledati i slušati. Naglo mu se u gusto svedoše jake 
obrve, tište škriljak nešto dublje k očima, trže biljež¬ 
nicu iz grudnoga džepa i ubilježi nešto olovcem, -— 

a to je, čini se, — imalo značiti, kao kad ono naš 
čovjek na veliku zamjeru kuku preo nosa vrgne. 

Onda se velemožni gospodin okrene k seljacima, 
kojih se je medjuto i više nabralo, pa im živom riječi 
predoči, kolika je ovo grjehota i sramota, što je ova- 
kovo groblje, ovakova crkva, a i bunar seoski — do- 
vrže — onako u neredu. Još pripomene, da se uz ova- 
kov nehaj s njihove strane nije nadati nikojemu dobru 
po selo i općinu. Pa uzme razlagati, kako i u selu 
ima tanak obraz svakomu na vidiku, a tomu obrazu 
da je ogledalo crkva, groblje, parohov dom, škola i t. d. 
Prišije trpko, kako je red, da se prione uz napred¬ 
nije gospodarstvo, da se radi i štedi, a ne dangubi i 
ne razmeće ; da se brat na brata okani mrke mrzavi 
i u ovoj kobnoga ugarka, to jest paleža — — a tim 
je nišanio baš na zlopake prilike ove općine. Neka 
se narod — završi podžupan — Bogu moli i u Božjem 
strahu i lijepom skladu živi, drug uz druga, kuća 
uz kuću, pa će biti pravog blagoslova .... 

Ljudima je, kako komu bilo i milo i nemilo, slu¬ 
šati nesamo upute već i prijekore novoga glavara 
nove županijske oblasti, a kad ovaj doustio i resko im : 
,,S Bogom junaci !“ dobacio, skromno ljudi odvra- 
tiše : „Pošli s Bogom, gospodine*', na užas bijednomu 
Maniši, što je opet izostala službena oznaka gospod¬ 
stvu visokoga poglavara. 

Sad podju u školu i nadju mlada, još golopera 
učitelja suhonjava, žuteljiva mladića, što je istom 
jesenas doučio na petrinjskom učiteljištu, a pred 
malo nedjelja namješten, i to na mjesto staroga uči¬ 
telja, koji je ,,vo vremja ono” svršio bio tromjesečni 
tečaj, pa ipak četrdeset godina svojim ramenima 
pridizao pučku prosvjetu. 


školska zgrada, kao većina tih zgrada po Lici, 
pregradjena za nevolju, dašto — iz nekadašnjega čas¬ 
ničkoga stana, pa joj sobe oniske, uzane, a kuhinja po 
starom načinu zapremila prostor, kolik cijela školska 
soba, a iza nje dvije sobičice za stan učiteljev. 

Sveštenik, pohvalivši dosadanju mu revnost, 
prestavi velemožnomu gospodinu mladoga učitelja, 
koji se u prvi mah bješe ponešto smeo, al’ onda pri- 
brao. — Milota je bila pogledati one jedre obraščiće 
i bistre, jasne poglede mališa, kojih se školska soba 
bila nakrcala, bar četrdeset i nekoliko. Svaki njih nosi 
prslučić i na njem dva- reda koštenih puca, na no¬ 
gama opančiće na vrnčanicu, a za pašom tkanicu 
od domaće vune ili ćemerčić od kupovne kože. 

— Koji je najbolji u drugom razredu ? — upitat 
će podžupan. — Svi junaci nikom ponikoše, — 
štono pjeva pjesma narodna, samo mali Gjemo upre 
prstom u zbojita maleška, crnomanjaste, kovrčaste 
kose, žarka obla oka, pa veli: ,,Lazo‘‘. 

Zapredoše se pitanja i odgovori : 

— Koliko ima Božjih zapovijedi, Lazo ? 

— Deset, — vedro se odzivlje ovaj. 

— Koliko je ovo u mojoj ruci novaca ? 

— Srebrena četvorka, to su četiri groša ili 
dvaest novčića. 

— Dobro sinko. Valjano li mi očitaš deset Božjih 
zapovijedi, pa dobiješ za nagradu dva puta ovoliko, 
koliko bi te zapalo za svaku zapovijed novčića ? 

Mali popomuča, zasvjetlucnu okom pa odriješi : 
,,Ako valjano očitam deset zapovijedi Božjih, pa do¬ 
bijem u nagradu dvije četvorke ili osam groši, to bi 
me .zapalo za svih deset zapovijedi četrdeset novčića, 
dakle za svaku četiri novčića. 

— Dobro, — veselo će podžupan — a ti se pre¬ 
krsti, pa kazuj 

— Pazi, da se ne obrukaš pred velemožnim gospo¬ 
dinom, — uplete paroh, a na taj se neobični nazivak 
malac nešto prepadne, pa svrnuvši plahim gledom 
u podžupana, sav se u vatru stvori t. j. žarko poru- 
meni i u onoj smetnji mucajući tek izbaci : ,,Prva . . . 
prva zapovijed. . . onaj . . . prva zapovijed Božja .. . 
onaj ... ne ukradi !” 

— Hajde, nek bude tako za ovaj put, — lagahnim 
će smiješkom podžupan — osobito za nedobre ljude 
i u ovom kraju, štono rado isture lakome ruke za 
tudjim dobrom; —al’ u knjizi, Lazo, kanda druga¬ 
čije piše. 

Ispravi se brže bolje Lazo i otpočne s nova, pa 
bez stanka nekim malim drhtom u glasu odčita svih 
deset zapovijedi Božjih. 

Nagradi ga novcem podžupan, pa se okrene 
k drugome razredu i upita naglo : ,,Kako se zove 
svijetli Ban ?“ 

— Jelačić, — još brže otpovrne dijete, a mladi se 
učitelj, na velikoj muci otrese : ,,Bog s tobom, Makse, 
tko ti je to rekao ?“ 

— Veli tako stari patentaš Arse, koji je pod 
Jelačićem banom služio, — nevino odvrati momčić, 
a podžupan opomene novoga učitelja, neka pristigne 
i dopuni, što je zanemario stari. 

Izadju iz škole : u dvorištu gombalište, ali gradje 
nevaljale, trule ; srećom načelnika Maniše, na staji 
je nov krov i na školskom vrtu nova ograda, samo 
što je onaj iznutra — prazan. — Podžupan se na 
koncu pregleda oprosti s mjesnim parohom, zamoliv 
ga, da pozdravi vrijednu domaćicu, preporuči školu 


i vrt mladomu učitelju, pa se opet navrati u općinski 
ured, da prikriči, što još misli — općinskoj gospodi. 

Već je dobro sunce zavagnulo, kad je naš pod¬ 
župan, otklonivši svaku pratnju, sio u kola i krenuo 
dalje. Maniša i Daniša i Staniša ukopali stopu kraj 
kočije, a Aleksa razavio pred općinskom kućom barjak. 
Dosta skladno pokliknu oni tri puta uzamance, onako 
kao na komandu „živio”, a Alija pozamahne barjakom 
po zraku. 

I zamine čestiti podžupan, a njih se trojica slegnu 
u seosku krčmu, pa će ondje da se odmore od napora 
i strave, založivši puste ' laje, dobra sira i ječmena 
kruha uz čašu rujnoga vina dalmatina. 

Skinuo načelnik svoje naočari, a bilježnik kuka 
za svojima i kune zlosrećnoga blagajnika, a ovaj 
sad istom natakne svoje crne oči pa tješi druga: 
„Muči, beno, lasno ćemo za druge naočari, samo 
kad je vrag odnio podžupana. Ne rodio se više onaki, 
da Bog da; kako nas je bez sapuna osapunao i bez 
noža obrijao 1 

— Schweigen, — povikne glasnije vrijedni na¬ 
čelnik Maniša — što drobiš kao vinena bluna : đem 
Vorgesezten gebiihrt liberali die schulđige Hochach- 
tung ; ne znaš već ni našega reglamana, a osi jedio si 
pod njim. 

— Sve bi, braćo, bilo kako tako, da ne bude ne- 
srećnih onih napisa na novčanim kesicama — ojunači 
se sad i blagajnik Staniša — ,,a ja od muke i straha 
— onako mi nešto začepilo sapu — nijesam znao ni 
mogao kazati, da su one kesice još od pokojne naše 
kumpanije. 

— Smetenjače, da budeš rekao, kako je — ozbiljno 
ga pogleda načelnik Maniša — „ni po jada, ja bih 


B. Budisavljević : S ličke grude. 

mirno ovo stare glave u grob položio ; a sad gle, kako 
nam prišiva velemožni, da ka nijesmo pravo vjerni 
našem premilostivom ustavu, kao ona druga braća 
po pauriji. 

_ Muči, stari, dok još koji put đodje, pa nas pro- 

čibuka velemožni, i mi ćemo postati pravi ustanici ; 
odjednom to, onako naprječac ne ide, — završi bi¬ 
lježnik, a Maniša zovne krčmara, pa mu svečano 
dobaci : „Račun je moj, je s čuo, more ? Zapiši. 

— Esam, odvrati ovaj i isprati očima gospodu, 
dok ne zamakoše, možda malko vruće glave, iza 
općinske kuće, da pričaju na svom odžaku o prvoj 
reviziji velemožnoga gospodina, kr. novog podžupana. 

Dok se ovi u „svačijoj kući” odmarali i krijepili, 
podžupan je već daleko bio odmašio, prevrćući u glavi 
razne dojmove onoga dana, a prikupljajući nove 
slike, nove prizore. Već čim se je otisnuo iz sredine 
sela, teško mu se snevidješe na donjem kraju česta 
mrka garišta. Zazeblo ga, kad je na svoje oči vidio, 
što kazivahu tolike službene dojave o mrskoj, poganoj, 
da, zvjerskoj ćudi palikuća „na kordunu”. A kad 
konji promakli i mimo zadnjih potleušica s onim 
tijesnim prozorčićima, kroz koje se nikako ne bi mogla 
promoliti ljudska glava — zagleda se naš putnik 
iznebuha na neki obrončić s lijeve ruke kraj zemaljske 
ceste. Obujmila ga teška, mučna slutnja, kad je na¬ 
brojio pet humaka, nešto već uleglih i na polak u travu 
uraslih — jedan do drugoga ! — Tud se dašto sjeti 
nesmiljene strogosti, kojom je krajiška uprava kojih 
petnaest godina nazad morala poseći i protiv samih 
brašnara, da bude smak nekad viteškom, a poslije 
kadšto bogme grabežljivom, pa i krvotežnome haj- 
dukovanju. 


Sad će kola podužim nasipom preko nekih za- 
muljenih baruština neugodna vonja, pa lagahnom 
nadsebicom ali sporo i nesigurno ne uspona već toga 
radi, što su nebrižni ljudi hrpe tučenca shrpali malne 
posred ceste ili veliko kamenje ondje navaljali, da ga 
istom počnu tucati, ne pazeći nimalo, e će se time 
promet priječiti. 

Kad se iza toga spustili udolicom, pa došli do 
mosta podno povelika brda, sadje podžupan s kola 
i naloži momku, nek počeka, da oduši blago, a on da 
će ispred kola do navrh gore pješice. Popodje tako 
i u po strane stigne okošta starca u vojničkoj staroj 
kabanici s kremenjačom za pojasom, gdje goni kljuse 
s tovarom žita iz mlina. 

Nazove mu Boga i okrene razgovor s njim, izda- 
vajući se za blažnoga trgovca iz Dalmacije. Pita pod¬ 
župan za ljetinu, pa za zdravlje u svijeta i blaga, pita, 
imaju li zdrave vode, i koješta još propitkuje, a sve se 
kradom zagleda u starčevo zagasito, čestom slotom 
opaljeno, a teškom rabotom izmreškano, ali odvažno, 
ali junačko lice. Onaj kukasti nos, poviš krupna, bijela 
brka, pa visoko uzbrdito čelo ponad živa crna oka, i 
krupne očne kosti i jaka brada pravo ti kažu, da je 
Likota odrastao na domaku bosanskoj medji, pa vikao 
nositi glavu u torbi, a ne prezati od vuka ni hajduka. 

Na jednom će podžupan : „More, jesu li iz davna 
ona garišta na izmaku sela i humci oni malo podalje ?“ 

■—A jer ti to pitaš ? — pogleda ga stari i omjeri 
pitaoca od pete do glave dugim, oštrim pogledom. 

— E pa tako pitam, jer me ovud nikad bilo nije. 

— A što bi pitao, kad imaš zdrave oči ? 

— Pa ne smije li se znati, jesu li odavna u vas 
paljevine ? 

— Ama i jesu i nijesu. Naše je starije koljeno viklo 
paliti se s Turčinom, pa kad plane u njem vrag, bi i 
brat brata dohvatio. A kad kašnje i mladji pas prihvatio 
stari taj adet, kad na našoj strani s bratske ruke za¬ 
gustilo zlo, odredio je obrstar, da se krivcu sudi prije¬ 
kim sudom, pa se naš zloćko strahom urazumio. A 
sad, otkad došle nove pravice, eno si vidio — opet 
nečastivom porasli rogovi. 

— Kakve su to nove pravice, veliš ? 

— Pa šta ti ja znam, kakve su ; kažu, da su došle 
tamo iz paurije, pa da će i ostati ovako, po nas naopako, 
moj br’te. 

— Zašto naopako, bolan ? 

— A ma gle, kakav si ti to gospodin ? Pitaš za 
garišta, pitaš za humke one izvan sela, — oštrije 
će stari, izdižući crven-kapu gore k tjemenu — kanda 
ni čemu ne znaš pravoga glasa. Čujde ! Dok je bio 
u Gospiću pusti obrstar, dok je u nas vladalo carstvo 
i zapovijedalo carsko zlato, naopaki svijet bojao se 
sablje i njezine vlasti. Pa još kad nikla kraj nekoliko 
sela ona neogradjena grobljica gorskomu svatu i 
njegovu zanatu, onakovi humci, — nastao bio mir i 
red, jest vjere mi. A otkad došla nova prava, niko 
nikomu ni tamo se dalje, a već se opet uzobijestio 
kršteni nekrštenjak, pa žari i pali, krade i odgoni 
svakom prilikom. Ne ima ti, gospodine, na tromedji 
našoj ništa od te paurije, goni je s milim Bogom do 
vraga . . . mutnim gledom a boljahnim glasom pri- 
tvrdjuje stari Likota. 

Vidje podžupan, da tu nije puta, razbijati na¬ 
prečac maglu u glavi krajiškoga starovjerca, nek¬ 
moli rnu razlagatf, kolika je zla i nereda na tromedji 
od zemana bilo ; što li nose nove pravice i što je ta 


stara paurija, već okrene boljom domisli ovako : 
,,A nu, pa dobri su vam i ovi današnji glavari kod 
općine, ako i ne pašu sablje, je 1’ de ? 

— Jesu, baka, — oglasi se starkelja — jer su do 
neki dan služili pod mušketom ; ali, moj junače, 
gdje je bila kumpanija i carski kapetan, tu se danas 
glasi općina, a mjesto kapetana zapovijeda bivši njegov 
kapura’ ili veljbaba, — zabrza stari pa će u dušak : 
a dok lepunu ovi stari na onaj svijet, obladati će opet 
njihovi mladji, ovi pisarčići, što po nekadanjoj kape¬ 
tanovoj kancelariji buhe beru i marvene pašuše pišu. 
Sve na gore, sve na gore, zadajem ti vjeru, — završi 
starac i dovikne podžupanu : srećno ! — pa okrene 
desnim putem k staroj svojoj kući stari graničar. 

Uto se kola poprimaknu vrhu, a iza okuči pro- 
milje narijetko i razdaleko prve kućice sela. Ustave 
se kola te podžupan sjedne, a u taj mah na mali puš- 
komet pred njima jasno pukne puška. Kad onamo 
pogledati , čobančić od desetak dvanaest godina, u 
mrku haljincu, a s debelim oko pasa potpašajem, gadja 
u likšan, to jest u onu novu ploču, na kojoj je ispod 
kažiprsta ime sela upisano. Dok spazio putnike, naglim 
skokom zagrabio pastir u ljeskar, pustivši na plan- 
dištu ovce. Ispred kuća dosta iskrivljenih ili šupljih 
krovova, neogradjene za perad mlake, i djubrenici; 
žene drežde na pragu, a djeca čuče pa se zamrljana, 
zabrljana igraju. Odjure kola dalje, a uzme se hva¬ 
tati mrak, premda je puta još dobrahno bilo prevaliti. 
Te tako naš podžupan kao i jučer prekasno prispije 
u sjedište kotara, da niko za njegov dolazak znao 
nije. A sutradan rano podje u ured kotarske oblasti, 
gdje je s mladim upraviteljem imao duga i ozbiljna 
posla, prije i poslije podneva do mrkle noći. 


Kad se je s duga putovanja vratio kući, nadje 
podžupan dašto mnogo pisama na stolu, a medju 
njima i jedno povelika oblika, čisto, čitko ispisana 
omota i s četiri dometka ,,i t. d.“ Bilo je to pismo česti¬ 
toga općinskoga načelnika Maniše. Opsežno razlaže u 
njem velemožnom gospodinu, što je za one zlosrećne 
napise na novčanim kesicama saznao od blagajnika 
Staniše, pa ga tvrdo uvjerava, da će se činovništvo 
njegovoj ruci povjerene obćine odsele zapasati pra¬ 
vom ustavnom svijesti, te svakad službovati na za¬ 
dovoljstvo visokih poglavara, služeći se po zakonitoj 
dužnosti novim, pravim uredovnim jezikom. 

Samo je pismo, ponegdje i starijim pravopisom 
pisano, završio starac Maniša ipak ovako : ,,Im 
Uebrigen habe ich die Ehre, in tiefster Hochverehrung 
ersterbend, hiemit zu verharren Euer Hoćh- Wohl- 
und Edelgeboren gehorsamster und getreuster Diener 

Maniša N. 

pens. Forstwart, Gemeindevorsteher“. 

oprhnuo sniježak za dobar opanak, ali 
se jarcima još razabire vriština, ova 
lička žalost crna, kovrčasta. Ljeskovo 
se granje ponegdje okitilo praškom 
mlada snijega. Tih je, vedar, dosta 
studen dan — ta uoči Bogojavljenja. 

Sio ja na lovačku tronožicu iza šiblja ojačega 
trna, da me, ako zekan otkle bane, ne opazi namah. 
Daleko zamaknuli psi, valjda starijim tragom, a troje 
ih je živom žurbom odmaglilo dolje k podaljemu 
rukavu Like. Nego i kraj mene, dražicom uzbrdo — 
nizbrdo k vodi te kako ustragao plahi noćobdija . . . 
Sjedi pa sjedi : nit se čuje lovca koga odsječeni halal, 
niti šteket brzonoge vižladi. Ho-hoo ! — oglasim se 
jednom, drugi, treći put : ni otkle odziva. — A su- 
našce milo škilji iza rasporena oblaka tamo prema 
starcu Velebitu, pa s njegova sijerka hoće bisernom 
bjelinom da proplane pusta vriština. Zagledam se 
prema timor-gori, a pameću mi zažubori, kao tihi 
romon razdragane ličke duše, čustvena klanjalica 
staroga zemljaka : 

Divno li si, moje sinje more ! 

Divno jesi : 

I kad šumiš i kada počivaš. 

Velja li si, golema planino ! 

A biju te iz neba gromovi, 

Grom odbijaš, a prkosiš moru; 

Samo ti se čelo natmurilo, 









Velebite, visoka planino : 

Stoga su te vile zavoljele, 

Te ubave vile planinkinje, 

Jer si velja, jer si ponosita .... 

Još u misli, da ponovim posljednje riječi ,,jer si 
velja, jer si ponosita", a oko mi zapne, pa zastane 
o gola golcata rebra strmih onih stijena preko vode 
Jadove. Štrlji stijenje, plahom kišom izderano pa 
ispresječeno, a onud su pred dvjesta godina u debelu 
gorskom sklopu sred česte bukovine prohodile, zasje¬ 
dale turske potjernice ! Gle onamo ponadesno opet : 
onuda je pred domala stotinu godina slavljeni vojsko- 
vodja slavnoga cara velike Francuske, maršal Mar- 
mont, i vješto i mudro izmicao, da mu hrabre čete ne 
suzbije, ne pobije lička nepromaša. S lijeva gore, po¬ 
najviše moje ujčevine, na Ljubovu šumovitu brdu, 
prekrivenu bujnom, sočnom travom, stotine se ovce 
u jednoga kuće-gospodara janjilo i po deset muzara 
telilo malne svake godine, a brdski konjici u mješini 
prtili žeženu kapljicu pustoga dalmatinca svako to¬ 
liko. Naokolo Krbavom i Likom bijeljeli se gospodski 
dvorovi i kočili tvrdi gradovi, i junačka se popi¬ 
jevka orila brdom i dolom iz junačke grudi. A danas 
sve gluho i pusto ; sve — svecato ili goli kamen ili 
mrtva vriština, sve ti se nekud kanda sticalo, da 
suzbije svaku stopu oraču i kopaču, novijemu po- 
tekliću mučenice ličke majke. Danas, danas bi se 
zapravo Jadovom imala zvati sva ,,Lika ravna i 
Krbava slavna"; jer i jest živa jedna, jadna Ja- 
dova, kojoj malo ko, osim dragoga Boga, pravo vje¬ 
ruje, kako joj je teško, tjeskobno i tijesno, tavoreći 
crne dane na onoj suhoj, iscijedjenoj grudi zavi¬ 
čajnoj. — 


Trgnem se iz ovih tužnih misli i čisto me neka 
jeza podiđje, a u taj mah kao da iz zemlje nikoše 
dvije ljudske podobice, pa će odozdo iza ljeskara dra¬ 
žicom pravce k momu trnu gore. Djevojčica, smedje 
kose mala kuštra, lijeno klima, valjucka se regbi — 
za stopama ojačega momčića, a veseo ih stoji raz¬ 
govor i hihot. 

- Šta vi tu, djeco, radite, je li? — počnem ja. 

— A ništa, — reče maleš — dolje uz vodu ovčice 
mi nešto čupkaju kopnicom, a Milka došla, da joj 
ne ima kod kuće matere pa ne zna, šta bi sama. 

— Gle, je li to ta momica iza tebe? — ja ću, a 
ona popostane, pa se bistrim, slatkim pogledom ve¬ 
selo osmjehne. 

— Da gdje ti je mati, Milka, amo-de pa mi, kaži? 
— opet ću ja, a dijete rado doskakuta k meni i malo 
pozastane, povrćući podug kožunčić s dlakom k prsima. 

— Je 1 ’ moja mati? — prihvati mala, a modri- 
kasto, mrvučak vlažno oko joj zasja kao vedro sunašce. 

— E, tvoja, da čija. 

— Otišla u grad, u Gospić, znaš, na sajam, pa 
će mi, reče, kupiti i donijeti pašanicu, — veli mala, 
a s mršava joj se lišća vedra povoljica smješka. 

— Bre i treba, gle kako si raspojasa! 

— E, ne imam ja druge robice ; ovu kikljicu jed¬ 
nom mi majka donijela, negdje lani ili onomlani, a ovaj 
kožunčić, znaš, ovo je, kaže mati, pokojna baka no¬ 
sila, dok je mala bila, znaš, pa onda mati moja, pa 
sad ga nosim ja. Evo se je sav odr’o, gle, — uzme 
mala pokazivati. 

Zagledam se u to miloliko, miloguko dijete : 
glava gola čupava, na tijelu stara, mrljava suknjica, 
na nogama čarapice u dosta još dobrim opančićima, 

i to ti je sve. A ja sjedim u zimskom kaputu, šubara 
na glavi, debele zimske rukavice na rukama, a tople, 
dugačke, bijele navlake na nogama. 

— Nije ti zima, milka? — nastavim. 

— Ta i nije, da vidiš, — reći će ona, a po- 
modrile joj od studeni ručice, pa se treskole. 

— Da šta dršćeš? 

— A tako, znaš, studen je na dvoru. 

— Pa bježi kući. 

— Bome ne ću, šta ću tamo sama; otac u svijetu, 
brat i on negdje za poslom. Stara strina za se u svojoj 
pregradi, a moja mati ne će prije noći doći. Pa šta 
bih tamo sama? 

Onda popomuči, zagleda se uzdatljivo u me, 
čučne kraj mene do trna, pa će opet : 

— Ja sam mislila, da si ti pop. 

’ — Bog s tobom, dijete : ta na meni ne ima ništa 

popovsko. 

— E znaš, u prvi sam tren pomislila : ima du¬ 
gačke gornje haljine, to će biti pop. — A ko si 
ti? — opet će ona. 

- Ja sam župan. 

— Aha, to si ti tamo od Šerića. — 

' Slatko se nasmijem, jer sam znao, da imade 
Župana u zaselku Šerića kraj sela Barleta. 

— A da zašto ne nosiš opanke? 

— Nemam ih. 

— Pa kupi ! 

— E kupio sam ove dugačke navlake za čizme. 

- Bolji je naš opanak, da ; gle, ja imam nove 
opančiće, — poizdigne suknjicu, da vidim ove 
mi je mati proljetos kupila. — A gdje su ti rtovi? 

— Negdje se izgubili za zečjim tragom. 


— A a, ne će ti ga uloviti ; jer su, znaš, — amo 
iza naših kuća Vrepčani ojutros već dva zeca ubili. A 
treći im je utekao, gle, onom dolinicom kraj vode. 

— Pa kako bi oni smjeli loviti, kad ne pla¬ 
ćaju ništa ? 

— Bogme love i prava imaju ; a šta bi plaćali? 
Dosta im je — kažu ljudi — plaćanja carstvu i popu 
i općini. Nego plate njima trgovci u Gospiću, kad ih 
koji zeca ubije. A i ti ćeš ga prodati, je 1 ’, ako uloviš 
zeca ? 

— Ne ću, sam ću ga pojesti. 

— Gle, a što bi ti pečena zečevina? Da je laja, 
hajde de. Bolje ti je prodati ga pa kupiti naše hrane, 
ako ’š i bijela kruva, pa duvana, znaš. 

— Uloviti ga valja najprije. 

— Pa da, ako ga doždenu psi i ti ga ubiješ, e. 
— A gdje je tvoja kuća? 

— U Gospiću. 

— Je li drvena ili slamena? 

— Ni drvena, ni slamena, već kamena. 

— Idi, ne budali, kakva kamena? — A imaš li 
ti šparert (štednjak)? 

— Imam. 

— Imaš li sobu, gdje ženskad radi i čeljad spava? 

— Imam sedam. 

— Odlazi, što to govoriš, Bog te vidio, — na¬ 
smije se Milka, a usne joj od studeni njade. 

— Ma, dijete, prozepsti ćeš, — opet ću ja, a ne 
mogu oka da skinem s glagoljive male veselice. Taj 
šuplji, izdrti kožunčić ništa ne vrijedi, a košuljica 
i suknjica slabo zimi na snijegu brane od studeni. 

— E ništa to, gle; ali imam ja drugu, još jednu 
košulju kod kuće, pa kad mati onu opere, onda ću 


ovu svući, — pohvali se mala i pozaklima s dražesne 
povoljice glavom, tumačeći : 

— Kaže majka, da će mi još dvije otkati, tamo 
znaš, kad bude tkala, pa ću onda imati još dvije, e ... 

— A dotle ćeš biti i jača, pa kad odrasteš, 
onda ćeš se udati, je li Milka? 

— Pa i hoću gle, ako me isprosi momak, znaš. 
Sad se je iz našega sela Jelica zaručila za Obrada, 
baš tamo od Šerića kuća, pa ću i ja tako, kad budem 
velika, najprije zaruke i onda ću se vjenčati, znaš, — 
outi me bezazleno dijete. 

— A koliko ti je sad godina? 

— U sedmu sam ušla, kaže mati. 

— Oho, to ćeš ti naskoro u školu? 

— Hoću, ako me mati dade ; i ovaj je Petar bio 
u školi, — dopomene, upirući prstom u momčića, 
što je postrance slušao naš razgovor. 

— Bio dakle, je si 1 ’? 

— Jesam, gospodine. 

— Koliko? 

— Molim, četiri godine. 

— Svršio posve. 

— Molim, jesam, — ozva se Petar i uze pri- 
tezati kožunčić. 

— Prikopči to, dijete, — reći ću, videći da je i 
njemu zima. On pritegne jednu stranu kožunčića, ali 
nema kopče, pa mu košuljica crna, mrljava upolak 
zja. Kao da se zastidje, nešto mu se bljedjušno lice 
pozažari. 

— Ima on i maju, — uplete se mala. 

— Imam, ali nije pokrpana, — odvraća nekud 
tužno mali, a rukom se tare po dugoj kosi. 

— Pa što ti mati ne pokrpi? — ja ću. 


— Da, gdje je moja mati, — on će — u trećem 
selu tamo. 

— Kako to? 

— Molim, udala se za drugoga čo’eka. 

— Ti si dakle bez oca ? 

— Jesam, molim, već osma godina. 

— E, njegov je otac umr'o tamo u Gospiću, kod 
suda, — opet uleti curica i priteče bliže Petru, a 
zubići joj se zabijeliše i čupavu košiću nadiže po¬ 
vjetarac. 

— Da nije, jadan, u zatvoru ? . . . 

— Jest bo’me, — žalostivim će glasom Petar, 
a usne mu zadrhtaše. 

— Pa rad šta ? 

— Znate, ono kad su ona dva obješena, njega do¬ 
palo 18 godina, pa ga prekinula bolest i žalost, — 
Petar će, i mrke mu se oči ukočiše, a lice kao da je 
zahvatio grč. 

Sjetim se teškoga zločinstva, grabežnoga umor¬ 
stva, te okrenem snuždena momčića kao tješiti : 
— Pa, sinko, Bog mu se je smilovao. 

— E moj, gospodine, — proštenja dječak — 
gled’te, kako se moram potucati' kao tudje čobanče 
i go i gladan i jadan. — Grunuše mu suze. 

— Moli se Bogu, dijete moje, i budi pošten, dobar, 
pa ćeš po vremenu biti pravi čovjek. 

— I molim se, ali eto ne pomaže dobri Bog. Tur- 
kaju me, tuku me ; na sloti i snijegu moram se po 
vazdan verati po ovom grmlju i griču, a kad kući 
dodjem, što me čeka : kora eljdova kruha i koji bćbac, 
žalosna mi majka ! — Usnice mu na plač zatreperiše. 

_Pa što te mati drugamo ne smjesti, sirotanče 

moje? — ja ću, a kao da mi se mrena na oči navlači. 


— Šta ja znam, molim? Niko za me nit pita nit 
mari. . . očajno će Petar, otirući suze, pa pristupi 
k meni. 

Okrenem ga gladiti po licu i on se nešto porazbere, 
pa uzme kazivati : 

— Samo kao kroz maglu se sjećam, kako me je, 
djetešce nejačko, majka odvezla u Gospić i unijela 
u veliku kuću, da još vidim živa oca. On ležao na- 
uznačice, nekud siv u licu, a velike mu se oči isko- 
lačile. Prinijela me majka, a otac me stao dragati, 
milovati drhtavom, znojnom rukom po glavi, i debele 
mu suze škronuše niz lice. Ništa nije kazao, ni riječi. 
Mati me zatim iznijela u dvorište, pa se k njemu 
vratila. Pod noć smo se kući odvezli. Dalje se toga 
ne sjećam ; već kad sam nekoliko godina poslije 
pošao u školu, mati bi češće znala spomenuti, kako 
ju je otac na smrti zaklinjao : neka me u školu dade, 
da se naučim Božjemu strahu i poštenu životu, pa da 
budem dobar, bolji čovjek. I ja sam se dobro učio, 
dobro vladao ; ali mati našla priliku, pa se udala u 
drugu, siromašnu kuću, a mene uboga turnuli u službu 
amo u ovo selo. 

Petar se na stranu okrene i uzme gorko plakati, 
a mala se brže k njemu vine i stane ga ručicama po 
prsima milovati i rukavom suze mu otirati. Došlo mi 
i samu, da zaplačem s njima. 

— Vidiš, Petre, kad moj ćakan kući dodje, on će 
tebe bolje paziti, k sebi će te uzeti, vidjet ćeš ti, ne boj 
se ništa . . . 

— A gdje je tvoj ćakan? — priupitam malu, 
samo da zabašurim svoju tjeskobu. 

— E daleko, daleko, preko devet mora i visokih 
gora, visokih kolik ovaj naš Velebit, jest da, kopa 


zlato, znaš, pa će kući donijeti dosta blaga, — sve 
u slast cijuče mala. — Sad smo siromaški, al’ onda, 
onda ćemo svega imati, znaš. 

Nešto mi glavom mune. 

— A kako se zove ta zemlja ? 

— Ne znam ja, nekud čudno, ne znam ; je 1 ’ Petre, 
ti ćeš znati. 

— Nu Petre, znaš li, kamo joj je otac otišao ? 

— U Ameriku, gospodine, molim, na zaslužbu. — 
Mala zinula i sluhti. 

— A kad ? 

— Pred dvije godine. 

— Pa je li što kući slao, pisao? 

— Jest, dobila je mama lani pismo, — voljko ka¬ 
zuje Milka. — Petar ga je čitao materi. 

— A kad će kući doći ? 

— Je 1 ’ moj ćakan? Ne znam ja, — kaže Milka — 
ali kad dodje, lijepo će nam biti, i tebi, Petre ; ne boj 
se ti, moj nebore, ništa ... Od same joj se đrago- 
volje zarudila lišća, pa će skokom na brdašce, da vidi, 
gdje su ovce. 

— Znaš li ti, Petre, kad će joj otac kući ? 

— Znam. 

— Reci dakle. 

Momčić se k meni gotovo prilijepi, pa će tihano : 
— Pisao je njegov kum, što je s njime otišao bio u 
Ameriku, da joj je oca ubila vrućica. 

— Kako ubila? 

— Ta umr’o je, molim, još lani ; ali Milki ne 
smijemo reći, — sve to tiše šaputa Petar, a suza 
mu se suha ustavila na trepavici. 

Mutnim okom pogledam na brdašce i naglo od¬ 
skočim s tronožice, oa ću nešto glasnije: ,,Idem ja 

tražiti lovce i pse, zbogom, djeco ! - A sve mi srce 
trne na pogledu sirotica ličkih bez oca i sreće i nade .. - 

_ Zbogom, zbogom! — ozva se Milka, mašući 

ručicom jednom, a drugom hvata pramen čupave ko¬ 
šiće. Petar prileti i segne, da će mi poljubiti ruku, pa 
prione moliti me prigušenim glasom : Nemojte, gospo¬ 
dine dobri, Bog Vam dao — nemojte nikomu kazi¬ 
vati o mojem, a ni o Milkinom ocu. Joj, joj ; kuku 

nama ! — . 

I zamine sumoran niz dražicu k svojim ovčicama, 

a Milka iz svega glasa, dašto djetinjega, s brdašca j. 

pojko zapjeva : ,,Oj Jelena, oj goro zelena" ... 

• MAKSIMOVA DRAGA. 

ijugav je uzbrdit put s Jablan-vode 
poviše Gračaca preko Vučipolja, desno 
i lijevo sitnom šmrekovinom obrasla. 
Sporo se odmiče žestokom onom nađ- 
sebicom i u po ljeta, a kako istom 
zimi naši kirijaši, dok prevale Smre- 
kovaču, i onda se hvate Cerovaca putem k Dalmaciji! 

Rad je Rade moj, da voski mu hatovi, lijan i 
mrkša, oštrijim kasom pokasaju; ali se eto ne da 
pa ne da. A i konji tanje dlake baš ne vole njegova 
biča, pa poskakuju, a i bolje bi te koliko, da nije srela 
strana, naopako duga. — Rade zazire od moga zazora, 
a meni opet žao, da se roni blago, kome su još od vr- 
šaja kroz kožu rebra nabrekla ... Bi se rebra za- 
oblila, da je konjima dužega počivka i da je pusta 
zob ljetos bolje rodila. 

— Ne nagli, Rade, ne muči blaga, čo’eče, — 
đospjet ćemo. 

— Ama mrsko mi je, gospodine ! 

— Što bi tebi mrsko bilo, kad nije meni ? — 
A on se lijevom rukom iza uha počeška, pa kapicu 
ličku poizdiže onako na poštu. 

— Pripalide malko, — opet ću ja. 

— Ne bi valjalo, kad se gospoda voze, — po¬ 
pravlja tobože on — okrene se lijepo prema meni, pa 
opet poizdigne i više k desnom uhu ponaheri kapu. 

— Ali ja ’oću da zapušiš... 



B. Bpdisavljevič : S ličke grude. 

Rade se obazre. Iz vesela lica sretnu me kao 
žužak crne mu oči, a zabijelješe se ispod garave br- 
čine zubi. Pa se maši u torbak, izvadi lulu i duvan- 
kesu, te napuni lulu, tegne po kremen i žeg, pa za- 
pucka, oturivši torbak za ledja. Malo zatim otvori 
luli poklopac, pritvrdi gorući žeg noktom desnog palca 
i stane odbijati dim za dimom, majčin sine, u slast 
ama sve u četvero. 

Konji se uspinju, a ja motrim, kako su se drage 
uleknule u gorskom sklopu, a vršine izbočile stranom 
bogme pustom, neveselom. 

Kadšto mahne Rade bičem desnome lijanu kraj 
trbuha po zraku, kašto pogladi mrkova po hrbatu, 
pa priturne poda se omaklo sijeno, da se bolje po- 
namjesti. 

— Kako zovete onaj vrh gore ? 

— Marića glavica, gospodine. 

— Po čemu ? 

— Jer su pod njom bile Marića kuće. 

— Pa kamo ih je nestalo ? 

— E znate, zametnuo bio jaku četu Todor, pa za¬ 
lazili često ondje ortaci mu, a straže ih ne mogle po¬ 
hvatati; jer čim se koja pomoli, a oni zapni u goru 
više kuće, pa pre’o glavice. — I onda dogje „odozgo", 
da se kuće imaju dolje u selo premaći, pa tako i bi. 

— A šta je bilo s Todorom ? 

_ Uhvatio ga s opkolom pokojni zastavnik Z . . . 

i onda se četa razbjegne, a Todora sprate na dvanaest 
godina nekuda u Taliju na robiju, da kudjelju prede. 
Bio Todor gromorna ljudina, silna brka, poput vito¬ 
roga ovna. Pa mu se ražali, u što je dopao, te ne 
šćedne kudjelje presti pod nikoju ruku. I onda 
kazuju ljudi — odbije se pod silu od hrane, pa što 


od žalosti, a što od nejela skapa negdje druge, treće 
li godine. E, bio kršan junak, brajne ! 

I on bi sada zacijelo, po. starom običaju svih nas, 
razvezao nadugo razgovor o viteškom hajdukovanju 
Todora Marića, da ne svrgoh razgovora na drugo. 

— Kako zovu onu dragu dolje ? — uprem pr¬ 
stom na duboku doljaču. 

— Maksimova draga. 

— A jer tako ? 

— Nijeste čuli, gospodine ? 

— Okle bih ? 

Mrska je bogme i krvava zgoda draži ime na¬ 
djenula; jest bogme. 

Uto se časom ustave konji, a on poistrese na dlan 
ono luga, što se naslagalo bilo pod vrh luli, i baci 
pre’o lotre. Zatim istegne iz ćemera iglu i pročisti 
do dna lulu; u njoj nešto na dnu duhana — dovrgne 
iz duvankese još, pa zapali iznovice orno. 

Konji oduše, pa će dalje, a ja zapitam iznovice: 

— Nude Rade, kako je to bilo, vjere ti ? 

— A nu, mrska i krvava zgoda, — veljoh ja. 
Nego davno je bilo; tad je još moj otac u šeregu 
služio, a teška je služba bila, da, do Boga. 

Ostavi sad službu, pa mi kazuj o krvavoj 
draži, Rade. 

— Da, gle, aha, neka nu, — porastegne, pa se 
k meni upolak okrene, bič poda se u sijeno djene, a 
uzde na stupac. I odčepi, kapu na lijevo uho namičući: 

— Bila dolje u selu dva brata rodjena, dva Ma¬ 
rića: Maksim stariji, a mladjemu Sreten bilo ime. 
Maksim oženjen i gospodar, vrijedan, pošten čovjek, 
a i Sreten — kruh, koji se jede, al siromah udov, 
bez druga vjenčanoga. 

Voljeli se njih dva, kao prava braća, slušali se 
lijepo med ju se. Pazio Sreten snašu Andjeliju kao ro- 
djenu sestru i ljubio porod njihov, sam bez njega, 
kao pravi čo’jek. A oba njih i Angjelija pazili staru 
majku kao ženicu svoju, jer je majka bila s Božje 
strane čeljade. Jos zarana obudovljela, ona ih je, samo- 
’rana othranila i pridigla i čuvala i prigledala pogo¬ 
tovo, otkad joj je stariju djecu pokosila nemila smrt. 

U onoj doli posiju braća kukuruz. Ljepota ga bilo 
pogledati, kako je krošnjato u vis trgnuto, a klipovi 
jaki, zrno zbojito. Ali neki vratar ne dao mira, van se 
ili preko dana ili obnoć priklati, potrgaj po dvije ti i 
torbe i odnesi u bezdanu jamu. Negdje izaći će obnoć 
Maksim, negdje mladji brat, ali krivcu.nikako u trag 
ući. A zvijer nije zalazila: poznao bi se medvjedji trag. 

Večeri neke podvečer poći će Maksim u mlin na 
vodu. Tamo će da samelje nešto kukuruza, a Sretena 
šalje gore u stan podvrh Tremzini, da obadje blago. 

— Da ne ostavljaš, Makse, same kuće, i sjutra je 
za meljivo dana, — pripomenut će Sreten. 

— A jer bi, odvrati brat; ta evo moje planinke 
s djecom, pa stare majke, ništa im biti ne će. 

_ Mrak je vrag, — otpovrne Sreten — a ženska 

i dijete — prtena pomoć, vražje li se klupko zakovrne. 

— Ne budali bolan, — što će im biti ? Pa ne idem 
preko svijeta, van k mlinu na Otući, malo dalje negoli 

nam u Gračac do crkve. 

.— A ma nu, ja bih kao bio voliji, da me po- 

slušaš i ako sam mladji. 

_ Mladji — ludji, — našali se Maksim. 

I And ja će tarkajući vatru svome vojnu dobaciti, 
kako je brašna jošte u kući, pa se ne bi trebao baš 
noćas mučiti, niti kuće same ostavljati. Ali on za taj 

govor malo haje, već izaždeno kljuse osamari, pa to¬ 
vari na nj dvije vreće kukuruza, djene malu za pojas, 
pa će družini poželjeti ,,zbogom" i dodati: ,,Evo 
mene, ne bude li u mlinu jače navale, do dana — i 
prije, ako Bog da. 

Ustavi se Sreten još poduže i sve mu se ne da 
u mrak. Nije, što bi ga bilo strah: ta on je služio 
u carskoj vojsci i ne jednu vatru još za mlada pre- 
vrgao s Talijanom. Umije on pušku i ponijeti i pri- 
nijeti ljudski; ali mu se je onako nešto uznedalo ostav¬ 
ljati Andjeliju s petero djece, do uha jedno drugome, 
i mater staru mrke noći u osamnu griču. A i noć 
odmakla, zgusnuo se mrak, pa ko veli — nije puta 
prtiti sad gore u stan. I odurni poći. Te tako snaha 
uzme preslicu, a on nešto zubaca koričancem djelj- 
kati za grablje, pa se pozabave, — valjda noći do po¬ 
noći, što o čem preklapajući. Stara mati i dječica 
već davno pozaspala. 

— Ajdemo-de i mi na počinak, — reći će 
Andja — kasno je. 

— Popričekaj čas ava, idem ja obići bar ku¬ 
kuruze, da ne bude od gada kvara i od brata kara 
— složi on. 

I skine s klina pušku, ogrne haljinu, pa zapne 
gore više kuće eno u onu udolinu, dragu, a ona za- 
mandali vrata. 

Vješto se sve onako mrakom provere Sreten kraj 
puta, pa zakala tiho, tihano odozgo, nasluškujući 
pomnjivo, da se ko nije opet prikrao. Ne vidi se i onako 
ništa; ali se i ne čuje niko. A on se uzme dalje šu¬ 
ljati lagacko, polagacko, pa sve dalje, izmičući i klipu 
i listu, da ga ne oda: opet ništa. Primakne još tako 
nekoliko pa najednom stane i utegne sapuna naoštri 

uho . . . Pričini mu se, da strugne nešto listom prama 
cesti. Ni živ se ne čini, ukipio se, sluhti: opet nešto la- 
gahno zašušti do ceste. A on se ščući i k zemlji povije, 
pa gadaru pruži onim pravcem otklen šušanj dolazio. 

U zraku ni daška, svud tiha, tihana, mrka mrkla 
noć. Najednom se čuše koraci kanda k njemu blize 

_ i trže se kukuruzno staklo jedno, drugo i više. 

Moj Sreten ni pet ni šest, već se ispravi i da će zagrm- 
ljeti: ko je ? — a u taj mah kresnu kremenjača kao 
grom. U tren oka odapne i on u onaj sijev, a nešto 
lupi o zemlju. 

Sad mu istom sinu glavom, da se je možda i pre¬ 
naglio, pa zapne nizbrdicom i pobrza brže bolje kući. 
Garov zalaje, a on pred vrata. Odmandali Angja i 

vidi ga nekud usplahirena. 

— Sta ti je, Sretene sretni ? — upitat će sama 

poplašena. 

A on se uzmučio, pa će nekud smeteno pro¬ 
mrsiti: — Ne pitaj ! 

— Da se nijesi s kime sukobio ? 

— Ta nijesam, — pozategne — ne znam, mrak 

je vrag. 

I dalje se od njega ne ču riječ jedna, do li što je 
snahu uz veliku molbu u neke otpravio, da ide na 
počinak. 

Ali se dobroj dusi ne da san na oči; boji se ka¬ 
kova zla. A on uz vatru kutri na tronožici, drven, 
kamen. I tako preniješe mučnu nesanicu: ona u 
brizi i strahu, on u teškoj sumorici. 

Kad će drugi pijevci zapjevati, trgne se Sreten 
sa stoca i zapne van. Ne pobilo bogme dugo, eto ti 
ga. kući bugareći u sav glas: Ajme meni danas 

i dovijeka. 

Skoči jadna žena kao u vrućici k njemu, a on se 
busa i jeca i huče, a trešljavina ga lomi u svem tijelu. 

— Kazuj, hratim te Bogom velikijem, — uhvati 
ga Andja za ruke, a on se ukočio pa u nju, Bože 
prosti, poput mrtvaca oči iskolačio i — samo se trese. 
Tako tren dva, trgne opet pušku i poteče iz kuće. 

E, sjeti se jadu, golemome jadu, žena jadna, te 
Onako bosa bez daha trnapi u polumrak jutarnji 
ravno u onu dragu, pa u kukuruze. 

Poteci amo, poteci tamo, — zastane najednom 
kao gromom ošinuta pravcem prama cesti i kao bez 
umi pane po — hladnu Maksimu. 

— E, ne pitaj dalje, gospodine, — zakrenu Rade, 
tarući brčinu^ rukavom. Magla mu i samu na oči 
nalegla, a u kotlacu kao da ga nešto guši. Ne mogaše 
kazivati dalje . . . Samo još protište, i to kroza zube: 

—Sjutradan došla regementska komesija — i kraj. 

Pa turi lulu u torbak i živo opali konje. ,,Kako 
kraj ?“ zapitam ugrijan pripoviješču mrkog Likote 
djetinjega srca. 

— A tako. Pokopaju pustog Maksima i staricu 
majku. 

— Kako majku, bolan ? — presiječem mu riječ. 

— Bože moj, ta mati, stara mati došla nada nj 
— nad svoje dijete nijemo, ukočeno, pa joj puklo srce. 

— Uh! — ote se i meni nehotice. 

— A Sreten ? 

— Nestalo ga zauvijek, gospodine; ili ga je bez¬ 
dan pozobala; ili je sam sebi inako sudio; ili je možda 
u Bosni zamrkao: ko će znati. 

— A djeca ? — trže mi se. 

— E, sirotinja tavrila se i tavrila oko jadne majke, 
a ova kukala i kukala sedam godindana — pa i pre- 

kukala. Da što bi? — Ta izvila bijedan vijek, bogme 
dosta sirotinjski bez oca hranitelja tolikoj djeci; ali 
je ovu podigla čestitu i dobru, pa joj i Bog pomogao. 

— Ama otkle je naopako dospio Maksim u 
kukuruze ? — bolnim cu i sam glasom. 

— Lako. Bila u mlinu jaka navala, pa se bijedan, 
da ne kunja čekajući na red, zaputio gore u dragu, 
da obadje kukuruze, ne sluteći, e mu Sreten nije 
pod Tremzinu k stanu otišao. A mrak vrag, gos¬ 
podine, pa tako! — prošaputa u po glasa pričalac, 
okrene se i opet bijesne ošine konje, što je bolje 
mogao. Poteku ovi pre’o vrha i žurno se otisnu pod 
nogu Cerovcima. A moj Rade potočio glavu, pa će 
klimajući čas lijevo, čas desno ama iz dna grudi 
još pridovrći: ,,A nu, gospodine, sudjeno bilo valjda, 
pa tako . . 



JAKOTA ŽENA. 

tarac je to pravi i dobom i časnom 
sjedinom, Dane stari, nekad lugar 
carski, što su ga u puku ,,vojvodom” 
zvali. Zovu ga starim, otkad se pamte 
sad već oci i matere, a mlad jari ja i ne 
pomišlja, da je ikad ona sijeda brada 
drugačija bila. Ali je Dane još držeć čovjek, a bistra 
glava. I mnogo toga zna pripovijedati, da bi ga gladan 
slušao od zore do mraka. 

Bio Dane kod općine po svom poslu, pa se s po- 
brom Dujom navratio kraj ceste u svačiju kuću doček- 
ljivoga Stojana, gdje se nikad ne pokvari žežena kap¬ 
ljica mrkoga dalmatinca. 

I Dujo je nekad bio u sve mjere a na svoju ruku 
dočekljiv, bio dugo tamničarom kod štopa. K njemu 
se navraćalo i mnogo časnika za nekrupne grijeha, a 
svi su ga zvali „štrikanom”. Dobrahno pošinut, bio 
je Dujo nekad, Bože prosti, — za podruga čovjeka, a 
sad već i on, dašto — opješao i pobijelio ,,kao ovca”. 
Ne bi ga danas ni za tri žuta dukata, ne bi ni za 
tri tovara blaga zavinuo konjske ploče, a mladjih je 
godina znao i mogao kao od šale po pet po šest jednu 
za drugom koštunjavom šakom saviti pa iskriviti. 
I onda je podrugljivo vrati trgovcu uz obijestan pod¬ 
smijeh : ,,Meko, tanko, ne valja ni za cigansko 
ždrijebe, kamo li bi za moje hatove. Ta pod Laudo- 
novim se lugom, u Krbavi ravnoj, štrikan polegao !’' 

Drugoj se boci nazrijeva dance, a Dujo će : 
„Nude, Dančina, pa ćemo još jednu; ne ima sreće 
do treće." Ne brani se Dane, ali mu staračko lice 
oblaznula plamenica. 

— Ma vidje li onu grjehotu, što se danas bani po 
našoj pisarni, gdje su stari carski oficiri zapovijedali. 
Onaj goloperi bilježnik, pa onaj krakati blagajnik, dje¬ 
čurlija poput naših nekad pisarčića, — poveze Dujo. 
— Pa kako se je to sve pogospodilo ! Lakše ti je bilo 
nekad s kapetanom, lakše s generalom, nego li s ovom 
nebesitom čeljadi, što je eto na široke stoce posjedala. 

— Tako ti je to došlo, moj br’te, pa još vratru 
moraš u svaku stopu reći „gospodine", — povladjuje* 
„vojvoda" Dane. — Da „gospodine", a nije se još, 
moj junače, ni nanijelo na čovjeka, — dovezuje Dujo, 
pa će u dušak: Da li je koji obredao samo deset straža 
na kordunu, ljepše bi i bolje s ljudima, a ovako rdja 
i ne zna pravo, što je stari čovjek i kako valja s njim, 
starim patnikom. 

— Prokleti kordun, čudo li je snage pozobao 
i zdravlja pokosio ! — odgovara Dane. 

— Bome lje jest; ali je, rode, tada i bilo u ljudi 
i zdravlja i snage, — glasnije priđovrže Dujo. — 
Znam ja, kad bismo se na straži umetali: junačka 
ruko, zornih li junaka, zmajeva li srca, junačkog li 
metka ! — s voljom mu je nastaviti. 

— Ama, br’te moj, ne čudi se tomu; ja sam za 
djetinjstva gledao na ove svoje oči, gdje se žena iz 
boljega roda u red hvata, da izdigne kalun u pisarni, 
kolik i jedno muško; pa i više i gore, gledao sam, 
gdje ta ista žena omaške šinu jakim čovjekom o ze¬ 
lenu travu; majčin sine ! 

— A gdje je to bilo ? 


— U Bjelopolju, brate, pod Kamenitom goricom, 
baš u Bjelopolju. 

— Ma kaluni su, bolan, kod satnija bili od po- 
druga centa ! 

— Ta to i jest, što ti hoću da kažem. 

— Pa ’nda ? 

— Pa tako, no ! 

— Kako, Boga ti ? 

— Ho’š da čuješ ? Hajde da pripovjedim. 

Zovnu Dujo treću „čuču", a dokle se ova mr- 
vučak na stolu zgrijala, starac Dane iznovice pripalio 
lulu i zatopkao, pa će odriješiti: 

— Znaš li ti, štrikane, gdje su sve bili na otočkoj 
strani kaluni ? Na Zavalju kod majorije, pa gore na 
Vrževitu, pa na Skipini, vražjem pokleku, pa u Bjelo¬ 
polju kod satnije i onda navrh Kamenite gorice. 

Kad na Zavalju gruni, a ono zamalo poput veska 
od glavice go glavice jeka stoji sve drage i dolove do 
samoga Krbavskog polja. Pa začas udri ljudi u kle- 
pala, a obnoć panose pali i teci sve, što se je zvalo 
vojnikom, brže bolje prečacem, do satnije, a odanle 
sa časništvom na kordun. Kad tamo, prohtjelo se 
golonogu Muji dobrih opanaka, dopuzao šuljac iz 
Bihaćke dolje k majoru i donio lažan glas: Eto noćas 
Turaka na Skočaj, a planut će i Meljinovac i Medju- 
dražje. Tako ono gače, a stotine ljudi dokiptilo preko 
strmenite Skipine, često bez komada prosenice ili bote 
palente u torbi — ban badava. Bivalo je ponegdje i 
uzroka i krvav se je kadšto okršaj zametnuo, ali 
mnogo češće zasebice Turčin prevario majora, a snaga 
se ronila i krv se pila preko onih vratolomnih vrhova 
i dumača, da Bog očuva ! — Gle, kamo se ja svrgoh, 
oj jakoti? ženi hoću da ti pričam. 

— Odakle je bila? — priupita Dane. 

— Iz Široke kule, more, prava Ličkinja, otac 
joj još mladim poručnikom u Taliji na vojni poginuo, 
a i mati ranije umrla, pa je othranio djed joj, časni 
paroh Gjordjija. 

— Pa kako onda? 

— Evo kako : U kumpaniji posla bilo i ne bilo, 
kako kad ; nekoga dana baš malo. Ja prevagnuo istom 
petnaestu. Udova me mati dala u pisarnu, pa sam 
k jednu u narednikovoj kući posluživao, a za to su mi 
tamo hranu davali. — Prepišemo oglase i razne zapovi¬ 
jedi za nedjeljni dan, pa se vrgnemo s kalunom zabav¬ 
ljati. Kušaj jedan, upri drugi, ne može ga niko do ko¬ 
ljena dići : težina je, brate. Gledaju neki podčasnici, 
upletu se i oni. Prihvati frajt Pile za cijev, pridiže 
jedva poda nj podrug. Pridje kapurao Mile Hinić, 
ostavi ga snaga za tri prsta pod koljenom. To vidje 
Jovica iz Grabušića, kapurao s obdanice, pa će nešto 
malo i poviše dići ; ali mukom i nategom ne malom. 
U neke eto narednika iza svoga stola u drugoj sobi, 
pogleda, pa će kao pod šalu: ,,0dlaz’te, božjaci". 
E, u njega su pleća, moj junače, i prsa kao u Kra¬ 
ljevića Marka, a mišice kao nadojene, nabrekle, rekao 
bi — od sile i snage. Trže pa podiže kalun do pod 
sisu, obnese ga okolo naokolo sobom i onda ga lijepo, 
lagahno. spusti na pod. Mi se samo zgledasmo, a on 
zape u sobu svoju nazad i zatvori vrata : ni da bi 
jedne riječi. — Već prošlo podne, a mi se još uvijek 
kinimo i nađimljemo, ne bi li iko bar do koljena 
dopr’o. Dodje izvana i kapurao Vajo S., zgodan, 
pristao momak, pa se i on pridruži zabavi i htjede 
nadmašiti Jovicu — u zao čas po se. Podiže dobru 
šaku, a dalje ne može. Trgnu po drugi put, ali ga iz¬ 


nevjeri snaga niže koljena. Htjede da ju položi po 
treći put, svu,— a na to banu narednikovica, pogledna, 
krošnjata žena, dva je se oka ne bi nagledala. Ona će 
veselo pecnuti kapurala Vaju: ,,A što ti to, Vajkane, 
radiš, Bog te vidio ?“ 

— Vidjet će se, — odreza ovaj svijesno; ali ne 
uspje, a sav se zapurio — ni gdje si do koljena. Još 
se i četvrti put poduhvati, a ona sve gleda i popljeskuje. 
Čini ti se, hoće oči da mu iskoče, sav je ponjadio; 
ali ne može te ne može, pa ma pukao — do koljena 
dići prokletoga kaluna. 

— Pa ti zaručnik, aha lijepi moj zete ! — ćoknu 
ga ona i prasnu u smijeh. — Zatim se raskorači, 
prihvati desnom rukom za cijev i podiže kalun baš 
junački dobar pedanj više koljena. Zapanjismo se mi 
mladi, a stariji podčasnici nikom ponikoše. Ona 
povuče Vaju za rukav, otvori narednikova vrata i pozva 
ga na jelo, jer da „čeka sitniž“, pa zamače s Vajom 
na vanjska vrata, a ja iza narednika za' njima. 

Uvrh stola smrkao se Vajo, koji je, inače vrijedan 
i blagoćud čovjek — isprosio bio narednikovu sestru 
Sošu, — pa, štono kažu, nit romori nit govori. Kad 
se malko prihvatio janjetine i boljim se vincem po- 
okrijepio, istom onda nešto mu se jezik odriješio. 
Razgovor poteče o koječem, a najednom će Vujo 
domaćici: Ma ženska glavo, što ti ono reče, šta 1’ 
uradi sa mnom ? — Ništa Vajo, šta bih radila, — 
voljko će ona. — Ama ne valja, ne smiješ ti bata- 
liti zeta. — Pa kad ne imaš snage, — pod šalu će 
ona. — Imam gle, šališ se ti. — Baš i ne šalim posve, 
— glavu će vrgoljasto naheriti ona. — Prodji se, 
ženo, obijesti, — ozva se narednik, koji ni znao nije, 
što se je dogodilo. — Kako bi se prošla ? — življe 



prionu ona. — Vajo hoće đa se našim zetom diči, 
a ima snage, kolik ovaj tvoj pisarčić Dane. Pa će 
pribosti : Bojim se, znaš — negdje li se ljutne naša 
Sosa, da će mu preko koljena šiba dati. — Kako, 
kako? — ponagli Vajo. —Pa tako; nijesi, momče, 
vrstan ni kaluna do koljena dići, a ja, žena, jača od 
tebe. Pa kad sam jača ja, koja sam se priudala u 
ovo pleme ispod Javornika, a što će tek biti s našom 
Sošom? Moći će te izbiti, kadgodj joj hajdec dodje, — 
prkosito se podlakti narednikovica. U taj mah uleti 
kapurao Jovica, da kapetan Čeka u pisarni nared¬ 
nika, a ovaj iz one stope tamo požuri. Ostadoše njih 
dvoje za stolom i ja treći. Vaju oblila tamna rumen, 
popozamukao, a sve mu sapa zastaje. A onda će resko 
odrezati, odrješitom zbiljom : Čuješ, veljbabinko, i 
dvije, kakova si ti ili Soša, ne smiju mi u šake. —- 
Veliš? — Veljo’. — Šališ se, o zete ! — Ne šalim 
gle, — mrko odbrusi Vajo, a ona planu : De, sokole, 
da se pohrvemo ; žena te zove, žena bio, ako ne 
dodješ namah. — Kakov bi to bio megdan? De ti 
pamet u glavu! — pozategnu Vajo, kome je ova 
stvar posve mrska bila i kao budućem zetu i što 
je znao, da će se njegova ,,veljbabinka” doskora 
nazvati ,,lajtmanicom”. Ali ona ga čuje i ne čuje, 
nego skoči i s vrata glasno viknu : Ako si muško, 
Vajo, ne oklijevaj i ne sakrivaj zečjega srca, već 
izadji, zete, u dvorište, da se ponesemo. — Gle je ! — 
prodera se Vajo. — Gle ti sebe, rdjo, ne ubila te rdja ; 
ili ustaj za mnom ili ne zovi kuma ni svatova, jer ti 
takoviću nije puta po našu zor-djevojku, — u po 
šale u po zbilje prosu obijesna žena. Ljutit se Vajo 
trže za njom van, a ja se ščučim pa sav zbunjen 
zaškiljim kroz pukotinu. Pritegoše se u pasu, pa 


ponesi pa poreni, amo, tamo. kao da im ni 

jednomu nije do šale. Izdiže jedno drugo, nakreće, 
omahuje desno, lijevo ; ali se vješto brane i sa zemlje 
pridići ne daju ni jedno : e, vrag se kuha. Kad na¬ 
jednom, izdiže ga naglo narednikovica, a moj Vajo 
u svu duž o tratinu lup. — Ne zamjeri, zete, brate 
Vajkane, na šali, — znojna kliknu žena Jakota, i 
ne oglednu se, već zaminu brže u kuću. 

★ 

* * 

Ustao pa iskapio zadnju čašu stari Dane i da će 
platiti, ali ne da Dujo ni čuti. Onaj da će poći, a ovaj 
čudan sve do kraja čuti, pa pri teče : A šta bi od zet- 
stva, vjere ti? — Šta bi bilo? Voljelo se, uzelo se 
milo i drago, a da šta bi drugo? Valjda ljubav pita 
za pedanj snage više ili manje ! 

Pozastade, zamisli se, pa će polušaptom : 

— Nego je to, dragoviću moj, davno, posve davno 
bilo. Svi oni umetači, podizači i rvači i vidoci i svje¬ 
doci, svi su već pomrli, sve ih crna zemlja pokriva : 
samo evo ja još koji danak pozaostao iza moga društva. 

Na izvorano čelo „starca vojvode’’ pade sumo- 
rica, a novim se uzdahom poluglasno glasnu žalobita 
riječ : — Do volje Božje '. — Polazeći pruži Duji pa 
Stojanu suhu, namreškanu desnicu. 

— Ao, puste žene, — štrikan će, plaćajući račun — 
to je bila snaga ! E, Bog joj lako duši, onakove se 
više ne radjaju — usrdno će prihvatiti Stojan, raz- 
grijan pričanjem starine Dane. A tako velim iz dna 
duše i ja: Bog joj lako blagoj čistoj duši dao! Da 
ne bješe nje, jedva bi se rodile, a kamo li ikad pisale 
skromne „sličice iz negdašnje Krajine.* 1 

DVOBRAČN1CA MARA. 

ođine 1857., bio u G. . . . sajam, velik 
sajam i u sajam red. Kad oko podne 
nasta iznenada silna trka. Povrvlje 
svjetina sva na jedan kraj. A tamo se 
zapodjela ljuta zadjevica. Dva se čo¬ 
vjeka otimahu oko jedne žene. Čudna 
stvar : jedan vikaše ,,to je moja“, drugi ,,to je moja 
žena“. Za njihovu sreću, što bi, dohita straža, a da 
ne bi nje, pade valjda krv. Al’ stražari ubrzo raskrste 
pravdaše, a ženu pritvore, razaznav nakratko, da je 
kriva svadji. Nadzorni časnik predade pismenu prijavu 
satinji, ova presluša krivce i svjedoke, te podnese pro¬ 
pisani ,,species facti“ pukovniji, a tamo stvar dopadne 
sudu. Malo zatim stigne satnije zapovjedništvu nalog, 
da pod pratnjom otpremi ženu pukovniji u uze, a kad 
ova došla, povede sudac, najstariji kapetan-auditor, 
Ljubo Čučković istragu. 

Žena se nadje na prvom sasluhu. Stupivši u sobu 
svidje se neobično sucu, sa šta — ni sam se on možda ne 
dovinu. Bilo je to lijepo čeljade, pristalo do kraja. Mlada 
ko kapljica, na oko joj moglo biti i ne biti dvadeset. 
Srednje rasti, crne masti, guste, guste pletenice, a po¬ 
gleda mila — do neba. Toplotom, blagotom nekom sva 
je odisala, i kad bi joj u lice pogledao, nijesi mogao po¬ 
misliti, da je golubiji taj stvor vrstan počiniti volj kakvo 
nedobro. Stidna stajaše pred sucem; nedrago, teško 
joj bilo preda nj stupiti ; to je on spazio, dok je uočio. 

Raspitavši za ime i prezime, za vjeru i dob joj 
i t. d., vještak sudac počme prijatno, bud ga je još 
i umiljati njezin glasić mitio, predobivao : 

— Maro ! Ded ti meni pripovjedi sve potanko, 
ali potanko, čuj, što se je to s tobom dogodilo. Budeš 
li otezala ili možebiti poricala, sebi ćeš na žao, sebi 
na štetu i na sramotu veću. Pred pukovnijskim sudom 
nije šta okrajčiti, naša je odvajkada posizati do na 
dno istini. A što vjernije okrivljenik iznese istinu, to 
mekši mu zakon, koji nam svijem sudi po zasluzi. 

Mislio je sudac, da će Mara namah otočiti, ali 
ona se uzmuči, uzvrti i stane se izmatati, da i ne zna 
pravo, kako je i rad šta dospjela u zatvor. Od toga 
se mrvu sudac lecne, no brzo se opet snadje i s nova 
posakupi uputne riječi, da je na priznaju skloni. Ne 
pobilo dugo, Mara se trgne, protare dlanom stidno čelo 
te izjavi, da će priznati golu pravu istinu. I odriješi : 

— Pred četiri godine, gospodin’ kapetan’, oblije- 
tati me uzme Dujo Grbaš, mlad vojak iz našega sela. 
On mlad, a ja i mlada i luda. Neimućna bijaše kuća 
njegova, siromašna moja ; rdja nas je trla i jedne i 
druge. Okrene Dujo zanovijetati, pute mi presijecati, 
u kolu sa mnom poigravati, pred crkvom me začeki- 
vati, na vodi mi vodu dodavati ; i što nije radio, čega 
se nijedan drugi nije pothvaćao, da bogme : ne bi li mi 
ušao u volju. Muke mlada — luda zaluditi! On, premda 
vojnik, nit je bio spretan nit umjetan ; ali se je kazivao 
medene rieči i mile krvi. Zaskoči me negdje na bunaru: 
hoću li za nj poći ? Učinim se gluha i okrenem glavu 
u stranu. Popostanemo : niko više ni bijele ni crne, 
i ja odmaglim kući. Ali moj Dujo otad dvostručio sko¬ 
kove, pa me sve to češće svakom ponudom mitio i 
svakim se marom i lijepim darom meni umiljavao. 



B. Budisavljević: S ličke] grude. 

Sve donekle dobro sam se držala, znala sam se 
otimati zamamljivim riječima i drugim miloštama. A i 
nijesam, Bog mi je svjedok, nikad da bi trenom u nj 
se zagledala, niti me je za njim um nosio, niti srce 
zvalo. Ali on zato ne prestavao slijetati me na svaku 
ruku. Kratkoumnu bogme negdje ipak me smota, te 
ja u zao čas, onako uludo promrsim : E, a što će reći 
naši roditelji ? Mora da me je nečim bio opčinio, šta 
li, jer ja ni danas ne znam kazati, kako su mi ove 
riječi uz jezik trgle. 

Već koji dan zatim sastanu se naši oci, u njega 
je to bio samo očuh — pa i ovaj na veze dalekim raz¬ 
govorom, na što ga je Dujo bio naputio. Ali moj otac 
o udaji ne dao ni prosloviti, a mati mu, kad čula šta 
se snuje, u svu mjeru povladila. Ne šćedoše moji rdje 
s rdjom vezati, kamo sreće, da ih poslušah ! Amo 
tamo progrizem ja za sve. Začeka me na vodi Marta, 
strina Dujina, sve mi pripovjedi, pa drž‘ se oko mene, 
kako sam slijepa i vrtoglava, što odbijam lijepu sreću, 
kako Dujo ima izobilj prilika i boljih, ali mu baš ona 
ne da na njih ni misliti i t. d. I ovako i onako saleti me 
negdje opet on : smete me, pristanem i povjerim majci, 
kako sam mu uzvoljela, te neka mi sreće ne ubija. 
Ali ona odbi i otržito me a lijepo sjede svjetovati: Nije 
to kućić, reče majka, već je to crna potreba, moje 
dijete ; oni se ne imaju ma ni o Božiću čime pravo 
omrsiti, krušne im mrve nestaje već o sv. Jovanu, 
pa ne bude često čime, štono rijek, miša otrovati. 
Ne pomože ; meni se ušetala po glavi udaja, smrskao 
mi se um: s njime, rekoh, s lista vodu piti, a mati 
se na to posve ozlovolji. Kaza ocu, što sam na¬ 
umila, a onaj obori krupnije. Ali što je on većma 
mojoj nerazumi pribađao, to ludje ja za nesudjeni- 


kom ludovala. Cio mjesec dana u kući ni za lijek mira. 
Razložiše mi roditelji i to, da je Dujo nazlija, da je 
prijeke ćudi i nemila srca ; ali ja sve odbih na zlo- 
hotnu kudbu, na ogovor, ne dadoh se prenikako ura¬ 
zumiti ; kao da je na me ,,čine“ vrglo. 

Stanu me opet jednom svjetovati, a ja kao da 
sam s uma sišla, prpošito otkrojim: Za nj pa za nj 
i volija za nj, negoli za prvoga koljenovića ; ii nje¬ 
gova ii ničija, amin! Pa udarim u suze, u jauk, a 
oni se nešto zgledaju te će otac najednom ispraviti: 
E, pa kad hoćeš, da te hladna voda nosi, topi se, 
al od danas, kćeri, da znaš dobro — za nas ne pitaj, 
kao da nas ni živijeh nije. Preko moga praga nikad 
mi se više ne postupi, za onom li rdjom posrneš : 
to ti moja zadnja, to namjesto moga blagoslova. 

— Hoću, za nj ću! — odsiječem ja — i to bijaše 
moja zadnja, od koje se naopako po se nijesam dala. 
U kući ostane mladja mi sestra Anka. 

Niti sam ja, gospodine, poput mojih druga pro- 
šena, niti k Božjemu hramu i od svoga roda vedena 
kao druge mome-krštenice, niti se je pod mojim 
krovom svadba svadbovala po hrišćanskom starom 
običaju, nit išta. Moji slabo imadoše šta i spremiti, a 
u Dujinu kuću kad me odveli, otac ne htjede ni da se 
pomoli, već samo mati mi došla i sestra, i to ušli, kad 
će se dijeliti darovi. Kako mu drago. Njegova sam bila. 

Prve dvije nedjelje po zakonu i pomozi Bože ! 
Uznadah se i boljemu. Nego me skoro opuri to, što 
se u selu uzelo bilo na sva usta govoriti, kako je moj 
Dujo naprasit jogunica, kako nam brak ne će izdo- 
briti. A ovi se nemili glasovi brzo istinom provrgli. 
Domalo okrene sve naopako. Prvi ga dodje bijes baš 
ni za šta. Prokisnu mu negdje natikače, pa se preko 

noći dobro ne osušile. Kad ih sjutradan obuvati, 
opazi, da su vlažne. Zažagri na me očima i uzme mi 
nadijevati ovakovice i onakovice, jednu goru od druge, 
kao da sam svakom sramotom prijekorna. Nepobilo 
dan dva, sine opet, a da bi zašto, ne bih jadnica ni ža¬ 
losna bila. S nova vrisne nadijevati mi nadimke, jedan 
crnji od drugoga. Obliju me suze, a on tekar prospe. 
Ne mogoh već podnositi ruga, što ga je na me metao- 
Ne minula iza toga ni puna nedjelja, dodje srdit iz 
drva i zatavri bijesan na me, rekao bi, da će me no¬ 
gama zgaziti. U zemlju sam propadala od srama i 
žalosti. Uzmem ga kleti, što je od mene nevoljko na¬ 
umio, a on me bezdušnik stane zlostavljati. Jedva 
me mati njegova otme, ali to ne bila mati već zmija, 
ona ga je onakva i othranila. 

Pobjegnem kući, u sav glas bugareći. Dočeka 
me otac, izjazbi se na me ; mati bila negdje u selu. 
Kad se vratila, ni ona ne znade ljepše. Kud ću, što 
ću ? Vratim se, otkle sam i došla, jadna, čemerna. 
Očuh Dujin u me od prvoga dana, kako sam dovedena, 
ni gledao nije, kolik ni u pseto, a nemati mene podje 
koriti, ja da sam svemu kriva. Kukala sam i kukala, 
ni otkle pomoći. 

Zlostavi me drugi put, potečem opet kući. Moji 
za me ni čuti ; nejaka me Anka žalila, ali otac i majka 
ne dadoše ma ni zuba obijeliti. Imali su pravo, preko 
srca sam im i otišla. Podvečer se mati nešto povrati 
i natrag me odvede. Ali Dujo s moga bijega devet 
puta goropadniji. Klela sam dan i tren, kad sam se 
rodila, klela sam sreću, klela njega bezdušnika. A on, 
čim sam se opet vratila, još bješnji nečovjek negoli 
igda prije. Rugavet bi bila krštenu čeljadetu pripovije¬ 
dati, što je sve božjak i nečo’ek od mene radio. Jedva 


mi se iza teška boja povrati nešto svijesti, pa preda 
dan odmiljim do svoje kuće i odležim dva dni na po¬ 
jati ni živa ni mrtva. Srce mi se zalije čemerom, za- 
buše me jadi ; smislim sve na jedno, iskažem ma¬ 
teri sve. Njojzi na vrat ne ću, tvrdo joj se zavjetujem, 
a uzmaka nije ni bilo. — I Bogu se zakunem, da me 
žive ni Grbašu pod krov više ne bude. 

Odlučim u svijet, pa ma bilo služiti crna ciganina, 
samo da me odonud nestane. Mlada sam, zdrava 
sam, prehraniti će me ruke, a na poštenju i pravom 
putu ni tudjica ne će u me zadijevati. Tako složim u 
glavi, pred noć se preobučem u djevojačke haljine, 
turnem u torbicu nešto kruha i sira, poljubim majku 
i sestru, ocu na oči smjela nijesam — i odbasrljam 
u mrak . . . Do preda dan išla sam utrenikom, onda 
se hvatim gušte, zapretam u travu i prespavam, od 
umora polumrtva do zahoda sunčanog. Druge noći 
prekutrim nekako do u gluho doba opet u grmu, a 
onda se trgnem pa hajde, hajde cestom za nosom i 
doprem sva slomljena jedva za vidjela u selo M . . . 
blizu korduna. Od straha se inače putem nijesam 
smjela nigdje ustavljati, niti u čijoj kući noćišta po¬ 
tražiti. U selu M.-u namjeri me dobra sreća na bo¬ 
ljega čovjeka. Sretnem naime nekoga Marka D . . . 
gdje iz mlina goni mlijevo, a ja s njime u razgovor i 
za nedugo prispijemo pred kuću mu, a zatečemo pla¬ 
ninku baš gdje nosi u kravljači mlijeko. Nazovem joj 
dobar večer, a ona lijepo prihvati. Potužim se, kako 
sam posve oronula od duga hoda, pa zamolim, da bi 
me jadnu primila na noćište. Rado dobra duša pri¬ 
stane, propitavši, čija sam i otkle sam. Kažem selo 
blizu našega i kako sam — od nevolje Bog da prosti 
— prvi put u svom životu moradoh slagati — ostavši 

bez oca hranitelja, pobjeći morala od pomajke ne- 
majke pa evo pošla u svijet, da gdje službu nadjem, 
kako bih se jadna prehranila. Pomognem joj ovce 
podojiti i vatru naložiti, a ona sjede večeru spravljati. 
Bilo je otkle, kuća svega puna. Uto hrupi njihov 
jedinac i javi ocu, da je dognao i naredio konje. Ja 
ne znam, što je i kako je bilo, ali dok je preko 
praga stupio, učini mi se, kao da me je plamen 
oblaznuo. A riječ mu topla, a pogled mio, a sav je 
bio skrojen na Božju. Kaza mu mati, kako sam se 
navratila na noć i kako me goni nevolja po svi¬ 
jetu, a on me požali, požali, da sam u onaj tren 
na svu svoju muku bila zaboravila : tako mu je 
ljudski bio rijek. 

Uzmu me za večeru i mati se ocu stane tužiti, 
kako je stari govedar obnemogao pa od male pomoći 
došao, kako joj, ako sina nije kod kuće — ne ima 
ko ni drva iscijepati, te se izraniše, jer ono njih ne 
premože toliko domaćeg posla. — Pa ćemo tražiti 
još slugu, ako nije druge, — odvrati gospodar, ispod 
oka pogledavši u me i onda se svrgnu na drugi govor 
o svom gospodarstvu. 

Kad podjemo na počinak, dade mi se na misao 
onaj planinčin govor, čistoća, red po kući i... to — 
pomuca Mara . .. 

Lako zaželi krštena duša i na javi takovu pri- 
ličicu, pogotovo, kad je s vjekovita boja i straha ne- 
kriva i nedužna postradala, a da bi gdje i bilo, van 
uprav na kukavštini i rdjavštini. . . kamo li je ne 
bi zaželjela u snu ? Svaka mi se dobrota i ljepota u 
onoj sretnoj kući snila na prvom prespalu podvostru- 
čena, prezamjerita ... U snu gramzijah za suncem, 
koje će me u tom blaženom domu ogrijati. 

Pravo reći, a Što sam drugo mogla, veselo pri¬ 
hvatim, kad mi planinka ponudi sjutradan, da za 
neko vrijeme u njih ostanem. Brzo se i lako pogo- 
dismo ; hranu i odijelo i dvanaest stotinjaka na godinu. 
Znala sam ja, što će reći, tudjim se slugom zvati, ali 
zato ništa. Dobra mi je bila planinka, dobar gospo¬ 
dar, vrlo su me pazili, a mladost je jaka raditi, pa 
još na pravoj prilici pjevajući se radi. 

Svanulo proljeće, pošli naši na vojsku : rekoše 
ljudi, da će na Moskova. Sad me nekoliko pusti strah, 
e bi mogao Dujo za me doznati. Ali svakako nijesam 
se iz kuće nikud nikamo pomaljala, izim što bih ne¬ 
djeljom k crkvi otišla ; niti sam se s kime družila ; 
nije mi toga srce željelo. 

Kako me je raščovjek onaj zlostavljao, neka 
mi Bog prosti, bila bih lako pregorjela, da mi ga 
negdje doglasiše mrtva. Je li mi se to po glavi vrzlo, 
ili je lažac san me obmahnuo, prisni mi se jedne 
noći, da ga na nosilima nose. Pravo ću reći, nije me za 
njim boljelo. — A u kuću našu više puta dohodila gata- 
rica — pustoruka nije nikad odlazila — i ona mi u 
dlan kazala, da je neko moj na vojsci poginuo. Brata 
ne imadoh, otac za vojsku već nije bio, ko bi dakle 
do li Dujo ? A dušom se svojom baba preklinjala, da 
ga nikad više ne ću vidjeti. Otad se s mene mora 
svalila. Obdan sam bivala veselija, u snu mirnija, 
srcem hrabrija, voljom pregnutljivija : sad mi se 
tek i pogotovo posao milio. 

Kako su mi u kući voljeli, sudite po tom, što me 
je planinka mjesto Mare ,,Milom“ prozvala, a tako 
za njom onda i muž joj i sin im jedinac. Još mi ovaj 
preko reda ispomagao u poslu i volio sam uprijeti, 
kad bi vidio, da se ja kinjim. Dobar mi je bio, čemu 


kraja nije. A zato sam i ja njemu svagda po volji 
radila i bila bih, čini mi se, ruku svoju za nj odsjekla. 

Ne potraja mjesec dva, pronese se glas, da je 
naša vojska negdje na poljskoj granici ametice potu¬ 
čena, — ta naopako su je na Moskova išli i dizati. 
Što se je otelo pušci i nožu, to rekoše — u vodu poska- 
kalo i u njoj se podavilo. Sužnja nigdje priličnoga, 
da je koji i dopao u sužanjstvo, tom ne vele nikad 
više kuće svoje vidjeti: tako svijet po našem kordunu. 
— Meni bilo žao pustih naših ljudi, za moga nesu- 
djenika niti sam više pitala, niti me srce za njim 
boljelo, ta kako bi, gospodine! Tada negdje uzmem 
večerom musti ovce na struzi, a Markov će sin napu¬ 
štati. Navede on razgovor, kako je teško po mladu 
djevojku služiti po svietu. Ali se ja oprem, jer što 
je mene, rekoh, da bih draga srca svoj vijek u nji¬ 
hovoj kući preslužila. Ta nije ti sile baš služiti — 
pridovrgne on, gledajući preda se, a ja mu suzbijem, 
da se od svoga roda i od svoje makar i potrebne kuće 
ni od mila niko ne rastaje. Tad on popomuči, po- 
uzdahne, pa me pogleda milo, Bože moj, premilo. 
Obori oči k zemlji te me stidno zapita, kad ću se 
udavati ? Kad Bog reče, — odgovorim — a osjetim, 
kako mi se obraz pali. — Da što sam mu mogla reći ? 
Ali on pobrže pripadne : Kad sudjeni dodje, nije li 
Mila ? Eh ta da, — uzvratim ljubazno — a on me 
najednom stisne za ruku i predobrim mi zamolnijem 
glasom proguče : Čuj, Mila, ti ’š biti moja, ili mene ne 
biti, oli za me poći, ol’ ja druge nikada ne steći. — 
Trgnem se plaha, opet mi sune krv u lice, i već ne znam, 
kako sam se kući vratila. 

Svu sam noćcu u glavi premetala, što se ono 
dogodi, ali se pravom računu nikako ne dalo do- 


umjeti. Duša mi je, srce mi je za njim naginjalo ; 
ali ako bih. . . ona moja grjehota, Dujo pod zemljom 
što Bog reče ! 

Kad sjutradan, prizove me mati njegova, i lijepo 
me zagrli, u čelo me poljubi, pa će reći: Dijete moje, 
ja sam s mojim čovjekom govorila. Naumismo ženiti 
jedinca. Budi mi snahom, sunce te žarko grijalo. 
Ništa ti nedostajati ne će, dušo Mila, to ti velju ja, 
kolik da sam te rodila. A moj te je Radojlo odavna 
veće zavolio, odavna te želi za vjenčanu drugu, odavna 
je tvoj i zauvijek tvoj, ako reče Bog, tvoj sudjenik. 

Niko ne zna, kako mi je tada bilo. Nu što ću vam 
kazivati ? Natrag puti bili zarasli, na to sam Bogu 
prisegla ; moj nevoljko prvi, zlotvor moj, koji me je 
po svijetu i odagnao, pod zemljom : to sam znala, 
osjećala kao da mu mrtvo tijelo gledam očima, to mi 
je ... . Radojlo mi u volju ušao od prva dana, a sad 
bih već bila dušu svoju za nj dala : on je bio moja 
prilika, on desni drug i od prave krvi, Radojlo . . . 
Zamislim se, sav mi prvi moj nestalež i veliki jad opet 
pred oči dodje. A ko bi mi grješan sudio, što sam 
vjeru dala, da ću poći za nj ? 

Svi se veliko obeselješe i ugovorimo, da se na- 
mah na put spremim po dopuštenje od naše satnije 
i od moga pope. 

Oko svetoga Ilije šta li, ama pod jesen već, — 
pred čim će se kukuruzi brati — krenem u cik zore 
sama samcita, — tako uglavismo — kamo nijesam 
odista nikad više nogom mislila stupiti. Slabo sam 
gdje pristavala na počitak, nešto puta premaknem 
pješice, nešto i na koli, koja bi me pristizavala. U 
torbi bilo hrane, a za žedju vrutaka dosta. U debelu 
noć stignem u selo, jaka tri sata daleko od naše sat- 

nije i tu prospavani malko, a pređa dan se dalje trg¬ 
nem i prispijem, sunce ako je bilo za koplje odsko¬ 
čilo, — kamo sam željela. 

Svega sam puta mislila, što ću, ako me poznadu 
ili mi dopuštenje ne dadu. A 1 sad ne bijaše druge, za- 
maknem u parohijalni dom, onako na djevojačku 
odjevena. Sretne me mlada ženska i upita, koga tra¬ 
žim, pa odvrati: Moj je popo u vrtu, strpi se, sad će 
doći. Meni svane : staroga našega paroha nije dakle 
više, pomislim u sebi. Ali kad se pomoli mantija 
popina iz vrta na vrataca, opet se uzmutim ; strah 
me je bilo, dašto ! Eto mlada pope, žute bradice. 
Poljubim ga u ruku i kažem, po što sam došla. Podje 
u sobu i za sobom me zovne. Izvadim škudu, a on 
me za ime upita. ,,Anka“ protisnem nekako, a ko¬ 
ljena mi klecnu. Sad ne bijaše druge, moja je Anka 
djevojkom ostala : na sreću dakle. Potmurim se, 
oblije me živa plamenica. A on poviri u knjigu, segne 
po nešto artije, sjedne za sto, napiše i dadne mi 
pismeno, ja njemu škudu : Bog mu dao ! 

Nu kako ću sad ? Podaleko je kuća mi s onu 
stranu satnije, a ljudi se u nas iz drugijeh sela, izim 
onijeh, što trže, slabo i poznavaju. Ali ako se ko od 
naših seljana ovdje desio bude, naopako ? Pa su opet 
mudrija gospoda pri saniji. Ni potreba nije svakad 
domišljata. Sjetim se, da je satnik valjda poginuo 
na vojsci, podjem na sreću, što bilo, bilo. U hodniku 
puni lulu stari neki časnik, sijed kao ovca. Ja da ću 
šmucnuti mimo nj, a on se smijucnu : Što bi rada, 
mala ? Prestravim se, dadem mu popino pismo, a 
on me pogleda, nasmije se ispod brka, pogladi me 
po obrazu, pa se našali: koze pasti, dijete, nejaka si 
ti jošte za udaju. Zatim ud je u sobu, a ja onako ka- 

mena ostanem ćubeći do vanjskijeh vrata. Eto bogme 
staroga, dimi i nosi dvoje pismeno. Prihvatim pisma 
i snizim se k zemlji, a on me opet pogladi po glavi 
horno se smijuljeći. A gdje ti je otac, mala ? — jeknu 
već iza mene gromovni mu glas. Odvrnuh neobzirce, 
hitajući dalje : logom leži, gospodine. Hajde, hajde 
srećno, mala ! stiže me njegov blagoslov već poda¬ 
leko i tu ne bijaše do stanja. Već kad sam dobrahno 
odmaknula iza sela, spravim pismena, pa se obazrem 
prama onomu kraju, gdje sam se rodila i sužanjstvo 
trpjela. Uzdahnem, teško uzdahnem, muka mi je 
bila, žao mi je bilo, gdje ne vidjeh oca ni odgoje, ni 
sestrice, čije mi je ime eto glavu privezalo. Ali je valjda 
tako sudjeno, rekoh si najzad, razbadrivih se i po- 
brzah, što se je moglo, natrag. 

Pričajući ovo potanje kapetanu-sucu ni slutila 
nije bjegunica Mara, da joj je otac malo poslije bijega 
njena od Grbaševe kuće umr’o, a mati joj se onda 
preselila k bližemu rodu u susjednu satniju s An- 
kom, koju je takodjer za nedugo teška bolja shrvala 
i pod zemlju spratila. 

— Lako se je to sad išlo, slabo sam se gdjegodj 
odmarala. Veselo srce pospješilo korak, kano da me 
vjetar nosi. Kud sam prohodila, sve mi se je prikla¬ 
njalo, sve mi godilo. 

Ej, slavo Božja, radosna li sam dobrzala kući ! 
Malo vrijeme zatim vjenčamo se. Radojlo moj, sve 
mu cvalo i pjevalo, pazio me kao oko u glavi, nikada 
mi nije na žao učinio, a njegovi starci, sve im se ši¬ 
rilo i visilo — i danas miluju svoju Milu, u srcu je 
nose, Bog im platio ! — uzdahne i odahne Mara. 

Što ću vam dalje, gospodine kazivati. Poveze 
me tu nedavno Radojlo sa sobom u G. . . . na sajam, 


144 

ta gdje bih se sada, tri godine i po odonda, mogla 
bila pobojati nezgode. Kad najednom, spazim onoga 
mog nesretnika. Sito mi se na oči navuče, — a on već 
kmeniklisio. „Gdje si ti, kučko ?“ vikne pomaman. ,,Ja 
te ne poznajem", odreknem ja i kao da me prisojkinja 
ćoknu za srce. A on obori, što je grdje znao, dok 
ne priteče Radojlo. Sad se njih dva ljuto porječkaju, 
tvrdeći svaki, da sam njegova žena i proli se krv, da 
ne pridje straža. 

Eto, to vam je, ja drugo ne znam, a sad Bog vam 
a duša ! — završi Mara s duga kazivanja već umorna 
i potresena. 

Uzevši pomnjivo pod pero pričanje Milino, podugo 
mišljaše kapetan sudac o ovoj stvari. Napokon pri¬ 
zove Duju, prvoga joj muža. Stupi preda nj u voj¬ 
ničkom odijelu dosta omašit čovjek, opaljena mrka 
lica, svedenih gustih obrva, malena izogrizana brka 
iznad debelih usana. Ukočio se stupce, mrsko na- 
rozao čelo, a iz sivih mu vrckastih očiju, regbi, pla¬ 
men bije. — Mara stajaše kao ukopana, potočila. 
oči, za pod ih prikovala. 

Sudac je dakako iz službenih spisa već bio ra¬ 
zabrao, da je Dujo kamena srca, da je zbilja Maru 
teško zlostavljao i da ju je najzad za stupac privezao 
bio. Sve se je to ispitalo i utvrdilo još onda, kadno 
je on satniji bio prijavio, da ga je žena ostavila. 

Raspitavši kapetan-auditor Ljubo tužitelja, što je 
trebalo sve od početka, pogleda onda Maru pa će : ,,Je 
li ovo tvoj prvi drug?" — „Moja nesreća", — bi mu 
odgovor, i onda prosu Mara u srce dirljivim glasom^ 
kako ju je nečo’ek divljim bijesom na muke metao. 

Dujo plamtijaše očima i griskaše ono štetinjasta 
brka ; najednom se smrče, pa je stade šibati, da je 

skitnica, nevjernica, povukuša, nagrda, propast ženska, 
na što mu zakrči sudac riječ i prikori, da se ima pri¬ 
stojno vladati, te samo jedino na njegova pitanja, i to 
mirno odgovarati. Pa tako nije Duji pomoglo poricati 
tučnju i svoju krivnju utvrdjenu iskazom svjedoka 
već kod satnije ; sudac suzbije maloumno izvraćanje 
i otpravi ga, ispitavši još koješta, van sobe, a sam se 
u sebi čudeći, kako uzročniku Marina grijeha dotječe 
obraza zahtijevati, neka se k njemu vrati. 

Zatim udje Radojlo. Ni njemu Mara ne mogaše 
pogledati u oči, tištaše je sram pred drugim mužem, 
a još većma njegovo čudo, kad mu sudac na kratko 
razloži, kako je s Marom. Nastane muk. Radojlo se 
boraše sam sobom, Mara uspravi za tren oči, na kojima 
se rosa zaiskrila. Pozva sudac njega, da pripovjedi, 
kako se je na nju namjerio i s njome vjenčao. Ra¬ 
dojlo sve mirno iskaza, hvaleći tronutim glasom čistu 
ljubav svoje Mile. Na to se ona uzjeca od gusta plača, 
a Radojlo uzme suca zaklinjati, neka dobroj, vrsnoj 
Mili ne bi zlo sudio. On da će sve zaboraviti, opro¬ 
stiti i k sebi je uzeti. A kad se zakle Bogom i Bogo¬ 
rodicom, da joj nikad za života prijeke reći ne će» 
brižne Mila iznovice u plač i poteče k njemu, a on 
je toplo privine na svoju grud. 

Našao se kapetan-sudac u neprilici ; ali mu se 
ne dalo prekidati odista lijep prizor, gdje mlada žena> 
tresući se od provale uzbujala čustva, toči rodne 
pokajnice suze u naručju milolika stasita junaka, 
komu je poštenje naviralo na svaku crtu mladjahnoga 
lica. Najzad sudac mahne rukom, Radojlo se dozove 
svijesti te ispadne i sam suzan van. 

Mari pukne sud. U veliko tegnuše dobre strane : 
neporočan dosad glas i mladost, velika patnja, pri- 



prost duševni razvoj, jasna i opsežna priznanja i t. d. 
Sve su to pravedno na um i na dušu uzeli članovi 
krajiškoga kaznenoga suda te se hvatiše ispod obične 
mjere, a pukovnik, proučivši svu stvar, rado pristade 
i potvrdi osudu. Pročitaše Mari četiri mjeseca zatvora, 

i ona kazan umah nastupi. 

Težak je to život u zatvoru za svako čeljade 
od obraza, težak bijaše i tri puta za ženicu, kojoj 
biljeg ispod srca odavaše bračni blagoslov. Snuždila 
se bila neboška, survala se na nju i šamota i sra¬ 
mota ; al joj većma doteščala misao, što će, kad izadje. 
Radojlo, milovanje moje! — znala bi na javi tiho, tiho 
prošapnuti, kao da ga u pomoć dozivlje — i gorko 
uzdahnuti. Bez njega joj ne ima života, a k Duji na¬ 
trag — sveta je smrt. Bijedna Mara ne zna za mir i 
pokoj, slabo zna i za san, malo haje za hranu. 

U teškoj tjeskobi ucvijeljena srca i nemaloj 
stravi, što je još sve čeka, za tri četiri li nedjelje bane 
joj glas, da je Dujo Grbaš počinio trostruko zlo : 
na dan udaje svoje sestre svadio se te opalio pušku 
na pirnoga zvanicu u istoj svojoj kući i s crnom ga 
zemljom sastavio, zatim se s puškom u ruci, kad 
po nj došli, suprotivio straži, koja ga je imala uhap¬ 
siti i dapače trgao malu pušku na časnika, kad je 
ovaj bio naložio, da ga — divlju zvijer — svežu pa 
okuju. Smjesta bude stavljen u zatvor i odanle do¬ 
veden pod stražom k pukovnijskom sudu, i ovdje 
mu dokazano zločinstvo. Kako su svjedoci, ne oko- 
lišeći, posvjedočili sve, što su znali, ne prodje neko¬ 
liko nedjelja, a njemu dopadne sedam godina teške 
tamnice. Sav izgubljen on se zadovolji s presudom. 
Povodom toga sud je Mari skrbnika postavio, a ovaj, 
uvjedit u svoje poslove, iz one je stope dogovorno 


s Marom zamolio, da se od nadležne crkvene oblasti 
što skorije dopusti rastava : bud se tomu u hriš- 
ćanskoj ruci ne protivi zakon, čim muža ili ženu 
sud odsudi na više od pet godina. 

Sudac se je i s ovim poslom ljudski pripaštio, 
te tako dodje sve u red još prije, negoli će Mara od¬ 
sjediti kazan ; to jest crkvena oblast vratila je spise 
i priložila svoju dosudu, kojom izriče rastavu pr¬ 
voga braka. Poštenoga suca pozove mahom pu¬ 
kovnik preda se, te saslušav, što je trebalo, izgladi 
do kraja stvar, oprostivši Mari ono nekoliko dana, 
što je još imala tamnovati. 

Nu Mara ne izadje sama, već iznese na nje¬ 
drima muško čeđašce, a skrbnik se nadje, pa je 
smjesta kući odveze. Ne zahtijevajte od mene, da 
vam pričam, kakva je to bila radost, kad su tamo 
došli iznenada i kazali, što je i kako je : palo jedno 
po drugom, Radojlo i Mila, jedva ih rastavili vrijedni 
roditelji, sami od mila plačuti. 

Skrbnik kumovaše pri oltaru, pred kojim je Mara 
sad treći put stala, a djetetu dadoše na krstu za ljubav 
materi imeMilin. Dobre duše uzeše pače nekoliko kas¬ 
nije i Milinu udovu majku k sebi, da se starka pokrijepi 
i boljega dana užije, a dobre duše Božja milost grije. 

NADRO. 

s li kod vas M. V. ? — reći će mi 
odvjetnik Br. na šetnji. 

— Ko je to ? — upitam. 

— Zar ga ne poznate ? Samouk — 
čudak, čudak — nadriknjiga. A 1 vri¬ 
jedno ga je čuti, kad se raskokodače 
pa zamlata desno, lijevo, štono vele, ni o drvo ni o 
kamen. E, eto vam ga zajamačno sutra. Dolazio jutros 
k meni, da podignem za nj parnicu zbog nekakove 
poljske štete, koju da je općinski ured po nj krivo 
presudio, pa će ju i kotarska oblast, boji se, krivo 
riješiti. Jedva sam ga uputio, da stvar ne spada pred 
sud, pa je tvrdo odlučio, da ide ravno pred vas. I važ¬ 
nim je glasom zaprijetio, da će vam sve, sve kazati. 

Sjutradan se spremim t. j. poput brzopisca za¬ 
šiljim dva olovca i položim na artiju. Oko desete eto 
moga gosta. Udje čovjek ovisok, dosta jak, osobito 
krupnih šaka, modra, jasna oka, kojima kan’da se 
življa misao prelijeva, a žuto-crljenkasta brka, žute 
kose na razdjelja pomnjivo počešljane. Po odijelu sudio 
bi, da je obrtnik, a sve je na njem čisto, uredno, — i 
modri onaj rubac oko vrata kao da je jutros uglačan. 
Stade po vojničku, ravan je kao jela, izbaci naprijed 
prsi, a ruke mirno opruži niz kukove. 

— Sluga sam ponizan. 

— Dobar dan. 

— Imam veliku žalbu. 


— Govorite samo ! — i latim se olovca. A on se 
ponakašlja malko, popotare brk, ponadigne časom pa 
opet svede obrve i odriješi glasno, kao da iz knjige 
govori, a sve do kraja gotovo u jedan dušak : 

— Ja ću moliti, kako se Bog moli : krivo mi se 
Čini. Tužim općinski ured, što se ne drži §. 27. polj¬ 
skoga reda, i poljara Marka Bičića, što ne postupa, 
kako zapovijeda zakletva po §. 15. zakona o poljskom 
redarstvu. Uredba poljara jest posebna uredba, kao 
konkretualna osebujnost. A općinski ured obvezan je 
držati se granica zakona i pravičnosti i obezbijediti svo¬ 
jom svojstvenom auktoritetnošću svakomu državlja¬ 
ninu ustavne države slobodu, čast i imetak ; što pako 
nije. Zato repeliram na slavnu instanciju kao oblast, 
komu je od Boga dana polag ustava naše zemlje, koji 
je i graničaru podijelila cesarska milost njih Veli¬ 
čanstva, apoštolskoga kralja našega. 

Iz učljivosti ja nijesam došao načelnika tužiti ; 
ali i njegovi računi k vragu gledaju. Što on mene ima 
barunati s pandurima, koji su plaćeni, da zakon vrše, 
a ne da ga krše, kao svetinju ? Šta bi se oni izdirali na 
me, koga carski paragrafi brane, kad ne imaju apso¬ 
lutno pojma nikad ničega ? Mora se to spoznati i 
ispostaviti. Ili je zakon nepodoban kao bez točnosti, 
ili ga oni svi skupa krivo tumače, ili ga ne umiju 
razumjeti. Moram ja čitave stvari pozvati naprijed, 
jer ne imam osjećaja, što je baš uzrok : jesam li možda 
lud sam sebi, ili me gone silom, za prognati sudbeno 
stvar, kako sastoji. Ali niko me nije tužio, ne mogu 
dakle u javnost doći k njemu ; jer nijesam nigdje 
doticaja imao. 

A šta bi oni meni' pamet solili ? Služio sam ja 
10 godina i 3 mjeseca kod artiljerije, i to kod kolone 

a tri godine kod domobranstva, kao što ni jesam bio 
aktivan domobran, dokle nijesam dobio opšit. A 
prije toga ja sam civilno služio pod pokojnoga profoza 
K—ća. A poslije toga kod čitaonice, gdje sam bio in¬ 
timan i čitave sam odnošaje znao kao u prste. 

— Šta ste bili vi kod čitaonice ? — priupitam. 

_ Podvornik, — molim pokorno — koji sam 

nesamo donosio novine, nego uvijek čitao, po svijetu 
kako se opstoji i sastoji svuda, kud ima svemira, 
svaki Božji dan, kao što ima biti i jest zauhvano. 

Premda sam pismen, u školu nikad nijesam išao 
učiti, ni čitati ni pisati. A to oni kod općine ne razu¬ 
miju ; jer umiju ne razumjeti apsolutno ništa. Učiti 
sam morao čitati, ako ću da znam; ali sam učio sam 
pazeći na djecu moga gospodara, kad su oni bukštabi- 
rali i, u, o i t. d. Bilo je muke, dabogme; ali ja sam znao 
sjediniti misli, pa je išlo. A oni su imali školskih knji¬ 
žica, iz kojih sam ja onda svašta naučio. 

Imam petero djece, a živim pošteno od poljo¬ 
djelstva. To su bile teške povijesti, kad su se moji 
štrici razišli ; — i danas se može opaziti trake buda¬ 
laštine. A i njima općinski ured nije išao na ruku ; oni 
su prijavili mnogu stvar, ali oni onamo uvijek ad acta. 
A oni su bili nepametni, to jest štrici, jer nesložni, kao 
i naši patrioti. Tobože svaki se zauzimlje za svoju na¬ 
rodnost. Kad bi čovjek svaki znao iz temelja tumačiti, 
kako treba, svoje ! — Ovako nije zgodno, nije slo¬ 
bodno, jer svaki samo svoju družinu brani. Razdor 
naroda pa uvijek gore, na štetu države i osoblja. Kao 
što se vidi u Njemačkoj, da se Slovenstvo gnječi i 
zatire, tako će i kod nas biti, jer smo nejaki a nesložni. 
Da bi se rodio sveti duh, koji bi sve ispravio 1 A najzad 
se mora roditi. Pa ja sam poznao, da su to nekoje 

ideje zloće ; što sam bio više uz jedne, a onda udri 
oni drugi po meni. Zato sam najzaljubljeniji u teža- 
štvo, to mi je najmilija i najdragobojnija stvar. Nijesam 
ništa zemlje namr’o od oca, a sad imam čitavu nedjelju 
orati. Imam jednu kravu. Još sam dužan, pa se ne 
smijem pustiti u volove, jer sam ranjen. — E nije mi 
zacijelila rana od duga. 

Njemački istina ne znam ; samo kod militara mo¬ 
gao sam nešto pojmiti, malo razumjeti, ali nijesam 
znao tumačiti sam. No za tim ne ću plakati ; ličkomu 
oraču i kopaču ne treba pet jezika. Pa znate, kako 
ono lijepo kaže naš veliki Preradović ,,Rodu o jeziku”: 
,,Tudj tudjinu, tebi tvoj doliči; tudji poštuj, a svojim 
se diči !’' 

Ja pazim još onu kulu kraj vode, gdje je bila 
zatvorena neka gospodja. Neki vele, da i knjige tako 
pišu od nje, da je ime mjestu nadjenuto ; ali pravo 
ne mogu Vas služiti i učariti .... 

Za knjigom premda sam kao dijete fantazirao više 
ili manje, još mi puno fali. Ali zato ipak znam okvire 
načiniti, staklo rezati, patrone za farbu praviti, mr¬ 
tvačku škrinju uraditi, a i svoju štalu sam sam iz¬ 
gradio bez pomoći; jer u radu je spas. Sve to i druge 
vježbe takove načinio sam pazeći, kako rade drugi. 
Pravo da kažem, sve mi je to priroda dala duhu momu, 
jer samo savjest ljudska može roditi samopromišlje- 
nost. Ko ne zna, nije željan u duši, ko bi morao 
biti. A ja sam više godina uvijek knjige čitao u čitao¬ 
nici. Po naslovu znao sam pogoditi, što valja, i znao 
sam prebrati, je li povijest ili pripovijetka ratna ili 
mirna ili od ljubavi i u kakovu je skladu, što mi se 
svidjeti može. I gosp. K. mi je davao knjiga, ali on 
je otišao. Sad ne imam knjiga, nego ipak svaku 

* 

večer čitam, osim da bi ko došao k meni u sobu, 
pa me zabavio ; jer imam lijepih knjiga od prije 
i kranjskih, to jest staroslovenskih, od nekoga pro¬ 
fesora. Pa ja znam svašta od progona Turaka i kako 
je Isukrst došao na. svijet i kako se ima nositi križ 
i kako je gradjen Bihać i koliko je potrošeno na be¬ 
deme. Imam crkvenih i svjetovnih knjiga, a zapamtim 
toliko, da znadem stvar opisati. 

Moj sin ponavlja 4. razred, jer je dobio prvi red 
s odlikom, a ne mogu ga dati u više škole za veći 
fundament. A bio-je i nejačak, onako slab. Krmače 
držim četiri i ovce sam držao i preko sto komada 
voćaka na potkućnici sam kalamio. A sve sam učio 
iz prirode. Dzierzonka imam jedanaest, sve sam 
pravio svojom rukom, ležećih i stojećih. Ne imam 
materijala, pa je i duh umanjen. Ne može se naprijed 
ići, a djeca su prevladala. Napit nikad nijesam bio, 
van ono što čovjek uvijek mora radi vjere. Ne volim 
pića, osim vode, i to svježe, nju uvijek traži moj indi- 
vidum. Moju sobu sam išarao s patronima, koje sam 
napravio. Dok vidim, znam prenijeti, okupirati. Tako 
sam i alat moj ljudski dobavio sam : ribež, sikiru 
i lopatu. A sve, što sam stekao, na piću sam uštedio. 
Koka leže pa izleže, prodam piliće, kupim janjčiće, 
pa budu cijele ovčice i opet mi ojanje janjadi. Pa ja 
lijepo janje prodam za 4—5 forinti. Ipak sam to 
zapustio, jer su nastupile druge opstojnosti ; ova 
nova djetelina, pa narod strog izišao, nestalo intim¬ 
nosti u zadruzi i posvud. Stric me progonio, dokle 
nijesam dobio snage, da ne moram bježati po svijetu. 
A on sve rasuo pa propao. Milostinja ga morala u 
krevetu hraniti i sahraniti. A on mi je spoznao, da 
je moj dužnik u svojoj sirotinji. 


J 53 

Plaćam čistog poreza 99 nvč. na godinu i što 
kakovih prireza, koje općina ugoni nepravo. Psovali 
su me, što sam iskao poreznu knjižicu ; ali su me 
izvinili, kad sam dokazao, da imam pače prepla¬ 
ćenih kamata. Ja vodim u evidenciji čitava poreza 
svoj dug i proračun pravim, a imam sad četvero svi- 
njadi za rasplod, pa se pomažem, ako i sirotinjski, 
ali pošteno. Nego moje krmače nijesu bile u kvaru, 
i zato tužim poljara i općinski ured. — — 

Oturnem olovce i pogledam čudnoga nadriknjigu, 
a on se trgne pa dovrgne : 

— Jeste li gotovi, gospodine? 

— Jesam. 

— I ja sam ; onda želim zbogom i dobar apetit ! 

— Srećno, — odzdravim mu i završim ovu vjernu 
bilješku, misleći, kako bi joj natpis napisao. Neka 
bude : Nadro ! 





PRED MIROVNIM SUDOM. 

1. VAGNI DUŠOM PA NOSI. 

B Drežniku — ta znate za naš Drežnik i 
nekad tvrdu kulu kraj njega — teče ras¬ 
prava krajiškoga mirovnoga suda. Tuži 
stari Srdjen Glogovac iz S. graničara Moju 
Drenovca, a za gotovih ioo for., što mu ih je po¬ 
sudio bio po starom običaju na vjeru, a bez ikakova 
pismena. Srdjen je poštena duša, čovjek starinskoga 
kova, koji drži do molitve i svete pričesti, koliko i 
do svoga života. Protivnik mu kano da je druge 
dlake, omčite vjere. — Sve je Mojo zanosio starca i 
razlagao rokove, a kad Srdjen lijepim nikako ne mogao 
doći do svoga, udari tužbom, prvi put u svom vijeku. 

Časnik upravni razloži parbenicima, da mirovni 
sud nije vlastan suditi o tolikoj svoti, izim da se svoje 
volje podvrgnu njegovoj osudi. A starac će na to : 
„Nikad me, gospodo, bilo nije pred regementskim 
sudom ni tužbena ni tužena, ne idem ni ovoga puta’'. 
Drenovac se rado složi s njime, bojeći se valjda 
„kod što pa” prisege ; ali tvrdo pri tom ostade, da je 
sav dug tužitelju Glogovcu još onomlani vratio. 

_ Veliš ! — prijeko ga stari Srdj okom šinu, 

a lice mu sijevnu ; - elekni dušom pred našom go¬ 
spodom, pa nosi ! 

— Rad šta ne bi, kad je tako, — smjesta se opo- 
priječi Mojo. A starac još brže doveže : - Tako ti 


molitve i svete pričesti, tako ti časnoga krsta i svetog 
Jovana, Mojo bezdušniče . . . 

— Amin! ozva se Drenovac. 

— Nosi, ćeno, muku moju, noside, ne bila ti pro¬ 
kleta, krivokletniče ! — dreknu stari Srdjen, a licem 
mu se vatra osu i doviknu : „Zbogom, gospodo, — 
pa poteče van. 

Uzalud se napirao, zovući ga natrag, časnik upravni, 
da mu dokaže, kako ono nije bila zakonita prisega, 
pa da se stvar mora ljudski, po propisu raspraviti. 

Srdjen je bio popostao i mirno ga saslušao. A 
onda još jednom mrkim pogledom presiječe smete¬ 
noga Moju i svečano dovrši : ,,Ali ja ne tužim, gospodo 
i sesijo slavna ; vagnuo je dušom, pa neka nosi.” 

I ispade iz sobe pošteni starovjerac. 

JEDNOM S POŠTENIM OBRAZOM 

avna je bogme bilo, ima jače od četvrt vi¬ 
jeka. U sjednici mirovnoga suda oštarijske 
satnije, Kleku na pogledu, posjedalo nas 
devetorica, pa sudimo i odlučujemo, kako 
zakon nosi ta pravu ta krivu. Na red dodje Mirko 
M—ć, tatina živa, kao tužitelj proti nekomu graničaru 
iz Tr . . . zbog pet cvancika. Mirko je stari, nedobri 
naš znanac, često je preda nas dolazio, a rijetko od¬ 
lazio bez desetak dana zatvora ili dva puta toliko 
„gjurgjuka”. A danas ga gledamo tužiteljem. Iza male 
prepirčice nagodili se parbenici, pa kad tako tužbu 
okončali, reći će predsjednik, strogi kapetan Tome V. : 

' —- Nu, hvala Bogu, Mirko, da si se i ti već jednom 
propoštenio, ovo je, Bože prosti, — prvi put, da preda 
nas stupaš s poštenim obrazom. 

— E, pa milostiva gospodo, što je bilo, prošlo je, 
zaborav’te. Od Mirka niko više nedobra čuti ne će ; 
došao sam drugi, pa sad mogu mirno po svijetu po¬ 
gledati, — odgovori Mirko, stupajući s noge na nogu. 

— Bogme mož’ ti, — ljutito se u taj mah okosi naš 
sustolnik, starješina Radovan, i priskoči k Mirku — 
ali ne mogu ja : što radi moj opanak na tvojoj nozi, 
pojeo vraga, vižle jedno, ha ? 

I sagnu se Radovan, pa u čas slandra Mirku 
s desne noge opanak i pokaza ga kapetanu Tomi : 
„Gospodin kapetan, pred tri nedjelje nestalo mi s plota 
opanaka ; jednoga evo, duše mi i Boga, a drugi vrag 
zna, kamo je dospio, vrag i Mirko. 

— Sazuvaj drugi opanak, poviknu kapetan, i 
Mirko posluša, sav u krvi, rekao bi — od grdne nepri¬ 
like. Vidjesmo na prvi pogled, da opanci nijesu parice. 

— Odakle ti taj opanak ? zapitah ga. 

— Ovaj je moj, gospodo, kupovni; u Ogulinu sam 
ga kupio kod L. u dućanu. 

— A onaj drugi ? 

— Ono^će valjda biti Radovanov, kad se kune. 

— A gdje mu je parica ? 

— Kod kuće, — poluglasno će iznebušeni Mirko. 

Još nekoliko pitanja, pa s njim u dvorište i po 
ljeskovu zakonu. — Kad došao na zahvalnost, resko 
će kapetan : ,,Nesretniče, eto došao jednom pred nas 
s poštenim obrazom, a vraćaš se opet s garonjom. 

— Ama baš se uznedalo ! Ne ću više, vjerujte, 
gospodo ; slobodno mi konop oko vrata, ako još 
jednom posrnem — reče polazeći šareni stvor. - 

A ko bi vjerovao Mirku i njegovoj vjeri — ne¬ 
vjeri ? * > 


SUSJEDI 


ledaste li u našoj Lici o Božiću sitne 
pahuljice, kad se stanu sipati poput 
majušnih zrnaca iz nedoglednoga 
Božjega rukava ? Sjetite se, kako 
jedna drugu hitno sustiže, sve to 
češće, sve to gušće, da najzad okom 
ne mo’š dalje razbirati, do li gustu mrežu bjelka¬ 
stoga sitnog zrnja bez kraja i konca. 



Veseo cikot stoji djecu, pa i djecu odrasliju, jer 
će doskora izvući saoničice ; ali planinka, domaćica 
lička, ona brižno iziskuje, ne će li banuti starješina 
kući i zadruzi, što je jutro su cik zore u goru po drva 
otišao. Strah ju je, da ne bi izvrnulo Božje vrijeme, 
a moglo bi biti i zla, pravo li zakija snijeg, te zamete 
staze i bogaze. 


Starica majka škilji na uzahno okance i nagadja, 
ali Često ne pogadja, hoće li zapasti pravi snijeg ili 
se samo šale oblaci. I kudrov stari u svojoj kućici 
nekud i on zvjerne nemirnim okom, ponegdje se digne, 
unaokret na lancu zaokruži, a onda opet prilegne pod 
svoj krović, pruži glavu po prednjim šapama i mirno 
zažmiri, te kutri dalje, sav u se povrnut. 

Utihalo, — a ono praminja sav Božji danak i 
za dobru se već stopu nakupilo mokrih, mekanih, 
bijelih oblutaka. 


Vratio se srećno kući domaćin, a dobrano prije 
njega Stigao i čobanin, dognavši iz dubrave blago. 



Planinka naložila vatru, objesila na verige kotao, pa 
sprema palentu, davnu hranu davnom graničaru. 
Uto domaćin smirio drugi posao pa sio na tronožicu 
kraj vatre, zapalio lulu i zapušio, te se s bakom raz¬ 
govara, a nejaka djeca nemirno se vrzu oko ognjišta, 
igrajući se na klipiće, cupkajući jedno drugo za uho 
ili tarkajući vatru bez nužde. 

Ču se staričin glas : — Sinko, ovo bi moglo do 
dana izvrnuti u mećavu, pa ti ne ode u Senj, da si 
krilat, po vino, a šta će se onda za Božiće ? — 

— Ta valjda ne će, premda nekud vraški praši 
u noć ; ali nadme li sjever, niko na put ne ode, kome 
je glava draga. 

Na zemlju pala mrtva noć, pritegla dugo, dugo i 
teškom se mukom uzeo javljati dan ; ali sad već ne 
sipi, već siplje, kao da bi iz tisuće i tisuće vreća pred 
kućom, za kućom, oko kuće, u gaju, širom okolo. 
Već je teško prtiti do staje, da namiriš blago i već se 
više ognjišta gore ne miče s pante pijevac, a i kokoši 
se plaho stisnule. Već zamiču proštaci i kočići na 
trošnoj ogradi ponalijevo od kuće u snježnu bjelinu, 
a kudronja se ni živ ne čini. Tako vas dan drugi, tako 
svu noć ; dalje ne pitaj, kad već sam znaš, što nas 
čeka. — Uštokali se ljudi, još većma žene. Teško 
onima u brdu, a ni dolje bliže selu uz veliku cestu, 
gdje je kotar i sud i crkva, gdje su dućani i krčme 
seoske, nije bolje, niti može biti. 

Trgovčić Stipe dao je ranim jutrom čistiti du¬ 
ćančić svoj iznutra i prtinu prokidati sprijed ; sta- 
zicu je utajkao slugan od vrata do ceste ; ali se 
malo, malo ko iz kuće promilja, još manje u dućan 
zalazi. Dug mu je čas, trgovčiću Stipi, pa će jučerašnje 
novine još jednom čitati, isprva onako na preskok, a 


podvečer bogme od početka do kraja. Da, danas će 
Stipe čitati i listak, dosta loš prijevod francuskog 
romana, premda ga inače nikad ni pogledao nije, 
j er — ne razumije, niti hoće da razumije, što kakova 
onako na pamet šaranja ili maglovita i vjetrovita 
naklapanja o štočem i koječem, što niti je bilo, niti 
će biti, niti može biti — po njegovu sudu. 

I treći put već čita pomnjivo, vrlo pomnjivo 
uvodni članak, gdje se s važnih, krupnih razloga oštro 
osudjuje odrod, nakot . . . . što je tako nezahvalan 
rodnoj grudi, te joj niti pravoga imena ne će da znade, 
niti sebe samoga da spozna i prizna članom ne ple¬ 
mena, već naroda, koji tu zemlju ljubljenu, svetu do_ 
movinu, nastava. I sama mu se od sebe poizdigne 
desna gornja usnica te naježi ono malo na njoj šteti- 
njasta brka, kad opet uščita — a već ih naizust zna, 
— kićene pridjevke : nitkovi, izdajice, hulje, skotovi, 
lažitorbe, prevejanci, djeteli, smrdivrane, gadovi, 
otrovi, gužve, dotepenci, skakavci, vrtoglavci, pro¬ 
tuhe, svrzimantije, smušenjaci, pribjeglice i t. d. I 
pest mu se sama od sebe grči, pa da može, smoždio 
bi to sotonsko gujino leglo jednim mahom, jer ovako 
nikad nam prave prosvjete, napretka, slobode, za ko¬ 
jima svako srce poštena otadžbenika žudi, plamsa, 
gori ! Pa još kad je uščitao dopis jedan, u kojem se 
bolnim srcem, a po „živoj istini* 1 pripovijeda, kako 
je na dan toga i toga sveca dućan inovjernika, ne¬ 
vjernika sve do uvečer bio otvoren i skoče — gospo¬ 
dar, crn mu obraz i crna mu duša — tržio, ne bo¬ 
jeći se ni Boga ni ljudi, onda mu još većma uskipi u 
glavi, u mozgu, i on lupi šakom po stoliću, što je jače 
mogao, pa zaupi u sav glas: „Hulja, lopov, lupež, 
pseto bijesno !” . . . 



I sad mu pogotovu ne bude žao, što je i on pred 
mjesec podrug nevjerniku svom susjedu nalikim po¬ 
vodom skresao stotinu bogova ; ni krivo ni dužno 
služinče njegovo nemilo ispsovao i njihovo psetance 
toljagom ošinuo, i premda je njegova luda druga bolno 
prigovarala, da mu ne valja posao, da ga stid može 
biti i od Boga i od ljudi. No neka mu još jednom dodje 
Jagica sa svojim bljezgavim prigovorima, po njuški 
će neopranoj i nju, — proguglja u velikoj uzrujanosti. 

A snijeg siplje kao pomaman, a nigdje duše ni u 
dućan, ni pokraj dućana. Da što će bijedni trgovčić 
sad ? Kupaca ne ima, ni roda, ni prijatelja, a što je 
devet puta gore — ni pošte, a s njome novina. Knjiga 
ne kupuje osim kalendara, niti što do njih drži : to 
je sve učeno, premudro pisano. Još dan-dva li ovako 
potraje, zlo i naopako po nj i po čeljad svu pod nje¬ 
govim krovom. Pa još ipak kako tako danju, i Bože 
pomozi, ali večeri, one duge, beskrajne večeri — na¬ 
opako. Bilo bi doduše prilike razgovoru i kakvoj 
takvoj zabavici u susjedstvu (onamo podalje prama 
selu B.), da nije sama sotona „onu smutu“ stvorila 
blekastom, zasukanom. Ovako ne bi ni za koji novac, 
ni za čiju ljubav mogao niti htio k susjedu, aj 4 , nikad, 
pre nikad. 

A snijeg siplje bez prestanka, ama nije da siplje, 
već kao da se mutno nebo slijepilo sa zemljom u jednu 
grdnu, beskrajnu sivkasto-bjelkastu zavjesu. 

Tek nije Stipe sam, koga danas muči i kini gluha 
dugočasica : Obrad je, drug mu nekad školski, a i 
danas po zanimanju drug, u sto neprilika. Kud ne ima 
trgovanja, tud ne ima posla ili zanimanja. Po kući 
skaču i vesele se djeca, a njemu kao da uši para ra¬ 
dosna im cika. I kad june zableji u staji, danas mu je 


nekud nepogodno. Pedeset je put izvirio, hoće li se 
kogodj navratiti : nema žive duše. E, najzad se trgao, 
pa će navući čizme do koljena, te k pošti, premda je 
dobro znao i morao znati, da je na ovoj mećavi ne bi 
,,vile prenijele“. Hoće da čuje, pa tako mu i rekoše : 
,,Ni spomena, Bog budi s tobom ; ako skoro ne jenja 
mećava, ne će pošte osam dana biti.‘‘ Aon iskolačio 
oči, pa će uprepašćeno zapitati : „Ni novina ? P‘ 
Slatko se nasmija poštarica : „Ama Bog vas vidio, 
kakve novine da se stvore u nas, kojim oblakom da 
preprhnu na ovom vremenu!" 

On se istetura kao bez svijesti i krene natrag, a 
sve mu se nekud usne treskale, samo što ne šapuću: 
,,ni novina, ni novina". Uh, uh, huče Obrad i češka 
već prosjedu glavu. Prazno mu je, pusto mu je, grusno 
mu je, jao ... ne pitaj. Naposljetku će vrijedna mu 
planinka, razborita tiha vjenčana mu druga : 

— Ama, Obrade, kako bi bilo, da pod je š ,,u 
komšiluk" do Stipe ? U njih nema djece, pa će i njima 
dodijati ovo čamanje — bez kuma i druga. 

— Ne ću, ženo, ne bih, Andjo, ni za tri tovara 
blaga. Ono gače, ono, ono stvorenje eravo drži, da 
smo mi, što se časnim krstom krstimo, dindušmani 
zemlji i narodu : ubio ga Bog! One lažice-novine, 
što ih rdjajko dnevice žvače, jedina su mu slast ži¬ 
vota, pa što one smažu, slažu, to je njemu sveto : 
jami gada, —■ izdera se čovjek. 

— Ama bolan i ti sve vjeruješ, što te tvoje no¬ 
vine donose ; i tebi su pomutile mozag, pa u tebi 
toliko puta vrije i kipi, kad ih dočitaš. A sjeti se, kako 
si mi nekad češće kazivao, da ste se lijepo, bratski 
gledali, Stipe i ti, dok ste mladovali, da, još dok ste 
školu zajedno polazili. Pa i jest on dobar čovjek, i 



ako je ponagao : ne valja ti, brate, tako s njime, a 
ni njemu s tobom, duše mi grješne. 

— Zavezuj, ženo, — ljutito se izdere Obrad pi¬ 
pajući, da i sam ne zna zašto, džepove, a čelo se mršti 
i trepere nešto trepavice. Ona ce opet mirno, blago . 

— Ma hoću, druže dobri, da te ublažim, da ti 
ovaj mutni danak, volj što provedrim : ne mislim 
zlo, pa šta bi se na me tako kosio ? 

— Ne ću, pa ne ću, — eto ; ne cu ni da čujem za 
gada : neka ga vrag nosi, daleko mu kuća od moje ; 
prodji me se s njim, molim te, — otklanja muž i od¬ 
mahuje krupnim šakama. 

— Dobro, dobro, Obrade, ama duša valja, nije 
pravo ni pametno, što vas dva evo već petu godinu 
radite. A nekad ste znali jedan drugomu pridoći, za 
zdravlje se priupitati, čašicu rakije ili čašu vina po¬ 
piti, brat u brata, da. Lijepo je to i pametno bilo. 
Sam je nečastivi izumio te nesrećne novine, nu. Pa 
šta ćeš, ako još osam dana ne bude te ,,vratrene“ 
pošte ? — umiljatim glasom pribode brižno Andja. 

— Šta ću, veliš, šta ću ? — češka se iza uha 
gazda, pa će ujedljivo : Šta i drugi ljudi, tarkati, pa 
sušiti zube, djeljkati štogodj, slagati račune i tako dalje. 

— He, moj brajko, kuku nama ženama po vašim 
smetenim glavama jest, moj nebore. 

Obrad srdito odmahnu rukom, pa se nadnese 
k prozoru, a onda uzme lopatu i podje u dvorište 
razgrtati snijeg. Tek u neke eto ga natrag svega usop- 
ljena ; zakruti neko vremence, a onda čujde ga, kako 
se je uzrondao ! Okrene da kune, psuje, grdi služin- 
čad, pa stane karati, turkati od sebe djecu. Zamisli 
se časom, pozamukne, segne po duhanicu, zapuši kao 


Ture, uzme bubnjati prstima po klupi, zijevati, pre¬ 
mještati po dućanu metle, kose i druge stvari, žurkati 
večeru, šećukati po dućančiću gore dolje i nekud 
čudno hukati pa otpuhivati. Odjednom počne pje- 
vuljiti crkvene pjesme tiho, tihano, a najzad 
umukne. čama ga teška shrvala, došlo mu da ne zna, 
šta bi počeo. Jedva večerali, a on na počinak. 

Kad sjutradan snijeg zapao ne preko koljena 
već gotovo do pasa, a siplje, siplje, kao da i ne kani 
prestati. Jedva jedvice negdje oko podneva ralica se 
javi, ali ne pomože ni ona. Eto ti iz dućana u sobu 
Obrada : 

— Ajdemo se, ženo, kartati. 

— Ne znam ja, brate. 

— A ti daj, pa ćemo se na lješnjake kolikati. 

Iz vreće se u zdjelu predjelo lješnjaka, a oni 
hajde na posao. 

U dućanu se živa duša od jutros nije pomolila. 

Istom četvrtoga dana nešto jenjalo i ralica za 
nevolju proprtila prtinu. Izadjoše ojadjene, očajne 
duše, s jedne strane Stipe, s druge Obrad. I ne¬ 
kako se ludo desilo, da se sretoše na kojih dvadeset 
koračaja. Zgledaše se tupim, mrkim pogledom i 
vratiše se svaki svojom prtinom, a jedan drugom 
ni da bi dobro jutro pozdravio. Tako drugi i treći 
put. Odjednom će Obrad, iskolačiv sure oči, ozbiljno, 
odmjereno : 

— ’mozi Bog, komšija ! 

— Bog pomagao, — odvraća Stipe i stiska u 
džepove ruke. 

— Pa što si tako zanijemio, bolan? — uzdiže 

glavu Obrad. 

— Eto, baš kao i ti. 




— Ama nije baš kao i ja, Boga sam ti pozdra¬ 
vio, more. 

— I ja pozdrav uzvratio, — sumorno će Stipe. 

— Pa kako još ? 

— A nu. 

— Nikako, reci, brate, kad je zar’dao ovoliki 
snijeg, vrag mu svijeću pripalio. 

- Pa jest — 

— Šta jest ' 

— Ama ne moš’ se iz kuće pomoliti, prijaznije 
nakreće Stipe, te će nastaviti : Je li sve zdravo na 
domu ? Kako djeca ? 

— Jest, Bogu hvala, zdravo, ali neveselo ; po¬ 
traje li ovako, zlo i naopako. A kako tvoja žena po¬ 
štena ? ' 

— Dobro, brate, hvala ti ; eno ronda po kući, 
kad ne može ni u crkvu, ni u selo, nikud nikamo. 

— E jest vragu podobno. Pozdravi je lijepo. Pa 
jer ne dodje k mojoj planinci ? 

Uto se Jagica javi ispred kuće : 

— A neka ona k meni dodje, dobra duša. 

— Ma ne tako, komšinice draga ; u moje je pla¬ 
ninke puna kuća djece, a ti si dokonija, lakše ti je 
k nama. 

— Pa nu, pravo velite, susjede, — doći ću po- 
podneva stalno. 

— Evala unaprijed, milo će nam biti svima, 
vjerujte. Ne gledajte bar vi ženske, što mi benatamo, 
mi muške glave, mudronje. 

Još se malko porazgovoriše susjedi, sve to to¬ 
plije, pa se svaki svojoj kući vrati. 

I došla Jagica, izljubile se njih dvije, kao da su 
rodjeni rod, dok muževi, svaki u svom dućanu, brunde 


kuju. Počastila domaćica susjedu, a podvečer Obrad 
je do kuće popratio i na vratima se njihova dućana 
sa Stipom sastao. 

Izrukovaše se, a Jagica pozove Obrada u kuću 
i ne dade, da se čimgodj izgovara. Najzad ga malko 
potegne za rukav i ovaj uljegne. To je Stipi drago 
bilo i on poklikne ženi : 

— Doneside čašu vina, dušo. 

Ko veseliji od nje ! 

Posjedaše i malo pomalo raspredoše razgovor 
ljudski, prijateljski. Sjetiše se njih dva milih, mla¬ 
denačkih godina, prvoga djakovanja, pa obnoviše 
razne uspomene i potegoše pričati jedan drugomu 
o raznim dogadjajima, što ih ove posljednje tri go¬ 
dine doživjeŠe. Prinese Jagica i dobra sira pa kruha, 
te se iznovice istinom provrže ona tobožnja pošalica : 
Daj malo kruha, da prismočim sira, daj malo sira, 
da prismočim kruha ; a jedno i drugo oni znadoše, 
htjedoše politi crnim vinom dalmatincem — ma do 
debele volje. 

Prikasno je bilo, kad su se razišli. Stipe se već 
nešto zagegao, pa prati susjeda do njegove kuće i 
na rastanku mu obećava, da će sutra k njemu doći 
na čašicu razgovora ! 

Tako i bilo. Opet se nastaviše uspomene iz mladih, 
a ponešto iz starijih dana. Andja ispekla pile, pa do¬ 
nijela još i dobre base. Složna se braća opet tek u 
kasnu noć razišla, a domaćin voljno ispratio dobro 
došla gosta. 

Sjutradan već io politici bilo razgovora, iz prvine 
onako izdaleka, na pretrg, a poslije i življega, no sve 
prijateljski i u skladnu naposljetku sudu, da su no¬ 
vine zator ljudskome miru, pravi otrov, što se ci- 

jepi u zdrave moždane čovjeku. I kao što se medju- 
tim blago nebo osulo bješe vedrinom, tako se i u nji¬ 
hove glave vratilo blago vedrivo, a pošteno im srce 
osjetilo, da su braća, ta rodjena braća, bez razlike 
imena i vjere, a sinovi jedne domovine. 

Kad svanuo danak novi, zakola žudjeni glas : 
prtina je pukla! I odjeknu radost poput svatovske 
puške na sve strane pod starim Velebitom, punim 
puncatim debeloga snijega na glavici, u prodolju, 
na urvini, u dumači, u vrleti strmoj, u draži dubokoj. 
Bogu hvala, sad je red po vino u Senj kameniti ili 
komu je drago — dolje u Bag, štono se crkvom sjetno 
pribio uz morsku dražicu, pa skromno opružio tik 
obale. 

A sjutradan eto već i pošte, eto i novina, eto ra¬ 
dosti i bijela dana. Teku teklići, trgovčići i kramari, 
pašte se podvornici javnih ureda i oblasti, grnu oci, 
kojima je sin, ili sinovi, kojima je otac u daleku Ame¬ 
riku otplovio, pa je valjda za Bozic darak podario 
bijednomu rodu na rodnoj stepi. 

Ko srećniji, ko veseliji od naših susjeda: nije 
šala, puna šaka novinica, dnevne slatke im hrane ! 
Zapretaše se jedan drugi, pa poleti okom amo tamo. 
I muka je primati, otpremati kupce, gdje se duša 
krili u nebeske visine, da se naužije umlja — ne- 
doumlja. 

Cio dan, svu Božju večer, pa sjutradan upri gla¬ 
vom jedan, upri drugi. Premda nebo još i tada kao 
caklo čisto i vedro, njihovo se čelo smrklo i natmurilo. 
I sjede u grudi stari bijes, u grud nabreklu ljutom žuči, 
zelenim ijedom na nevoljnoga brata — nebrata. Bog 
mu sudio, vrag ga odnio, sve mu se njegovo spržilo, 
zatrlo ! 

Sretoše se negdje treći dan otkako je pošta došla 
— podvečer, svedoše obrve i ni da bi okom trenuo 
jedan na drugoga, niti zuba obijelio na pozdrav Stipe, 
prolazeći kraj Obrada ; tek mrmnu grkim prizvukom 
,,hm”, pa odmače dalje, oglednuv se za susjedom 
plamenim pogledom, jer se je ovaj, prolazeći mimo nj, 
tako mu se učinilo bar — bješe ne kiselo već podru¬ 
gljivo okesio. 

Dodjoše, prodjoše svijetli dani božićnji i velika, 
veličajna slava crkvena jedna i druga, a da se stari 
druzi ne vidješe, nekmoli da bi jedan drugomu po¬ 
zdravio ,,mir Božji”. A nekad su izmjenice bili pola- 
žajnici u čestitim inače svojim domovima. 

Minu pače iza Božića sva nedjelja i druga i 
treća i tako dalje, a da se ne sastaše. Kad bi slu¬ 
čajno jedan drugoga zamijetio, ni tamo se dalje 
jedan drugomu, ama štono rijek —— ni uhom. I žene 
im se sad vidjahu sve rjedje, ali kad bi se srele, 
rado bi jedna drugu za zdravlje priupitala, a Jagica 
Andju još i za djecu i za gospodarstvo ; ali za mu¬ 
ževe, Bože prosti, — ne usudiše se jedna drugoj riječi 
napomenuti. — Tek nekom zgodom pošla Jagica 
mimo kuće Andjine, a ova je prijazno ustavi. I onda 
se uzmu baš sestrinski o štočem spominjati. Andja 
sva razdragana pozove susjedu u kuću, ali ova se 
nekud ne usudi prihvatiti poziva, nego će uz pri¬ 
gušen uzdah za ruku je prihvatiti i milo, usrdno joj 
progovoriti: 

— Ne mogu, dobra dušo, ne smijem, uh pokore ! 
Red nam je čekati, pa dadne Ii dobri Bog, da opet 
zamete debeo snijeg nedjelju, podrugu dana, eto me 
rado, prerado, jer onda će se i ,,međ njima” javiti 
opet stara sloga i ljubav . . . 





— 0 , ubila ih puška Božja, nesrećne one bube, 
što novine pišu, — gorkom boli u glasu i grudi odvraća 
Andja, ljutito se otresajući na te tobože učene laži- 
torbe, a pripominjući, kako je još od pokojne bake 
svoje slušala pametnu riječ : troja kola mudrosti, 
troja kola ludosti ! Kamo sreće, da i naši muževi nijesu 
čitati naučili, — gotovo očajno završi Andja ; ali 
susjeda je ispravlja, veleći : 

— E , sestrice moja, onda bi im štokakvi klupo- 
deri nadrobili štokakva drugog drobljenja, pa kad se 
smućka ono malo mozga u glavi, biva i devet puta 
gore, povrtoglave, Bože prosti, ljudi. Da ti čuješ, 

moja, kad amo priplane naš kapelan iz M.A, 

što sve u dućanu govori ! A ljudi se ukipjeli, pa slu¬ 
šaju, gutaju, srču ! A on se naježio, pa siplje, siplje, 
mati moja, na gospodu, na vlasti, na zakone, oslo¬ 
bodi, majko Božja ! 

— A šta ga ne svežu, ne zatvore ? — u čudu će 
Andja. 

— E, jest da : povladjuju, begenišu, jadna, što 
misliš. A da ga ko prokaže vlasti, planuo bi mu do- 
mala krov : da, ne znaš ti, šta je neuki svijet, kad ga na 
zlo navrkaju kaljava, žučljiva usta, moja draga. 

U taj mah dotrča momčić iz dućana Stipina 
s porukom, da je gospodar kući zove, i to namah 
neka dodje. 

— Eto me, eto, — nešto zbunjeno trže se Jagica, 
pa će kimajući glavom šapnuti drugi: „Valjda me je 
opazio, gdje sam se s tobom ustavila, e — sad će na biti 
pljuska’’. 

I pohita kući, ne rekavši susjedi ni zbogom. 

— O, o, o, časni krste pomozi, — nujno za njom 
šaputaše Andja : odista sam je nečastivi slova izumio, 


cajtunge izvještio, sam nečastivi, nu. Ta da hoće 
bar da iznovice hukne iz Božjeg rukava mećava, 
kao ona od nedavna ! Pa i ko bi ovakvu braću ne- 
braću znao i mogao sljubiti, osim dragog Boga, slava 
mu i dika ! 

I zaminu u svoj domak Andja, a iz dućana ču 
se osor glas : 

— Nu jeste li se do volje nabrbljale, mudre 
ženske glave, je 1 ’ ? Bre, ne bi šuštale do sudnjega 
dana. A djeca, a kuća, a krave, a telad, a živad ? Ma 
vidide ti ovu moju suknjišicu, zavrnutu, vidide je ! 

Ne pitajte, čiji je to bio glas. A tek da vam je 
znati, kako je naša Jagica prošla, kad se svome 
Stipi povratila. — Hm ! Valjda su se obje kruto Bogu 
molile : „Nispošlji, Gospode, svakog mjeseca bar 
jednu mećavu, usliši molitvu moju!” 

p edalj 

sitniž 

rt 

s i t n e ž 

vrgoljasto 

jj 

vragoljasto 

pedanj 

jj 

pedalj 

u sajam 

*j 

u sajmu 

satinji 

u 

satniji 

uz 

17 

na 

izraniše 

„ 

i zroniše 

gatarica 

U 

gatalica 

saniji 

JJ 

satniji 

plačuti 

JJ 

pl ačući 

pokrijepi 

JJ 

p ookr ij epi 

razdjel ja 

15 

razdj e1j ak 

B gjurgjuka“ 

JI 

„gjugjuka* 

iziskuje 

* 

i v i r k u j e 

jutro su cik 

JJ 

j utros u cik 

dućančić 

»1 

dućanči ć 

u taj kap 

JJ 

utapkao 

treskale 

JJ 

treskole 

zakruti 

JJ 

zak utri 

moja 

JJ 

sestro moja 

suknjišicu 

11 

suknj ašicu 

